ނަފުރަތު އުފެއްދުން – 1 – DhiSalafiyyah\nދުނިޔޭގެ އޮއިވަރުތަކަށް ދިވެހިރާއްޖެވެސް ހުޅުވިފައިވާ ދުވަސްވަރެއްގައި، އެކި ކަންކޮޅުތަކުގައި ހިނގާ ފިކުރީ އޮއިވަރުތައް ރާއްޖެއަށްވެސް އާދެއެވެ. އަދި އެފަދަ ފިކުރުތައް ގެނެސް ވަކި ހިއްޕުވާލުމަށް ފައި ވިއްދައިގެން ތިބި ބަޔަކުވެސް މިއަދު ރާއްޖޭގައި އެބަ ތިއްބެވެ. އެއީ ހުޅަނގުގެ ތަޢުލީމާއި ނިޒާމާއި އުޅުމާއި ފިކުރު ކަމުގޮސްގެން ތިބި ބަޔަކާއި އިސްލާމްދީނާ މެދު ނަފްރަތުކުރާ ބަޔަކާ އަދި ކާފިރުންގެ އެޖެންޑާތައް ތަންފީޒުކުރުމަށްޓަކައި އެބައިމީހުން ޚަރަދުކޮށް، ތަމުރީނުކޮށް ނެރެފައިވާ ބައެކެވެ.\nމި ލިޔުމުގައި އަލި އަޅުވާލާނީ އެފަދަ ފިކުރެއްގެ ގޮވެއްޔެއްކަމުގައިވާ، ‘ނަފުރަތު އުފެއްދުން’ އާ ބެހޭ ގޮތުންނެވެ. އެއީ އަންނަނިވި ނުކުތާތަކުގެ މައްޗަށެވެ.\n* ނަފުރަތުގެ މާނަ\n* ނަފުރަތު އުފެއްދުމުގެ ޙުކުމް، އިސްލާމީ ނަޒަރަކުން\n* މީސްތަކުން އުފައްދާ އެކި އިޞްތިލާޙުތައް ދީނީ ހަމަތަކުން ކިރާލުން\n* ނަފްރަތު އުފެއްދުމުގެ ބިލު ކުރިފަޅައިގެން އައިސްފައިވާ ގޮތް\n* މީސްތަކުން ކާފިރުކުރުން\n* ނަފްރަތުގެ ބިލުގެ އެކި މާއްދާތަކަށް ނަޒަރެއް\n* އެހެން ޤާނޫނުތަކުގައި ހިމަނާފައިވާ ނުވަތަ ހިމަނަން ޖެހޭ ނުކުތާތައް ނަފުރަތުގެ ބިލުގެ ތެރޭގައި\n* ދިވެހި ރާއްޖޭގައި މީސްތަކުންގެ މެދުގައި ނަފްރަތު އުފެއްދުމުގައި އަރާ ތިބި އިމާމުން\nދިވެހިބަހުގައި ނަފުރަތުގެ މާނައަކީ: ކަމަކާ ނުވަތަ އެއްޗަކާ ނުވަތަ މީހަކާމެދު ނުރުހޭ ނުރުހުމެވެ. އެއީ އިނގިރޭސި ބަހުގައި ‘hate’ އެވެ. އަދި ޢަރަބި ބަހުގައި ‘كراهية’ އެވެ.\nއަދި މި ބަސް އެހެން ލަފްޒުތަކާ ގުޅުވާލައިގެން އިޞްތިލާޙެއްގެ ގޮތުގައިވެސް ބޭނުންކުރެއެވެ. އެއީ ‘ނަފުރަތުގެ ޢަމަލު’ ނުވަތަ ‘ނަފުރަތުގެ ބަސްތައް’ އެވެ. އިނގިރޭސި ބަހުގައި ކިޔާ އުޅެނީ ‘hate crimes’ ނުވަތަ ‘hate speech’ އެވެ. އަދި ޢަރަބި ބަހުގައި ‘جريمة كراهية’ ނުވަތަ ‘خطاب الكراهية’ ކިޔާ އުޅެއެވެ.\nއ.ދ. އިން ‘hate speech’ މާނަކުރަނީ:\n“އަނގަބަހުން، ލިޔުމުން ނުވަތަ އިޝާރާތުން ވިޔަސް މީހަކަށް ނުވަތަ ބަޔަކަށް ބަހުގެ ހަމަލާއެއް ދިނުމަށް ބޭނުންކުރާ ކުޑައިމީސްކުރަނިވި ލަފްޒުތަކެވެ. އެއީ އެބައިމީހުންގެ ދީނަށް ނުވަތަ ނަސްލަށް ނުވަތަ ޤައުމަށް ނުވަތަ ދަރިކޮޅަށް ނުވަތަ ކުލައަށް ނުވަތަ ޖިންސަށް ނުވަތަ އެ ނޫންވެސް ފާހަގަކުރެވޭ އެފަދަ ކަމަކަށް ބިނާކޮށް ކުރާ ކަންކަމެވެ.” \n“the term hate speech is understood as any kind of communication in speech writing or behaviour, that attacks or uses pejorative or discriminatory language with reference toaperson oragroup\non the basis of who they are, in other words, based on their religion, ethnicity, nationality,race, colour, descent, gender or other identity factor.”\nނަފުރަތު އުފެއްދުމުގެ ޙުކުމް، އިސްލާމީ ނަޒަރަކުން\nއެއްވެސް ޝައްކެއް ނެތް ގޮތުގައި ނަފްރަތު އުފެއްދުމަކީ އިސްލާމްދީނުގައި ނަހީކުރައްވާފައިވާ ކަމެކެވެ. އަދި ނަހީކުރައްވާފައިވާ ނަފްރަތަކީ ކޮބާކަން ޝަރުޢީ ނައްޞުތަކުންވަނީ ޝަރަޙަކޮށްދެއްވާފައެވެ. އަދި ދުނިޔޭގެ އެކި ޖަމާޢަތްތަކުން ނަފްރަތު މާނަކުރާ ގޮތަށް މުސްލިމުން އެ މާނައެއް ނުކުރެއެވެ. އިސްލާމްދީނުގައި އެ މާނަކޮށްފައިވަނީ މާ ފުރިހަމަކޮށެވެ. މުސްލިމުން އެ މާނަކުރަނީ ހުރިހާކަމެއް މޮޅަށް ދެނެވޮޑިގެންވާ އިލާހުގެ ވަޙީގެ އަލީގައެވެ.\nއިސްލާމްދީނުގައި ނަހީކުރައްވާފައިވާ ނަފްރަތުގެ ބައެއް މިސާލުތައް\n– ދެމަފިރިންގެ މެދުގައި ނަފްރަތު އުފެއްދުން.\n«لَيْسَ مِنَّا مَنْ خَبَّبَ امْرَأَةً عَلَى زَوْجِهَا، أَوْ عَبْدًا عَلَى سَيِّدِهِ» [رواه أبو داود في سننه (2175) وصححه الألباني في صحيح أبي داود (1890)]\nމާނައީ: “ދެމަފިރިންގެ ދެމެދުގައި ދޭތެރެ ޖައްސައިފި މީހަކީ އަހަރެމެންގެ ތެރެއިންވާ މީހެއް ނޫނެވެ. ނުވަތަ އަޅަކާ އޭނާގެ ސާހިބުމީހާއާ ދެމެދުގައި ދޭތެރެ ޖައްސައިފި މީހަކީ އަހަރެމެންގެ ތެރެއިންވާ މީހެއް ނޫނެވެ.”\n– މުސްލިމުންގެ މެދުގައި ރުޅިވެރިކަން އުފެދޭ ކަންތައްތައްކުރުމާއި އަބުރަށް އަރައިގަތުން.\n«لَا تَحَاسَدُوا، وَلَا تَنَاجَشُوا، وَلَا تَبَاغَضُوا، وَلَا تَدَابَرُوا، وَلَا يَبِعْ بَعْضُكُمْ عَلَى بَيْعِ بَعْضٍ، وَكُونُوا عِبَادَ اللهِ إِخْوَانًا.\nالْمُسْلِمُ أَخُو الْمُسْلِمِ، لَا يَظْلِمُهُ، وَلَا يَخْذُلُهُ، وَلَا يَحْقِرُهُ، التَّقوَى ههُنَا – وَيُشِيرُ إِلَى صَدْرِهِ ثَلاَثَ مَرَّاتٍ – .\nبِحَسْبِ امْرِئٍ مِنَ الشَّرِّ أنْ يَحْقِرَ أَخَاهُ الْمُسْلِمَ. كُلُّ الْمُسْلِمِ عَلَى الْمُسْلِمِ حَرَامٌ: دَمُهُ، وَمَالُهُ، وعِرْضُهُ». [رَوَاهُ مُسْلِمٌ 32 – (2564)]\nމާނައީ: “ތިޔަބައިމީހުން އެއްބަޔަކު އަނެއް ބަޔަކަށް ޙަސަދަވެރިނުވާށެވެ. އަދި އެއްބަޔަކު އަނެއްބަޔަކަށް ގެއްލުންދިނުމުގެ ގޮތުން މުދަލުގެ އަގު ބޮޑުނުކުރާށެވެ. އަދި އެއްބަޔަކު އަނެއް ބަޔަކަށް ރުޅިވެރިނުވާށެވެ. އަދި އެއްބަޔަކު އަނެއް ބަޔަކަށް ފުރަގަސްނުދޭށެވެ. އަދި ގަނެވިއްކުމުގައި (ވިޔަފާރިއަށް ހުރަސްއެޅޭ ގޮތަށް) އެކަކު ކިޔާ އަގުގެ މައްޗަށް އަނެކަކު އަގު ނުކިޔާށެވެ. އޭ ﷲގެ އަޅުތަކުންނޭވެ! ތިޔަބައިމީހުން އަޚުވަންތަވާށެވެ. އެއް މުސްލިމަކީ އަނެއް މުސްލިމެއްގެ އަޚެކެވެ. އޭނާ، އޭނާގެ އަޚާއަށް އަނިޔާވެރި ނުވާނެއެވެ. އަދި އޭނާގެ އަޚާއަށް އެހީތެރިކަން ބޭނުންވާ ވަގުތު އެހީނުވެ ނުހުންނާނެއެވެ. އަދި އޭނާގެ އަޚާ ކުޑައިމީސް ނުކުރާނެއެވެ. ތަޤުވާވެރިކަންވަނީ މިތަނުގައެވެ.” މިފަދައިން ޙަދީޘްކުރައްވާފައި އެކަލޭގެފާނުގެ މޭފުޅަށް ތިން ފަހަރު އިޝާރާތްކުރެއްވިއެވެ. “ތިބާގެ މުސްލިމު އަޚާ ކުޑައިމީސްކުރިމީހާ ދަންނައެވެ. ނުބައިކަމެއްގެ ގޮތުގައި އޭނާއަށް އެކަން ފުދެއެވެ. ކޮންމެ މުސްލިމެއްގެ މައްޗަށްވެސް، އަނެއް މުސްލިމެއްގެ ލެޔާއި މުދަލާއި އަބުރު ޙަރާމްވެގެންވެއެވެ.”\n– މީސްތަކުން ނުރުހޭ ނަންތަކުން އެބައިމީހުންނަށް ގޮވުމާއި ޢައިބު ކިޔުން.\n﴿وَلَا تَلْمِزُوا أَنفُسَكُمْ وَلَا تَنَابَزُوا بِالْأَلْقَابِ﴾ [سورة الحجرات ١١]\nމާނައީ: “އަދި ތިޔަބައިމީހުންގެ އަމިއްލަ ނަފްސުތަކަށް ޢައިބު ނުކިޔާށެވެ! (އެބަހީ: އެކަކު އަނެކަކަށް ޢައިބު ނުކިޔާށެވެ!) އަދި އެއްބަޔަކު އަނެއްބަޔަކަށް ނުރުހޭކަހަލަ ލަޤަބުތަކުން ނުގޮވާށެވެ!”\nއިސްލާމްދީނުގައި ނަހީކުރައްވާފައިވާ ނަފުރަތުގައި ނުހިމެނޭ ބައެއް ކަންތައްތައް\n‘އަލްވަލާއު ވަލްބަރާއު’ އަކީ އިސްލާމީ ޢަޤީދާގައި ނުހަނު އަހަންމިއްޔަތުކަން ދެއްވާފައިވާ ކަމެކެވެ. އެއީ ﷲ އަށްޓަކައި ލޯބިވުމާއި އެއިލާހަށްޓަކައި ރުޅިއައުމެވެ. އެގޮތުން އެއިލާހު ޝަރުޢުކުރެއްވި އެންމެހާ ކަންތައްތަކާއި ޙުކުމްފުޅުތައް ދެކެ ލޯބިވުމަކީ މުސްލިމުންގެ މައްޗަށް ވާޖިބުކަމެކެވެ. އަދި އެއިލާހު ނަހީކުރެއްވި އެންމެހާ ކަމަކާމެދު ނަފްރަތު ކުރުމަކީވެސް މުސްލިމުންގެ މައްޗަށް ލާޒިމުކަމެކެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«مَنْ أَحَبَّ لِلَّهِ، وَأَبْغَضَ لِلَّهِ، وَأَعْطَى لِلَّهِ، وَمَنَعَ لِلَّهِ فَقَدِ اسْتَكْمَلَ الْإِيمَانَ» [سنن أبي داود (4681)]\nމާނައީ: “ﷲ އަށްޓަކައި ލޯބިވެ، ﷲ އަށްޓަކައި ރުޅިއައިސް، ﷲ އަށްޓަކައި ހޭދަކޮށް، ﷲ އަށްޓަކައި މަނާވެގެންފި މީހަކު ދަންނައެވެ. ފަހެ ހަމަކަށަވަރުން އެމީހެއްގެ އީމާންކަން ފުރިހަމަވެއްޖެއެވެ.”\nކާފިރުންގެ ޢަމަލުތައް ބާޠިލުވާ ސަބަބުތަކުގެ ތެރެއިން މައިގަނޑު އެއް ސަބަބަކީ، ﷲ ތަޢާލާ ބާވައިލެއްވި ޝަރީޢަތާ ޙުކުމްފުޅުތަކަށް އެބައިމީހުން ނުރުހުންތެރިވުމެވެ. ﷲ ތަޢާލާ ވަޙީކުރެއްވިއެވެ.\nوَالَّذِينَ كَفَرُوا فَتَعْسًا لَّهُمْ وَأَضَلَّ أَعْمَالَهُمْ ﴿٨﴾ ذَٰلِكَ بِأَنَّهُمْ كَرِهُوا مَا أَنزَلَ اللَّهُ فَأَحْبَطَ أَعْمَالَهُمْ ﴿٩﴾ [سورة محمد]\nމާނައީ: “ކާފިރުވިމީހުން (ދަންނާށެވެ!) ފަހެ، އެއުރެންނަށް ހަލާކާއި، އަބާއްޖަވެރިކަން ހުށްޓެވެ. އަދި އެއިލާހު އެއުރެންގެ ޢަމަލުތައް ގެއްލެނިކުރެއްވިއެވެ. (8) އެއީ އެއުރެން، ﷲ ބާވައިލެއްވި ފޮތަށް ނުރުހުމުގެ ސަބަބުންނެވެ. ދެން އެއިލާހު އެއުރެންގެ ޢަމަލުތައް ބާޠިލުކުރެއްވިއެވެ. (9)”\nއެހެންކަމުން ޝަރުޢީ ނައްޞުތަކުގައިވާ ޙުކުމްތައް ބަޔާންކުރުމަކީ އެއްވެސް ޙާލެއްގައި ނަފްރަތު ފެތުރުމުގެ ތެރޭގައި ހިމެނޭނެ ކަމެއް ނޫނެވެ. މިސާލަކަށް މިވެނި ކަމަކީ ނަރަކަވަންތަވެރިންގެ ސިފައެކޭ ބުނުމަކީ މުޖުތަމަޢުގައި އެގޮތަށް އުޅޭ މީހުންނާމެދު ނަފުރަތު އުފެއްދުމެއް ނޫނެވެ. އަދި ކިއެއް ހެއްޔެވެ. އެއީ އިސްލާމްދީނުގައި އަމުރުކުރައްވާފައިވާ ހެޔޮކަންތައްތަކަށް އަމުރުކުރުމާއި މުންކަރާތްތައް ނަހީކުރުމުގެ ތެރެއިންވާ ކަމެކެވެ. އަދި އެއީ އެ ހެޔޮކަމަށް ގޮވާލި މީހާއާއި ގޮވާލެވުނު މީހާއަށްވެސް ދެދުނިޔޭގައިވެސް ރައްކާތެރިކަމާއި ކާމިޔާބު ލިބެނިވި ޢަމަލެކެވެ. ބަނޫ އިސްރާއީލުގެ މީހުންނަށް ﷲ ތަޢާލާ ލަޢުނަތްލެއްވީ އެބައިމީހުން މުންކަރާތްތައް ނަހީކުރުން ދޫކޮށްލުމުންނެވެ. ﷲ ތަޢާލާ ވަޙީކުރެއްވިއެވެ.\nلُعِنَ الَّذِينَ كَفَرُوا مِن بَنِي إِسْرَائِيلَ عَلَىٰ لِسَانِ دَاوُودَ وَعِيسَى ابْنِ مَرْيَمَ ۚ ذَٰلِكَ بِمَا عَصَوا وَّكَانُوا يَعْتَدُونَ ﴿٧٨﴾ كَانُوا لَا يَتَنَاهَوْنَ عَن مُّنكَرٍ فَعَلُوهُ ۚ لَبِئْسَ مَا كَانُوا يَفْعَلُونَ ﴿٧٩﴾ [سورة المائدة]\nމާނައީ: “އިސްރާއީލުގެ ދަރިންގެ ތެރެއިން ކާފިރުވި މީހުންނަށް، ދާވޫދުގެފާނާއި މަރްޔަމުގެފާނުގެ ދަރިކަލުން ޢީސާގެފާނުގެ ދޫފުޅު މަތިން ލަޢުނަތްލައްވާފައިވެއެވެ. އެއީ އެއުރެން އުރެދުނު ކަމަށްޓަކައެވެ. އަދި އުރެދުމުގައި ހައްދުފަހަނަޅައިދާކަމުގައި އެއުރެން ވީކަމަށްޓަކައެވެ. (78) އެއުރެންކުޅަ ނުބައިކަންތައް، އެއްބަޔަކު އަނެއްބަޔަކަށް ނަހީކޮށެއް ނުއުޅެއެވެ. އެއުރެން ކޮށްއުޅުނު ކަންތަކުގެ ނުބައިކަމާއެވެ! (79) “\nއެހެންކަމުން މިސާލަކަށް ބުރުގާ ނާޅާ އަންހެނެއްގެ ގާތުގައި ބުރުގާ އެޅުމަށް ނަސޭޙަތްތެރިވެ، އެކަން ދޫކޮށްލުމުން އުޚްރަވީ ޙަޔާތުގައި ހުރި ޢުޤޫބާތުގެ ވާހަކަތައް ދެއްކުމަކީ މުޖުތަމަޢުގައި އުޅޭ ބުރުގާ ނާޅާ މީހުންނާމެދު ނަފްރަތު އުފެއްދުމެއް ނޫނެވެ. އަދި އެއީ އެފަދަ މީހުން ‘ޖަޖު’ ކުރުމެއްވެސް ނޫނެވެ. އެފަދަ މީހުންގެ ޙިސާބުބެއްލެވުން ވަނީ ﷲ އަށެވެ. އެހެނަސް މުސްލިމުންނަށް އަމުރުވެވިގެންވަނީ އެބައިމީހުންގެ މުޖުތަމަޢުގައި ފަރުދީ ގޮތުންނާއި ޖަމާޢީ ގޮތުން ހިނގާ މުންކަރާތްތަކަށްވެސް އިންކާރުކުރުމެވެ. އަދި އެކަމަށް ފަރުވާކުޑަކޮށްފިނަމަ އެމުޖުތަމަޢެއްގައި އުޅޭ އެންމެންނަށް ޢާންމުވެގެންވާ ކޯފާއެއް އައުމަކީ އެކަށީގެންވާ ކަމެކެވެ. އަދި މުންކަރާތްތައް މަނާކުރުމުގައި އިސްލާމީ ޝަރީޢަތުގައި ކަނޑައަޅުއްވާފައިވާ އުޞޫލުތަކާ އެއްގޮތަށް، މީސްތަކުން ފަޟީޙަތް ނުކޮށް، ރިވެތި ނަސޭޙަތް ދިނުމާއި މަޑުމައިތިރިކަމާއި ޙިކުމަތްތެރިކަމާއެކު އެކަންކުރުމަކީ އެކަމުގެ ހެޔޮކަން މުޖުތަމަޢުން ފެނިގެންދާނެކަމެކެވެ.\nއަދި ވަކި ބަޔަކާމެދު ސަމާލުވުމަށާއި އެބައިމީހުންގެ ހުރި ނޭދެވޭ ސިފައެއް ބަޔާންކުރައްވާ ﷲ ތަޢާލާ ޤުރުއާނުގައި ދެއްވާފައި ޚަބަރެއް ބަޔާންކުރުމަކީވެސް މުޖުތަމަޢުގެ ވަކި ބަޔަކާމެދު ނަފްރަތު އުފެއްދުންކަމުގައި ނުވާނެއެވެ.\nއޭގެ މިސާލަކީ އަންނަނިވި އާޔަތެވެ.\n﴿لَتَجِدَنَّ أَشَدَّ النَّاسِ عَدَاوَةً لِّلَّذِينَ آمَنُوا الْيَهُودَ وَالَّذِينَ أَشْرَكُوا﴾ [سورة المائدة ٨٢]\nމާނައީ: “އީމާންވި މީހުންނަށް މީސްތަކުން ކުރެ، ޢަދާވާތްތެރިކަން އެންމެ ބޮޑު ބަޔަކީ، ޔަހޫދީންނާ އަދި ޝަރީކުކުރާ މީހުންކަމުގައި ހަމަކަށަވަރުން، ކަލޭގެފާނު ދެކެވަޑައިގަންނަވާނެއެވެ.”\nމި އާޔަތުގައި މިވާ މުޠުލަޤު ޙުކުމް މީސްތަކުންނަށް ކިޔައިދިނުމަކީ މައްސަލައެއް ނޫނެވެ. އަދި އެކަން ނަފްރަތު އުފެއްދުމުގެ ތެރޭގައިވެސް ނުހިމެނޭނެއެވެ. މިއީ ﷲ ތަޢާލާ ބަޔާންކުރައްވާފައިވާ ތެދު ޚަބަރެކެވެ. އަދި މިއީ ކަން ހިނގާ ގޮތެވެ. އަދި އިސްލާމްދީނުގެ ސަމާޙަތްތެރިކަން މިފަދަ އާޔަތްތަކުން ނަފީއެއް ނުކުރެއެވެ. އަދި އިސްލާމްދީނަކީ ‘ނަފްރަތު’ އުފައްދާ ދީނަކަށްވެސް ނުވެއެވެ. އެފަދަ މީހުންނާ މެދު މުސްލިމުން ރައްކާތެރިވުމާއެކު، އެބައިމީހުންނާ މުޢާމަލާތްކުރާނޭ ޢަދުލުވެރި ނިޒާމެއް އިސްލާމްދީނުގައި ވެއެވެ. އެއީ ޞުލްޙައިގެ ޙާލަތާއި މުސްލިމުންގެ ބެލުމުގެ ދަށުގައި އެބައިމީހުން ތިބޭ ޙާލަތާއި އަމާންކަން ހޯދާ ޙާލަތާ އަދި ހަނގުރާމައިގެ ޙާލަތުގައިވެސްމެއެވެ.\nއިސްލާމްދީނުގައި ބާރު އަޅުއްވާފައިވަނީ މީސްތަކުންގެ މެދުގައި ލޯތްބާއި ކުލުނާއި އޯގާތެރިކަމާއި ޢަދުލުވެރިކަމާއެކު ހެޔޮގޮތުގައި އުޅުމަށެވެ. އެހެނަސް އެބައިމީހުން މުސްލިމުންނަށް އަނިޔާވެރިވާ ޙާލަތުގައި އެފަދަ މީހުންގެ އަނިޔާވެރިކަން ހުއްޓުމަށް ކުރަންޖެހޭ ކަންތައްތައްވެސް އިސްލާމްދީނުގައި ވަނީ ބަޔާންކުރައްވާފައެވެ. އެއީ ނަފްރަތު އުފެއްދުމެއް ނޫނެވެ. ހަނގުރާމަ ކުރަން ޖެހޭ ޙާލަތްތަކުގައި ހަނގުރާމަކުރުމަށްވެސް އިސްލާމްދީނުގައި ވަނީ އަމުރުކުރައްވާފައެވެ. އަދުގެ ތަހުޒީބީ އެއްވެސް މުޖުތަމަޢެއްގައި މީހަކު މަގުމަތީ ހިނގާފައި ދަނިކޮށް އެމީހެއްގެ އަނބިދަރިންނާ ބަޔަކު ދިމާކުރުމުން ތިމަންމެންގެ ދީނަކީ ޞުލްޙަވެރިކަމުގެ ދީނެކޭ ބުނެ އަތްއުރާލައިގެން ތިބޭ ބަޔަކު ނޫޅެއެވެ.\nމި އާޔަތްތަކުން ދަލާލަތު ކުރަނީ ޔަހޫދީންނާއި މުޝްރިކުންނަކީ މުސްލިމުންނަށް ނަފުރަތު ކުރާ ބައެއްކަމުގައެވެ. އަދި މުސްލިމުން އެކަމަށް ހުށިޔާރުވެ ސަމާލުވާން ޖެހޭނެކަމެވެ. އަދި ކޮންމެ ޙާލަތަކަށާއި ބަޔަކާ އެކަށޭނެ ގޮތަށް މުޢާމަލާތްކުރުމަށް އިސްލާމްދީނުގައި އިރުޝާދުދެއްވާފައިވާ ކަމެވެ.\nމީސްތަކުން އުފައްދާ އެކި އިޞްތިލާޙުތައް ދީނީ ހަމަތަކުން ކިރާލުން\n‘hate speech’ ނުވަތަ ‘hate crimes’ އަކީ މި ޒަމާނުގެ އިޞްތިލާޙުތަކެކެވެ. އަދި އިސްލާމްދީނަކީ މީގެ އެތައް އަހަރެއް ކުރިން ފުރިހަމަކުރައްވާފައިވާ ޝާމިލު ދީނެކެވެ. އަދުގެ މުޖުތަމަޢުތަކުގައި ‘އިންސާނީ ޙައްޤު’ އޭ ބުނުމުން އޭގެ މުރާދަކީ ހަމައެކަނި ހުރިހާ އިންސާނުންނަށްވެސް ހެޔޮކޮށް ހިތަންޖެހޭނެކަމެއް ނޫނެވެ. މި ރީތި ޝިޢާރުގެ ދަށުގައި އިސްލާމްދީނާ ޚިލާފު އެތައް ކަމެއް އެބައިމީހުން ރާވާ ހިންގައެވެ. Universal Declaration on Human Rights ގައިވެސް ކަނޑައެޅިގެން އިސްލާމްދީނާ ޚިލާފު ވާހަކަތަކެއް ބަޔާންކޮށްފައިވެއެވެ. (އެކަމުގެ ތަފްޞީލު މި ލިންކުން ބައްލަވާށެވެ.) އަދި ‘އަންހެނުންގެ ޙައްޤުތައް’ ހޯދާދިނުމުގެ ނަމުގައި ބޭނުންކުރާ ޝިޢާރަކީވެސް މިފަދަ ޝިޢާރެކެވެ. އޭގެ މުރާދަކީ ހަމައެކަނި އަންހެނުންނަށް ހެޔޮކޮށް ހިތާ އެބައިމީހުންނަށް ކުރެވޭ އަނިޔާތައް ހުއްޓުވުމެއް ނޫނެވެ. އެހެނަސް އެކަމުގައިވެސް އިސްލާމްދީނާ ޚިލާފު އެތައް ކަމެއް އެބައިމީހުން ދަޢުވާކުރެއެވެ. އެގޮތުން ވާރުތަމުދާ ބެހުންފަދަ ކަންކަމުގައި އިސްލާމްދީނުގައި އަންހެނާއަށް ބޭއިންސާފުކޮށްފައިވާކަމަށް އެބައިމީހުން ދަޢުވާކުރެއެވެ. ބުރުގާ ނެގުމަށް މީހަކަށް ލިބޭ ޙައްޤު، ބުރުގާ އަޅާ މީހަކަށް މި ޙައްޤުތަކުގެ ދަށުން ނުލިބިދާނެއެވެ. އަދި ނިވާކަން ކުޑަވާވަރަކަށް އަންހެނުން ބާރުވެރިވެ، ނިވާވާވަރަކަށް އެބައިމީހުން އަޅުވެތިވާކަމަށްވެސް މި ފިކުރުގައި ސިފަކުރެއެވެ.\nއެހެންކަމުން މީސްތަކުން އަލަށް ކުރާ ކަންކަމުގެ ނުވަތަ މިފަދަ އިޞްތިލާޙުތަކުގެ ޙުކުމް ހޯދުމަށްޓަކައި ސުންނަތް ޖަމާޢަތުގެ ޢިލްމުވެރިންގެ ގޮތަކީ:\n– ޝަރީޢަތުގައި ވާރިދުވެފައި ނުވާ މިފަދަ އިޞްތިލާޙުތައް އިސްވެ ބޭނުން ނުކުރުމެވެ. އަދި މިފަދަ އިޞްތިލާޙުތައް ދޫކޮށް ދީނީ ގޮތުން އިޤުރާރުވާ އިޞްތިލާޙުތައް ބޭނުން ކުރުމެވެ.\n– އަދި މިފަދަ އިޞްތިލާޙުތަކުގެ ޙުކުމް ހޯދުމަށް ދީނީ ނައްޞުތަކާ އަޅާ ކިޔާ މި އިޞްތިލާޙުގެ މުރާދަކީ ކޮބާތޯ ސުވާލު އުފެއްދުމެވެ. \n– މިސާލަކަށް ސުވާލު އުފެއްދިދާނެއެވެ. ‘hate speech’ ގެ މުރާދަކީ ކޮބާ ހެއްޔެވެ. މީސްތަކުންނަށް ލަޤަބުތަކުން ގޮވުމާއި ދެމަފިރިންގެ ދެމެދުގައި މައްސަލަ އުފެއްދުމާއި މީސްތަކުންގެ އަބުރަށް އަރައިގަނެ ކުޑައިމީސްކުރުން ހެއްޔެވެ. މިއީ އިސްލާމްދީނުގައި ނަހީކުރައްވާފައިވާ ކަންކަމެވެ. އަދި މިފަދަކަންކަމަށް މަނާކުރުމަކީ އިސްލާމްދީނުގައި އިރުޝާދުދެއްވާފައިވާ ކަމެކެވެ.\n– ‘hate speech’ ގެ މުރާދަކީ އިސްލާމްދީނުގެ ޙުކުމްތައް އިންކާރުކޮށް ވާހަކަދައްކާ މީހުންނާއި އިސްލާމްދީނަށް ފުރައްސާރަކުރާ މީހުންނާއި އެއް ޖިންސުން ގުޅުން ހިންގުންފަދަ ޢަމަލުތައް ހުއްދަކޮށް އެކަމަށް ހިތްވަރުދީ ވާހަކަދައްކާ މީހުންނަކީ ގޯސްބައެއްގެ ގޮތުގައި އަދި އެބައިމީހުން ދައްކާ ވާހަކައަކީ ބާޠިލުވާހަކައެއްކަމުގައި ސިފަކުރުންކަމުގައި ވާނަމަ، މި ކަންކަމަކީ އިސްލާމްދީނުގައި ހުއްދަކުރާ ކަންކަމެއް ނޫނެވެ. އަދި ކިއެއް ހެއްޔެވެ. މިފަދަ ބަސްތަކަކީ ކުފުރުގެ ބަސްތަކެކެވެ. މިފަދަ ވާހަކަ ދައްކާ މީހަކީ ނުބައި ނުލަފާ މުޖުރިމަކަށް ނުވާނޭ ގޮތެއް ދީނީ ހަމައަކުން ނުވެއެވެ. އަދި މިފަދަ މީހުންނާމެދު މުސްލިމުން ނަފުރަތު ކުރަންޖެހެއެވެ. ﷲ ތަޢާލާ ވަޙީކުރެއްވިއެވެ.\n﴿الَّذِينَ يُجَادِلُونَ فِي آيَاتِ اللَّهِ بِغَيْرِ سُلْطَانٍ أَتَاهُمْ ۖ كَبُرَ مَقْتًا عِندَ اللَّهِ وَعِندَ الَّذِينَ آمَنُوا﴾ [سورة غافر ٣٥]\nމާނައީ: “އެއުރެންނީ، ﷲގެ އާޔަތްތަކާ މެދުގައި އެއުރެންނަށް ލިބިފައިވާ އެއްވެސް ދަލީލަކާ ނުލައި ޖަދަލުކުރާ މީހުންނެވެ. ﷲގެ ޙަޟްރަތުގައްޔާއި، އީމާންވިމީހުންގެ ގާތުގައި އެކަމަށްހުރި ނުރުހުން ބޮޑުވެގެންވެއެވެ.”\nއަދި ހެޔޮކަންކަމަށް އަމުރުކޮށް މުންކަރާތްތައް ނަހީކުރުމުގެ އަޞްލުގެ ދަށުން، އެފަދަ މީހުން އެކުރާ ޢަމަލުތަކަށް އިންކާރުކުރަން ޖެހެއެވެ. މުޖުތަމަޢުގެ ހުރިހާ އަފުރާދުންވެސް އެބަޔަކަށް ކުޅަދާނަވީ މިންވަރަކުންނެވެ. އަދި ޝަރުޢީ ކޯޓެއްގައި މިފަދަ މީހުންނަށް ތައުބާ ލައިދީ ތައުބާ ޤަބޫލުނުކޮށްފިނަމަ މުރުތައްދުންގެ ޙުކުމުން ޙުކުމްކޮށް ޙައްދު ޤާއިމުކުރުމަކީވެސް އިސްލާމީ ދައުލަތުގެ ޙާކިމާގެ މައްޗަށް ލާޒިމު ކަމެކެވެ. އެއީ ދީނުގެ ޙުކުމްތަކަށް އިންކާރުކުރިކަމަށްޓަކައެވެ. \n– އެހެންކަމުން ‘hate speech’ ފަދަ އިޞްތިލާޙުތަކަކީ އެކުއެކީގައި ޤަބޫލުކުރަން ޖެހޭ އަދި އެކުއެކީގައި އިންކާރުކުރާ އިޞްތިލާޙުތަކެއް ނޫނެވެ. އެހެނަސް އަޅުގަނޑުމެން މުސްލިމުން ބޭނުންކުރާނީ އިސްލާމީ ފިޤުހުގައި، ދީނީ ނައްޞުތަކުގެ އަލީގައި ބަޔާންވެގެން އައިސްފައިވާ އިޞްތިލާޙުތަކެވެ. މިސާލަކަށް ‘އަބުރަށް އަރައިގަތުން’ ފަދަ އިޞްތިލާޙުތަކެވެ. އެއީ އިސްވެ ބަޔާންވެ ދިޔަ ޙަދީޘްގައި އައިސްފައިވާ ފަދައިންނެވެ. “ކޮންމެ މުސްލިމެއްގެ މައްޗަށްވެސް، އަނެއް މުސްލިމެއްގެ ލެޔާއި މުދަލާއި އަބުރު ޙަރާމްވެގެންވެއެވެ.” އިސްލާމީ ފިޤުހުގައި ވާރިދުވެފައި ނުވާ އިޞްތިލާހެއް މީހަކު ބޭނުންކޮށްފިނަމަ އެ އިޞްތިލާޙުގެ މުރާދަކީ ކޮބާތޯ ބަލާނީއެވެ.\n– އަދި ‘hate crimes’ އަށް ބަލާއިރު ޙައްޤަކާ ނުލާ މީހަކަށް ނުވަތަ ބަޔަކަށް އަނިޔާކޮށްފިނަމަ އެކަމުގެ ޙައްޤު އަދަބު އިސްލާމްދީނުގައި ކަނޑައަޅުއްވާފައި ވެއެވެ. އަދި އެއީ ޖިނާއީ ކުށެކެވެ. އެގޮތުން އިސްލާމީ ޝަރީޢަތުގެ ދަށުން ޤިޞާޞްގެ ޙުކުމާ، ޤަޞްދުގައި މީހަކު މަރާލި މީހަކު މެރުމާ، ފަސާދަކޮށް މަގުފޭރޭ މީހުންނަށް ހުރި ޙިރާބާގެ ޙުކުމާ އަދި ބަޣާވާތްކުރާ މީހުންނަށް ބާޣީންގެ ޙުކުމް ކަނޑައެޅިގެން ދެއެވެ. އަދި އެކަމުގައި ދީނުގައި ކަނޑައެޅިފައިވާ ޙުކުމާ އެއްގޮތަށް ޙުކުމްކުރެވި އެގޮތުގެ މަތިން އެފަދަ މީހުންނާ މުޢާމަލާތުކުރަން ޖެހެއެވެ. އެއީ ވަކި ނަސްލެއްގެ ވީތީ ނުވަތަ ވަކި ދީނެއްގެ މީހަކަށް ވީތީ އަރައިގަތް ކުށެއްތޯ ނުވަތަ ކުރި ކަމެއްތޯ ބަލާކަށް ނުޖެހެއެވެ. ދީންތަކުގެ މީހުންގެ މެދުގައި ނުވަތަ ގިންތިތަކުގެ މީހުންގެ މެދުގައި ޙުކުމެއް ތަފާތުވަންޏާ ކީރިތި ޤުރުއާނާއި ސުންނަތުގައި ސާފުކޮށް އެކަން އަންގަވާފައި ވެއެވެ. މީހަކަށް އަނިޔާކޮށްފިނަމަ އިސްލާމްދީނުގައި ކަނޑައެޅިފައިވާ ޢުޤޫބާތް ކޮންމެ މީހަކަށްވެސް ޙައްޤުވެގެން ދާނެއެވެ. މުސްލިމަކު ކާފިރަކަށް އަދި ކާފިރަކު މުސްލިމަކަށް އަނިޔާކުރުމުގެ ޖާގައެއް އިސްލާމްދީނުގައި ދެއްވާފައި ނުވެއެވެ. މިސާލަކަށް މުސްލިމުންގެ ދަށުގައި އުޅޭ ޛިންމީންގެ މުދާ ފޭރި އެބައިމީހުންގެ ގައިގައި ތަޅާ އަނިޔާކުރުން އެއްވެސް މުސްލިމަކަށް ހުއްދަވެގެން ނުވެއެވެ. \nޢާންމު ގޮތެއްގައި މީހަކު އެހެންމީހަކަށް އަނިޔާވެރިވަނީ އެމީހަކާ މެދު ނަފްރަތެއް އޮވެގެންނެވެ. ނަފްރަތަކީ ހިތުގެ ޢަމަލެއްކަމުން ފިޔަވަޅު އެޅޭނީ ދުލާއި ޢަމަލުން އެކަމެއް ފާޅުކުރުމުންނެވެ. އެފަދައިން ފާޅުކޮށްފިނަމަ އިސްލާމްދީނުގައި އެފަދަ މީހުންނަށް ކަނޑައެޅިފައިވާ ޙައްދެއް ނުވަތަ ތަޢުޒީރީ ޙުކުމެއް ޙާކިމަށް ކަނޑައެޅިދާނެއެވެ.\nމިކަމުން އެނގިގެންދަނީ އިސްވެ ބަޔާންވެ ދިޔަ ފަދައިން ‘hate speech’ އެކޭ އެއްގޮތަށް ‘hate crimes’ އަކީވެސް ވަކި އެހެން މަޤްޞަދެއްގައި ވަކި އެޖެންޑާއެއްގައި ދުނިޔޭގައި މިހާރު ތަޢާރަފުކޮށް ފަތުރަމުންދާ އިޞްތިލާޙުތަކެއް ކަމެވެ. އަދި އޭގެ ބަދަލުގައި ބޭނުންކުރެވޭނެ މާ ފުރިހަމަ އިޞްތިލާޙުތަކާއި ޝާމިލު ޙުކުމްތައް އިސްލާމީ ޝަރީޢަތުގައި އައިސްފައިވާކަމެވެ.\nނަފްރަތު އުފެއްދުމުގެ ބިލު ކުރިފަޅައިގެން އައިސްފައިވާ ގޮތް\n25 މެއި 2021 ގައި ދިވެހިރާއްޖޭގެ ރައްޔިތުންގެ މަޖިލީހަށް ޤާނޫނުލްޢުޤޫބާތަށް އިޞްލާޙެއްގެ ގޮތުގައި ހުށަހަޅާފައިވާ ‘ނަފުރަތުގެ ޢަމަލު ހިންގުން’ ބިލު ކުރި ފަޅައިގެން އައިސްފައި މިވަނީ ހުޅަނގުގެ ޤައުމުތަކުންނެވެ. އެއީ އެ ޤައުމުތަކުގައިވާ އެކިއެކި ‘މައިނޯރިޓީ’ ތައް ޙިމާޔަތްކުރުމަށްޓަކައި ތަޢާރުފުކޮށްގެން އުޅޭ ޤާނޫނުތަކެކެވެ. އެއީ އެއްޖިންސުން ގުޅުން ހިންގާ މީހުންނާއި ޔަހޫދީންނާ އަދިވެސް އެފަދަ އެހެނިހެން މައިނޯރިޓީތައް ޙިމާޔަތްކުރުމަށެވެ.\nއަދި އދ ގެ ބާރުއެޅުމާއެކު އެކިއެކި ޤައުމުތަކުގައި މިހާރު މިފަދަ ޤާނޫނުތައް ހަދަމުން ދެއެވެ. \nއަދި ރާއްޖޭގައިވެސް UNDP ގެ އެހީގައި ދިވެހި ސަރުކާރުން ‘ޖަޒީރާ ރާއްޖެ’ އަކަށް ދިޔުމަށް އިނގިރޭސި ބަހުން ލިޔެ ތައްޔާރުކޮށްފައިވާ ‘ސްޓްރެޓޭޖިކް އެކްޝަން ޕްލޭން’ ގައިވެސް މިކަން ހިމަނާފައި އެބަ އޮތެވެ. އެހެންކަމުން މިއީ ދުރާލާ ރާވައިގެން ލާދީނިއްޔަތާއި ސެކިއުލަރިޒަމް ވަރުގަދަ ކުރުމަށް ހަދަން އުޅޭ ޤާނޫނެކެވެ. \n“This document outlines the developmental targets and priorities of the Government for the five-year period 2019 – 2023. It sets out realistic strategic goals that would help achieve key developmental milestones in realising our hopes and dreams ofaJazeera Raajje.\nThis document would not have reached its ultimate conclusion\nwithout the assistance and technical input of the multiple agencies that worked on the various sub-sectors. In particular, the assistance of our multilateral partner in development UNDP and their consultants is noteworthy.”\nއަދި ބޭރުގެ ނުފޫޒުވެސް އޮވެގެން ކުރިއަށްދާ ކަމެކެވެ. އަދި އިސްލާމީ އުޞޫލަތަކަށް ބެލުމެއް ނެތި، ދީނީ މަފްހޫމު އެއްފަރާތްކޮށްފައި މީހުންގެ ބޮލުގައި ‘ޓެރަރިސްޓު ލޭބަލް’ އަޅުވައި ‘ވިޗް ހަންޓެއް’ ހިންގަން ކުރާކަމެކެވެ. އަދި ‘ޓެކްޓިކަލީ’ ރާވައިގެން ދިވެހިރާއްޖޭގައި އިސްލާމްދީން ތައުހީނުކޮށް، މުސްލިމުންގެ ބާރުކުޑަކުރުމަށް ކުރާކަމެކެވެ.\nމީޑިއާގައި މިއީ މީސްތަކުން ކާފިރުކުރުން ހުއްޓުވާ ބިލެއްކަމަށް ފަތުރަމުން ދަނީ، ދީނަށް ލޯބިކުރާ މުސްލިމުންގެ ލޮލުގައި އަނދުން އެޅުވުމަށެވެ. އެއީ ރާއްޖޭގައި އޮތް ހަރުކަށި ފިކުރުގެ ނުރައްކާ ދައްކާފައި އިސްލާމްދީނަށް ޣީރަތްތެރި އެންމެންނަށް ފިޔަވަޅު އަޅާ އަނގަތައް ބަންދުކުރުމަށެވެ. އަދި ދީނަށް ފުރައްސާރުކުރާމީހުންނާއި ދިވެހިންގެ ތެރެއިން ފާޅުގައި މުރުތައްދުވާ މީހުން ޙިމާޔަތްކުރުމަށެވެ.\n UNITED NATIONS STRATEGY AND PLAN OF ACTION ON HATE SPEECH, authorised by United Nations Secretary-General António Guterres (May 2019)\n التدمرية لابن تيمية (ص: 65 – 66).\n حد الكفر والتكفير لد. لطف الله خوجه (ص: 132).\n الكافي لابن قدامة (4 / 181).\n STRATEGIC ACTION PLAN OF THE GOVERNMENT OF MALDIVES (2019 – 2023)


ވުޟޫގެ މަތީގައި ހުރުމުގެ ފައިދާތައް އެނގޭތަ! – Ilm\nވުޟޫގެ މަތީގައި ހުރުމުގެ ފައިދާތައް އެނގޭތަ!\nވުޟޫއަކީ ބައެއް އަޅުކަންތައްތަކާއި ގުޅިގެން ކުރުމަށް މާތްﷲ ޝަރުޢު ކުރައްވާފައިވާ އަޅުކަމެކެވެ. ވުޟޫގެ ސަބަބުން އަހަރެމެން ޙިއްސީ ގޮތުންވެސް އަދި މަޢުނަވީ ގޮތުންވެސް ތާހިރުވެގެންދެއެވެ. އަދި ގިނަގިނައިން ވުޟޫކޮށް، ވުޟޫގެ މަތީގައި ދެމިހުރުމަކީ ނުހަނު މަތިވެރިވެގެންވާ ކަމެކެވެ. މިގޮތުން ވުޟޫގެ މާތްކަމާއި ފައިދާތައް ކީރިތި ޤުރްއާނާއި ސުންނަތުގެ ދަލީލުތަކުގެ އަލީގައި ބަޔާންކޮށްލާނަމެވެ.\nވުޟޫގެ މާތްކަމާއި ފައިދާތައް:\nވުޟޫގެ ސަބަބުން އޭނާގެ މޫނާދެއަތް ތިލަ އަދި ދެފައި ޤިޔާމަތް ދުވަހުގައި ނޫރު ނުވަތަ އަލިކަން ފާޅުވާން ހުންނާނެއެވެ.\nމާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ ޞައްލަﷲ ޢަލައިހި ވަސައްލަމް ޤަބުރުސްތާނަށް ޒިޔާރަތްކުރައްވާ ޙަދީޘްފުޅުކުރެއްވިއެވެ. “السَّلاَمُ عَلَيْكُمْ دَارَ قَوْمٍ مُؤْمِنِينَ، وَإِنَّا إِنْ شَاءَ اللَّهُ بِكُمْ لاَحِقُونَ، وَدِدْتُ أَنَّا قَدْ رَأَيْنَا إِخْوَانَنَا ”  قَالُوا: أَوَلَسْنَا إِخْوَانَكَ يَا رَسُولَ اللَّهِ؟ قَالَ: ”أَنْتُمْ أَصْحَابِي وَإِخْوَانُنَا الَّذِينَ لَمْ يَأْتُوا بَعْدُ”  قَالُوا: كَيْفَ تَعْرِفُ مَنْ لَمْ يَأْتِ بَعْدُ مِنْ أُمَّتِكَ يَا رَسُولَ اللَّهِ؟ قَالَ: ”أَرَأَيْتَ لَوْ أَنَّ رَجُلاً لَهُ خَيْلٌ غُرٌّ مُحَجَّلَةٌ بَيْنَ ظَهْرَىْ خَيْلٍ دُهْمٍ بُهْمٍ أَلاَ يَعْرِفُ خَيْلَهُ؟” قَالُوا بَلَى يَا رَسُولَ اللَّهِ، قَالَ: ”فَإِنَّهُمْ يَأْتُونَ غُرًّا مُحَجَّلِينَ مِنَ الْوُضُوءِ وَأَنَا فَرَطُهُمْ عَلَى الْحَوْضِ، أَلاَ لَيُذَادَنَّ رِجَالٌ عَنْ حَوْضِي كَمَا يُذَادُ الْبَعِيرُ الضَّالُّ، أُنَادِيهِمْ: أَلاَ هَلُمَّ، فَيُقَالُ: إِنَّهُمْ بَدَّلُوا بَعْدَكَ، فَأَقُولُ، سُحْقًا سُحْقًا” (رواه مسلم) މާނައީ: “އޭ މިކަށްވަޅުތަކުގައިތިބި މުއުމިނުންނޭވެ! ތިޔަބައިމީހުންގެ މައްޗަށް ސަލާމަތްކަން ހުއްޓެވެ. ހަމަކަށަވަރުން އަހުރެމެންނަކީވެސް މާތްﷲ އިރާދަކުރެއްވިއްޔާ ވަރަށް އަވަހަށް ތިޔަބައިމީހުންނާ ގޮސްބައްދަލުވާނެ ބަޔަކީމުއެވެ. (ދެން އެކަލޭގެފާނު އަޞްޙާބުބޭކަލުންނާ ދިމާލަށް އެނބުރިވަޑައިގެން ޙަދީޘްފުޅުކުރެއްވިއެވެ.) ތިމަންކަލޭގެފާނުގެ ހިތްޕުޅަށް އަރައެވެ. އަހުރެމެންގެ އަޚުންތައް އަހުރެމެންނަށް ފެންނާނެނަމައެވެ.” އަޞްޙާބުބޭކަލުން ދެންނެވިއެވެ. އަހުރެމެންނަކީ ކަލޭގެފާނުގެ އަޚުންނެއްނޫންތޯއެވެ؟ އޭ ﷲގެ ރަސޫލާއެވެ! އެކަލޭގެފާނު ޙަދީޘްފުޅުކުރެއްވިއެވެ. “ތިޔަބައިމީހުންނަކީ ތިމަންކަލޭގެފާނުގެ ޞަޙާބީންނެވެ. އަހުރެމެންގެ އަޚުންނަކީ އަދި މިހާތަނަށް (ދުނިޔޭގެ ވުޖޫދަށް) ނާންނަމީހުންނެވެ.” އަޞްޙާބުބޭކަލުން ދެންނެވިއެވެ. މިހާތަނަށް ކަލޭގެފާނުގެ އުއްމަތުން (ދުނިޔޭގެ ވުޖޫދަށް) ނާންނަމީހުން (ޤިޔާމަތްދުވަހު) ކަލޭގެފާނު ދެނެވަޑައިގަންނަވާނީ ކިހިނަކުންތޯއެވެ؟ އޭ ﷲގެ ރަސޫލާއެވެ! އެކަލޭގެފާނު ޙަދީޘްފުޅުކުރެއްވިއެވެ. “ތިޔަބައިމީހުން ނިކަން ޚަބަރުދީބަލާށެވެ! މީހެއްގެ މިލްކިއްޔަތުގައިވާ، ހަތަރުމޮއްގަނޑާއި ނިއްކުރިމަތިހުދު އަހެކެވެ. އެއަސްއޮތީ އެއްކޮށްކަޅު އަސްތަކެއްގެތެރޭގައި ލާމެހިފައެވެ. އޭނާއަށް އެއަސް ނޭނގޭނެހެއްޔެވެ؟” އަޞްޙާބުބޭކަލުން ދެންނެވިއެވެ. ނޫނެކެވެ. އެނގޭނެއެވެ. އޭ ﷲގެ ރަސޫލާއެވެ! އެކަލޭގެފާނު ޙަދީޘްފުޅުކުރެއްވިއެވެ. ފަހެ އެބައިމީހުން (ޤިޔާމަތްދުވަހު) ވުޟޫގެ އަސަރުން އަތްފަޔާއި މޫނުތައް ވިދަވިދާހުރިޙާލު އަންނާނެތެވެ. އަދި ތިމަންކަލޭގެފާނު އެބައިމީހުންގެ ކުރިން ޙައުޟު (ފެންއާރު) ގާތަށްގޮސް (އެބައިމީހުންގެ އިސްތިޤުބާލުގައި) ހުންނަވާނަމެވެ. ދަންނާށެވެ. ބަޔަކުމީހުން ތިމަންކަލޭގެފާނުގެ ޙައުޟާ ދުރަށް ފަހައި ގެންދެވޭނެއެވެ. އެއީ ގެއްލިގެންއުޅޭ ޖަމަލު ފެނުމުން އޭތި ފަހައި ގެންދެވޭފަދައިންނެވެ. ތިމަންކަލޭގެފާނު އެބައިމީހުންނަށް ގޮވާލައްވާނަމެވެ. އޭ އަންނާށެވެ! ފަހެ (އެވަގުތު) ބުނެވޭނެއެވެ. ކަލޭގެފާނު ދުނިޔެދޫކުރައްވާ ވަޑައިގަތުމުން އެބައިމީހުން ދީނަށް ބަދަލުތައްގެނައެވެ. ފަހެ ތިމަންކަލޭގެފާނު ދަންނަވާނަމެވެ. (އެބައިމީހުންނަށް) ހަލާކުހުއްޓެވެ. ހަލާކުހުއްޓެވެ.”\n2. ވުޟޫ ކުރުމުގެ ސަބަބުން ﷲގެ ލޯބި އެމީހަކަށް ލިބިގެންދާނެއެވެ.\nމާތް ﷲ ވަޙީކުރައްވާފައިވެއެވެ. إِنَّ اللَّـهَ يُحِبُّ التَّوَّابِينَ وَيُحِبُّ الْمُتَطَهِّرِينَ (ސޫރަތުލް ބަޤަރާ : 222) މާނައީ: ” ހަމަކަށަވަރުން، ގިނަގިނައިން ތައުބާވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެވެސް އެކަލާނގެ ލޯބިވެވޮޑިގެންވެއެވެ.”\n3. ވުޟޫ ކުރުމުގެ ސަބަބުން އޭނާގެ ދަރަޖަ އުފުލި އަދި ފާފަ ފޮހެވިގެންދާނެއެވެ.\nމާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘްފުޅުކުރެއްވިއެވެ. “أَلاَ أَدُلُّكُمْ عَلَى مَا يَمْحُو اللَّهُ بِهِ الْخَطَايَا وَيَرْفَعُ بِهِ الدَّرَجَاتِ؟”  قَالُوا: بَلَى، يَا رَسُولَ اللَّهِ ، قَالَ: ”إِسْبَاغُ الْوُضُوءِ عَلَى الْمَكَارِهِ، وَكَثْرَةُ الْخُطَا إِلَى الْمَسَاجِدِ، وَانْتِظَارُ الصَّلاَةِ بَعْدَ الصَّلاَةِ، فَذَلِكُمُ الرِّبَاطُ، فَذَلِكُمُ الرِّبَاطُ، فَذَلِكُمُ الرِّبَاطُ” (رواه مسلم) މާނައި: “އެކަމެއްގެ ސަބަބުން ﷲ ތަޢާލާ ފާފަތައް ފުއްސަވާ އަދި އެކަމެއްގެ ސަބަބުން އެކަލާނގެ ދަރަޖަތައް މަތިވެރިކުރައްވާ ކަމެއްގެ އިރުޝާދު ތިމަންކަލޭގެފާނު ތިޔަބައިމީހުންނަށް ނުދެއްވާނެހެއްޔެވެ؟” އަޞްޙާބުބޭކަލުން ދެންނެވިއެވެ. ނޫނެކެވެ. އެކަމުގެ އިރުޝާދުދެއްވާށެވެ! އޭﷲގެ ރަސޫލާއެވެ! އެކަލޭގެފާނު ޙަދީޘްފުޅުކުރެއްވިއެވެ. “އެއީ ހިތްނުރުހޭ ޙާލަތްތަކުގައި (އެބަހީ ފިނިގަދަ ރޭތަކުގައި) ވުޟޫ ފުރިހަމަކޮށް ކުރުމާއި، މިސްކިތްތަކާ ދިމާލަށް ފިޔަވަޅުތައް ގިނަވުމާއި، (އެބަހީ މިސްކިތް ދުރުވުމާއެކު މިސްކިތަށް ނަމާދަށް ދިއުމާއި، އެއްނަމާދަށްފަހު އަނެއްނަމާދަށް އިންތިޒާރުކުރުމެވެ. ފަހެ ޖިހާދަށް ތައްޔާރުވުމަކީ އެއީއެވެ. ފަހެ ޖިހާދަށް ތައްޔާރުވުމަކީ އެއީއެވެ. ފަހެ ޖިހާދަށް ތައްޔާރުވުމަކީ އެއީއެވެ.”\n4. ވުޟޫކޮށް ނިމިގެންދިޔަ ސަހާދަތުގެ ދެކަލިމަ ކިޔައިފި މީހަކަށް ސުވަރުގެ ދޮރުކޮޅުތަށް ހުޅުވިގެންދާނެއެވެ.\nމާތް ﷲ ރުއްސުންލެއްވި ޢުމަރުގެފާނުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘްފުޅުކުރެއްވިއެވެ. مَا مِنْكُمْ مِنْ أَحَدٍ يَتَوَضَّأُ فَيُبْلِغُ أَوْ فَيُسْبِغُ الْوَضُوءَ ثُمَّ يَقُولُ : أَشْهَدُ أَنْ لَا إِلَهَ إِلَّا اللَّهُ وَأَنَّ مُحَمَّدًا عَبْدُ اللَّهِ وَرَسُولُهُ إِلَّا فُتِحَتْ لَهُ أَبْوَابُ الْجَنَّةِ الثَّمَانِيَةُ يَدْخُلُ مِنْ أَيِّهَا شَاءَ މާނައީ: “ތިޔަބައިމީހުންގެ ތެރެއިން މީހަކު ވުޟޫކޮށް އެވުޟޫ ފުރިހަމަކޮށް ނިމުމަށްފަހު، ދެން މިފަދައިން أَشْهَدُ أَنْ لَا إِلَهَ إِلَّا اللَّهُ وَأَنَّ مُحَمَّدًا عَبْدُ اللَّهِ وَرَسُولُهُ (ހަމަކަށަވަރުން ﷲ މެނުވީ އިލާހަކު ނުވާކަމަށް އަޅު ހެކިވަމެވެ. އަދި ހަމަކަށަވަރުން މުޙައްމަދުގެފާނީ މާތް ﷲ ގެ އަޅާ ކަމަށާއި ރަސޫލާކަމަށްވެސް އަޅު ހެކިވަމެވެ.) ކިޔައިފިނަމަ، ސުވަރުގޭގެ އަށް ދޮރުކޮޅުގެ ތެރެއިން އޭނާ ބޭނުން ދޮރުކޮޅަކުން ވަނުމަށް އޭނާއަށްޓަކައި ހުޅުވިގެންނުދާ އެކަކުވެސް ނުވެއެވެ.”\n5. ވުޟޫކުރުމަކީ ޝައިތާނީ ވަސްވާސްތަކުން މީހާ ދުރުކޮށްދޭ ކަމެއް.\nރަސޫލާ ޞައްލަﷲ ޢަލައިހި ވަސައްލަމް ޙަދީޘްފުޅުކުރެއްވިއެވެ. “إنَّ الْغَضَبَ مِنَ الشَّيْطَانِ وَإِنَّ الشَّيْطَانَ خُلِقَ مِنَ النَّارِ وَإِنَّمَا تُطْفَأُ النَّارُ بِالْمَاءِ فَإِذَا غَضِبَ أَحَدُكُمْ فَلْيَتَوَضَّأْ ” މާނައީ: “ހަމަކަށަވަރުން ރުޅިއަކީ ޝައިޠާނާގެ ފަރާތުން އަންނަ އެއްޗެކެވެ. އަދި ހަމަކަށަވަރުން ޝައިޠާނާ ޚަލްޤު ކުރެވިގެންވަނީ އަލިފާނުންނެވެ. އަދި އަލިފާން ނިވާލެވޭކަން ކަށަވަރީ ފެނުންނެވެ. ފަހެ ތިޔަބައިމީހުންގެ ތެރެއިން މީހަކު ރުޅިއަތުވެއްޖެނަމަ ފަހެ ވުޟޫ ކުރާހުށިކަމެވެ.” މިއީ އިމާމް އަލްބާނީ ޟައީފް ކުރައްވާފާއިވާ ޙަދީޘްފުޅެކެވެ.\n6. އެއީ ފިތުރަތުގެ މަތީގައި މަރުވުމަށް މެދުވެރިވާކަމެއް.\nމާތް ﷲ ރުއްސުންލެއްވި އަލް ބަރާއު ބިން ޢާޒިބުގެ ކިބައިން ރިވާވެގެންވެއެވެ. “إذا أتيت مضجعك فتوضأ وضوءك للصلاة، ثم اضطجع على شقك الأيمن، وقل: اللهم أسلمت نفسي إليك، ووجهت وجهي إليك وفوضت أمري إليك، وألجأت ظهري إليك رغبة ورهبة إليك لا ملجأ ولا منجا منك إلا إليك آمنت بكتابك الذي أنزلت، وبنبيك الذي أرسلت، فإن مت، مت على الفطرة، واجعلهن آخر ما تقول” މާނައީ: “ތިބާ ނިދާ ތަންމައްޗަށް އަރަން ގަސްކުރާހިނދުގައި، ތިބާ ނަމާދަށް ވުޟޫ ކުރާ ފަދައިން ވުޟޫ ކުރާށެވެ. ދެން ތިބާގެ ކަނާއަތް ފަރާތަށް އަރިއަށް އޮށޯންނާށެވެ. ދެން މިދައިން ދުޢާކުރާށެވެ. اللهم أسلمت نفسي إليك، ووجهت وجهي إليك وفوضت أمري إليك، وألجأت ظهري إليك رغبة ورهبة إليك لا ملجأ ولا منجا منك إلا إليك آمنت بكتابك الذي أنزلت، وبنبيك الذي أرسلت (ހައްދަވައި ބޮޑުކުރެއްވި ރަސްކަލާކޮ! މިއަޅާގެ ނަފްސު މިއަޅާ އިބަ ﷲ އަށް ކިޔަމަންތެރިކޮށްފީމެވެ. އަދި މިއަޅާގެ ކަންތައްތައް އިބަ ﷲ އާ ޙަވާލުކޮށްފީމެވެ. އަދި މިއަޅާގެ މޫނު އިބަ ﷲ އާ ކުރިމަތިކޮށްފީމެވެ. އަދި މިއަޅާގެ ބުރަކަށި އިބަ ﷲ ގެ ޙަޟްރަތަށް ލަންބައިފީމެވެ. (އެބަހީ އިއަޅާ އިބަ ﷲ އަށް ބަރޯސާކޮށް އިޢުތިމާދުކޮށްފީމެވެ.) އިބަ ﷲ ގެ ރަޙްމަތަށް އުންމީދުކޮށް، އިބަ ﷲ ގެ ޢަޛާބަށް ބިރުވެތިވާ ޙާލުގައެވެ. އިބަ ﷲ ގެ ޢަޛާބުން ރައްކާތެރިކަން ލިބިގަންނާނެ ތަނެއް، އަދި ނަޖާވާނެ ތަނެއް، ހަމަ އިބަ ﷲ ގެ ޙަޟްރަތުން މެނުވީ ނުވެއެވެ. އިބަ ﷲ ބާވައިލެއްވި، އިބަ ﷲ ގެ ފޮތަށާއި، އިބަ ﷲ ފޮނުއްވި، އިބަ ﷲ ގެ ނަބިއްޔާއަށް މިއަޅާ އީމާންވަމެވެ.”) މިގޮތުގައި ތިބާ އޮވެ މަރުވެއްޖެ ކަމުގައިވާނަމަ، ތިބާ މަރުވެ އެދަނީ ފިޠުރަތުގެ ސާފުކަންމަތީގައެވެ. ނިދުމުގެ ކުރިން ތިބާ އެންމެ ފަހުން ކިޔާ ދުޢާއެއް ކަމުގައި މިދުޢާ ހަދާށެވެ.”\n7. އެއީ މީހާގެ އީމާންކަން އަންގައިދޭކަމެއް.\nވުޟޫއަކީ މާތް ﷲ ޝަރުޢު ކުރައްވާފައިވާ އަޅުކަމެކެވެ. އަދި އެކި އަޅުކަން ކުރުމަޓަކައި ވުޟޫކުރުން ލާޒިމު ކުރުވައެވެ. މީހަކު ގިނައިން ވުޟޫ ކުރާނަމަ އެކަމުން އެ ދޭހަކޮށްދެނީ އޭނާއަކީ މާތް ﷲ ފަރުޟުކުރައްވާފައިވާ އަޅުކަންތައް އަދާކުރުމަށްފަހު އަދި އިތުރުވެސް ކުރާ މީހެއް ކަމެވެ.\nމަސްދަރު: އިސްލާމިކް ނޮލެޖްވައިބަރ ގުރޫޕް


BREAKING: Male2Hafthaa Ah Furabandhu Kuranee - Vaguthu\nމާލެ ފުރަބަންދުކޮށްފައި އޮތް ދުވަހެއްގައި ފުލުހުން ހަރަކާތްތެރިވަނީ. --- ވަގުތު އިމޭޖަސް: މުހައްމަދު އަފްޒަލް\nކޮވިޑް-19 އާ ގުޅިގެން މާލެ ސަރަހައްދު ދެ ހަފްތާގެ މުއްދަތަކަށް ފުރަބަންދު ކުރަން ނިންމާފައިވާކަން "ވަގުތު"އަށް އެނގިއްޖެ އެވެ.\nނަމަވެސް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން އަދި މި ނިންމުން އިއުލާނެއް ނުކުރެއެވެ.\n"ވަގުތު"އަށް އެނގިފައިވާގޮތުން މާލެ ސަރަހައްދު ފުރަބަންދު ކުރަން ނިންމާ މިހާރު ވަނީ ގުޅުން ހުރި އިދާރާތަކާއެކު މަޝްވަރާ ކޮށްފައެވެ.\nއެނގިފައިވާގޮތުން މިހާރު މަޝްވަރާ ކުރަމުން ދަނީ ފުރަބަންދުގެ މުއްދަތުގައި ލުއި ދޭނެ ގޮތްތަކާއި ގުޅޭގޮތުންނެވެ. އެގޮތުން ވަޒީފާއަށް ދާ މީހުންނަށް ވީހާވެސް ލުއިގޮތްތަކެއް ހަމަޖެއްސޭނެ ގޮތަކާއި މެދު މަޝްވަރާ ކޮށްފައެވެ.\nމާލެ ފުރަބަންދު ކުރުމާއި ގުޅޭގޮތުން އެންމެ ފަހުގެ ނިންމުން މިރޭ ނޫނީ މާދަމާ އެެޗްޕީއޭއިން އިއުލާނު ކުރާނެ ކަަމަށް ބެލެވެއެވެެ.\nއެނގިފައިވާގޮތުން އެންމެ ލަސްވެގެން އީދު ދުވަހަށް މާލެ ސަރަހައްދު ފުރަބަންދު ކުރާނެ އެވެ.\nމާލެ ސަރަހައްދު ފުރަބަންދު ކުރަން ނިންމާފައިވާއިރު، މިހާރު މާލެ ސަރަހައްދުގައި ކޮވިޑަށް ފައްސިވާ އަދަދުތައްވެސް އުޅެނީ ރެކޯޑް އަދަދަކަށް މަތީގައެވެ.\nއެގޮތުން މިހާރު މާލެ ސަަރަހައްދުން ކޮންމެ ދުވަހަކު 500 އަށްވުރެ ގިނަ މީހުން ކޮވިޑަށް ފައްސިވެއެވެ. މިއާއެކު މާލެ ސަރަހައްދުގެ ހޮސްޕިޓަލްތަކުގެ އެނދުތަކުގެ 80% ފުރިފައިވާއިރު، ދަރުވަމަންތަ ހޮސްޕިޓަލްގެ އައިސީޔޫ އެނދުތައް 90% އޮތީ ފުރިފައެވެ.\nރާއްޖޭގައި މިހާރު ބަލި ޖެހިފައި 9423 މީހަކު އެބަތިއްބެވެ. އޭގެ ތެރެއިން ގިނައީ މާލެ ސަރަހައްދުގައި ބަލި ޖެހިފައި ތިބި މީހުންނެވެ.\nމާލެ ސަރަހައްދުގައި ހަލުވިކަމާއެކު ބަލި ފެތުރެމުންދާތީ މިހާރު އެ ސަރަހައްދުގައި ފިޔަވަޅުތައް ވަނީ ހަރުކަށިކޮށްފައެވެ. އެގޮތުން މިހާރު ރޭގަނޑު 9:00 އިން މެންދަމު 4:00 އަށް ކާފިއު އިއުލާނުކޮށްފައިވާއިރު، މާލެ ސަރަހައްދުގެ ސްކޫލްތަކާއި،ކޮލެޖްތަކާއި އޮފީސްތަައްވެސް ބަންދު ކުރަން ވަނީ އަންގާފައެވެ.\nމެއި 10, 2021 18:29\nޢީދު ނަމާދު ކުރިޔަ ވެސް ނުދޭތި\nމެއި 10, 2021 18:51\nކަންތަކާ ޖެހުނީ. ބަލަ ދީނުގައި ވެސް އޮންނަނީ އެހެން މީހުންނަށް ތިމާގެ ފުށުން ގެއްލުން ނުދޭން. އީދު ނަމާދަށް ގޮސް ބަލި ހިފައިގެން ގެއަށް އައިސް މުޅި ގެއާއި އަވައްޓެރިންގެ ތެރޭގައި ބަލިފަތުރާލީމާ އެއޮތީ އީދުގެ ސަވާބު އެއީ އެކަށް ލިބިފައި.\nމެއި 10, 2021 19:20\nބަލި އެކަކުގައިން އަނެކަކު ގަޔަށް އަރަންޏާ ފުރަތަަމަ މީހާއަށް ބަލިޖެހުނީ ކިހިނެތް؟\nމެއި 10, 2021 20:49\nމިގައުމުގެ ވެރިންނާ ދޭތެރޭ ރައުޔަކީ ކޮބާ؟ އިނތިހާބު ބާއްވައިފި. އިންޑިޔާގަ ބިރުވެރި ވޭރިއަންޓް ފެތުރެނިކޮށް މިމާލެއަކީ އިންޑިޔާ މަސައްކަތު މީހުންގެ ކްއަރަންޓީން ފެސިލިޓީ އަކަށް ހަދައިފި. މީހުން ދިރިއުޅޭ ރަށްރަށަށް އިންޑިޔާ ފަތުރުވެރިން ގެނެސްފި.. ޒިންމާ ނުއުފުލަނީ ސަރުކާރުންތަ؟ ނުވަތަ ފަރުދު އެކަނިތަ؟\nމެއި 11, 2021 01:35\nވޯޓުލާއިރު ކޮވިޑު ނުފެތުރޭދޯ\nމެއި 11, 2021 21:13\nއެއީ އެމީހަކު ގަސްތުގައި ކުރާ ކަމެއްނޫން.\nމެއި 10, 2021 19:05\nދީނުގައި ސިއްހަތަށް ވަރަށް ބޮޑު އިސްކަމެއް ދެއްވާފައި އޮވޭ. އަޅުކަންވެސް ކުރެވޭނީ ފުރިހަމަ ސިއްހަަތެއްގައި ހުރެގެން ނޫންތޯ.\n9 ކުން4ކަށް\nއިންތިހާބުވެސް ބޭއްވިއްޖެ ބޮން ގޮއްވާ ފިލްމުވެސް ކުޅެ ނިމިއްޖެ ދެއްތޮ. ދެން އަވަހަށް ފުރަބަންދު ކުރަން އުޅެމާ.\nމެއި 10, 2021 18:36\nމާލެ ސަރަހައްދު އެކަނިހޭ ފުރަބަންދު ކުރަންވީ އެހެން ރަށްރަށުގަ ވަރިހަމަދޯ ކިތައްމެވަރަކަށް ފެތުރުނަސް\nމެއި 10, 2021 18:48\nހަހަހަހަ ތިޔަ ލޮކްޑައުނަކުން ވާނޭ ކަމެއް ނޯންނާނެ. ތިޔަ ލޮކްޑައުނުގައި "ސްޕެޝަލް ޕާމިޝަން" ގެ ދަށުން އޮފީސް މަސައްކަތްކުރަން އޮފީސްތަކަށް މީހުން ހާޒިރުވާނެ. ސެލޫންތަކާއި ޖިމްތަކާއި މާރުކޭޓުތަކަށް ހާއްސަ ހުއްދައިގެ ދަށުން މީހުން ޖަމާވެ ތޮއްޖެހޭނެ. ހާއްސަ އެކްސްކުލޫޝަންގެ ދަށުން ބަންގާޅި ބޭފުޅުންނަށްވެސް އެކި ކަންކަން ކުރެވޭނެ. ހެހެހެހެހެހެ އެޗް.ޕީ.އޭ އޮންނަނީ ވަރަށް ސައިޒުވެފަ މިހާރު.\nބޮން ގޮއަވާލަން އުޅުނު ވާހަކަ ވެސް ކުރިން ވަގުތައް އެނގުނުނަމަ ދޯ އޭރުން އެކަން ވެސް ހުއްޓުވުނީސް ނުން\nމެއި 10, 2021 18:52\nބޭން ކުތައް ރައްޔިތުން ފަހާ ދުވަނީ.\nމެއި 10, 2021 18:59\nމީ މިބުނާ ވާހަކަ އަކީ.. ހުރިހާކަމެއް އަތައް ގޮއްވާލާފަ ދެން ރައްޔިތުން ބިކަކޮށްލާ.. ތިހެން ހަދައިގެން.. މީގެ ކުރިންވެސް ކިތައް ކިތައް އާއިލާ މިކަމަކާއިގެން ހެދި ބިކަވެގެން ދިޔައީ.. އިންތިހާބު ބާއްވަން ވީމަ މައިމޫނާ އަކަށް ކޮވިޑްއެއް ނުފެނުނު.. މައިމޫނާގެ މައްސަލަމީ ތަޙްޤީޤްކޮށް ބަލަންޖެހޭ މައްސަލައެއް. މި ހުރިހާކަމެއްގެ ޒިންމާ އެޗް.ޕީ.އޭ އިން ނަގަން ޖެހޭނެ..\nމެއި 10, 2021 19:02\nމިހާރުވެސްް މާލަސްވެއްޖެ. މިހާވަރު ވަންދެން ޒިންމާނަންގަވަން ދެކޮޅުހައްދަވާ، ނުވިތާކަށް ރައްޔިތުންގެ ސިއްހަތް ގުރުބާންކުރި ހެލްތް މިނިސްޓްރީގެ އިސް ވެރިން އިސްތިއުފާދޭންޖެހޭ!\nޑޮކްޓަރުން އާދޭސް ކުރި، ތައްޔިތުން އާދޭސްކުރި، ދިނީ ބީރު ކަންފަތެއް.\nމެއި 10, 2021 19:04\nޢެޗްއީއޯސީ ގަ ސްޓާފުން އުތުރި އަރަނީ.... އެހާ ގާތްގާތުގަ އުޅެނީ.... އެޗްޕީއޭ މުވައްޒަފުން ސޯޝިއަލް\nޑިސްޓެންސް ނުބަހައްޓާ، ދެން ވޮލެންޓިއަރުން ގެ ކަންތަށް ހުންނާނީ ކިހިނެތް....\nމެއި 10, 2021 19:08\nއަދިވެސް އިންޑިއާ މީހުން އައުން މަނާ ކުރާކަށް ނުވޭތަ. ކިހާ ދެރަ ކަމެއް. ދެން ހަމަ ނުވާ ވަރު ވީމަ އެކަންވެސް ކުރާނީ. ނުމޫނާއަކަށް ބަލާ ސިންގަޕޫރު ވަގުތުން ފިޔަވަޅު އެޅިޔޭ. ރައްޔިތުންނާ ދޭތެރޭ އެއްވެސް ވަރަކަށް ވިސްނަނީއެއްނޫން. ޑިޒިޝަނެއް ނަގާކަށް ނުކެރޭ. ދެރަކަމެއް.\nމެއި 10, 2021 19:15\nސަރުކާރަށް ދަންނަވާލަން. ހުރިހާ އެންމެންގެ ހުރިހާ ބޭނުމެއް ތިބޭފުޅުންނަކަށް އެނގިއެއްނުލައްވާނެ. އެހެންވީމަ ކޮންމެ ގޭބިސީއަކުން އެކަކު ނަމަވެސް ކޮންމެ ދުވަހަކު ދެއިރަށް ނުވަތަ ކޮންމެ މީހަކަށްވެސް ކޮންމެ ދުވަހަކު ދެއިރަށް 30 މިނިޓަށް ނަމަވެސް ބޭރަށް ދެވޭނެގޮތް ހަދާދެއްވުން އެދެން. ކުރާހުރިހާކަމެއް ނުއައްސަވާ. ގޯސްކަމެއް ނުކޮށް މީހުނާއެކުވެ ނޫޅެންޏާ ނިމުނީނޫންތޯ؟\nމެއި 10, 2021 19:28\nތި ލޮކްޑައުން އަކުން ވާނެ މާބޮޑު ފައިދާއެއް ނޯންނާނެ. ފިހާރަތަކާއި ފާ މަސީތައް އަދި ޑެލިވަރީ ކޮށްދޭ އެހެން ތަންތަނުގެ ނަ މމމމމމމ މުގަ އެ މީހުންގެ ރައްޓެހިންނަށާއި ތިމމމމމމމމމމމމމމ މާގެ މީހުންނަށް ޑެލިވަރީ ހުއްދަ ދީފަ އޮންނަނީ. އެތަނުގަ މަސައްކަތް ކުރާ މީހުން ކަ މަށް ހަދާފަ.\nމެއި 10, 2021 19:29\nމިހުރީހާ ކަމަވީ އިންޑިޔާ ފަތުރުވެރިން ރާއްގެޔައް އައުން މަނާ ނު ކުރާތި.\nދެން ޢީދު ނަމާދު ކުރިޔަ ވެސް ނުދާނެ😥☹😷😤\nމެއި 10, 2021 19:33\n3/1000=333 މި އީ ހަގީގަތަކީ\nމެއި 10, 2021 20:01\nހަވަރު ތިނަދޫ ބިގަރު ކައުންސިލްގެ ރައީސް އަންގަނީ ތިނަދޫ އަދި "ވާސްޓް ސިނާރިއޯއަކަށް" ނުދެޔޯ. އިތުރު ފިޔަވެޅެއް ނޭޅޭނެޔޯ. އެންމެން ޕްރޮޓިނާއި ކޮލޮސްޓްރޯލް ކައިގެން ތިބޭށޯ. ޕްރޮޓިނާ ކޮލޮސްޓްރަޮލް ކައިގެން އަމިއްލައަށް ހުއްޓސް ތިނަދޫ ގަ ކާފިއު އިއުލާނު ކުރަންވީ އގިއްޖޭ\nމެއި 10, 2021 20:07\nސިޔާސީ އެއްޗެއް .ގަމާރު އެޗް ޕީ އޭ.\nމެއި 10, 2021 21:33\nއަޑުތަށް އިވޭ ގޮތުގަ ބުރޯ ބޭނުން ވަނިއްޔޯ އެތެރޭގެ އިންތިހާބު ހުއްޓުވަން، އެހެންވެގެން ލޮކްޑައުން ކޮއްގެންނޯ އިންތިހާބު ހުއްޓުވޭނީ. މިމީހުން ނުބަލާ ކިތަށް މީހުންގެ ވިޔަފާރި ހަލާކު ވާނެ ކަމަކަށް.\nއެޗްއޯސީ ގެ ސްޓާފުން އެންމެ ބޯނުލަބަނީ.... ހާއްސަކޮށް އެޗްޕީއޭ... އެތާ ގެ މުވައްޒަފުން ޓެސްޓް ކޮށްލާ ފެންނާނެ އެންމެެ ބޮޑު ކްލަސްޓަރ\nމެއި 10, 2021 21:48\nފުރަބަންދު ކުރިޔަސް އީދު ނަމާދު ކުރެވޭނެއެއްނު.. ގައިދުރުކޮށް. ބައްޔަށް ބޭހެއް އުފައްދަން ނޫޅޭތަ.. ފުރަބަންދު ކޮއްފި، ގޭގައި ތިބެފި، މާސްކު އަޅައިފި.،ގައިދުރުކޮއްފި ވެކްސިން ޖަހައިފި, ކޮންޓްރޯލް ނުވި. އެހެންވީމައި ހުރިހާގެއަކުން އަޑުހަރުކޮށް ގުރުއާން ޖަހައި، އަޑުހަރުކޮށް ދުއާކުރަންވީ. ޢިސްލާމީ އެއްބައިވަންތަ ގައުމެއްގެ ގޮތުގައި، އެކަނި ކުރާ ދުއާތަކަށް ވުރެ ޖަމާއަތުގައި ކުރެވޭ ދުޢާ އިޖާބަކުރައްވުން އަވަސްކަމަށް އިލްމުވެެރިން ބުނޭ.. ނިކަން ސަރުކާރުން ކޮންމެގެއަކަށް ސްޕީކަރ ހަދިޔާކޮށް މުޅި ގައުމު ކީރިތި ގުރުއާނާއި، ދުއާ،ގެ އަޑު ގުގުމާލަންވީ. ޢިރާދަކުރެއްވިއްޔާ އިސާހިތަކު މި ގައުމުން ކޮރާނާ ވައިރަސް ގެންދަ\nމެއި 10, 2021 22:13\nހެޔޮ އެއްގޮތެއްވެސް މި ދިވެހިންނަކަށް ނޯންނާނެ. ލޮކްޑައުން ނުކޮށް މިކަން ކޮންޓްރޯލް ކުރާނެ ގޮތެއް އަހަންނަކަށް ނުވިސްނޭ. ކަލޭމެން ޗޫސްކުރަންވީ ލޯބިވާ މީހުން ވަކިވެދާތަން ބަލާނީ ތޯ ނުވަތަ ކެތްތެރިވެ މާއްދީ ވަގުތީ ގެއްލުމެއްތޯ ނަގާނީ. އެހެން ނޫނަސް މި ސަރުކާރުން ލޮކްޑަައުން އެއްވެސް ނުކުރާނެ. ފަރުދީ ޒިންމާ އަށް ކަޑާލާފަ ހަބަޑަށް ލާރި ބަނޑުއަޅައިގެން ތިބޭނީ. ރައްޔިތު މީހާ ހުރިހާ ވޭނެއްގަ\nމެއި 11, 2021 21:15\nބޮޑެތީންނަށް ތިބޭ މީހުން ނާޗަރަންގީ ކުޅޭތީ މިހެން މިވަނީ. "ބޮޑު ދެގެރި ތަޅަންޏާ ކަށްގަލަށް ބާރުކުރާނެ"


Anbimeehaa Aai Dhe Dharin Maraali Firihenmeeha Ge Vahaka\nއަނބިމީހާއާއި ދެދަރިން މަރާލި ފިރިހެންމީހާގެ ވާހަކަ\n5 މަސް,3ހަފްތާ, 1 ދުވަސް, 20 ގަޑި, 1 މިނެޓް, 50 ސިކުންތު ކުރިން 2630ފަތޯނާ ފާއިޒް\nކްރިސް އާއި ޝަނަން، އަދި އެދެމީހުންގެ ދެކުދިން.\nއެމެރިކާގެ ކޮލޮރާޑޯގައި ދިރިއުޅެމުން އައި ދެމަފިރިން ކަމަށްވާ ކްރިސްޓޮފާ ވަޓްސް، އަދި ޝަނަން ވަޓްސް އަކީ ފެންނަ ފެނުމަށް އުފާވެރި ހަޔާތެއް ދިރިއުޅެމުން އައި ދެމަފިރިންނެވެ.\nއެކުގައި ޗުއްޓީ ހޭދަކުރަން އެކި ތަންތަނަށް ދަތުރު ކުރުމަކީ އެދެމަފިރިން އާންމުކޮށް ކުރަމުން އައި ކަމެކެވެ. އެދެމީހުންގެ ސޯޝަލް މީޑިއާ އެކައުންޓްތަކުންވެސް ފެނިގެންދިޔައީ، އުފާވެރި ޒަވާޖީ ހަޔާތެއް އުޅެމުން އައި މަންޒަރެވެ. ކްރިސް އަދި ޝަނަންގެ ކައިވެންޏަށް6އަހަރުވީއިރު، އެދެމަފިރިންގެ ދެކުދިންގެ ތިއްބެވެ. އެއީ އުމުރުން3އަހަރުގެ ސެލެސްޓް އަދި4އަހަރުގެ ބެލާއެވެ.\n2013 ވަނަ އަހަރުން ފެށިގެން އެދެމަފިރިން ދިރިއުޅެމުން އައީ ކޮލޮރާޑޯގެ ފްރެޑެރިކްގައި އެދެމީހުން ގަނެފައިވާ ފަސް ކޮޓަރީގެ ގޭގައެވެ. ކްރިސް އޮއިލް އެންޑް ގޭސް ކުންފުންޏެއްގައި މަސައްކަތް ކުރިއިރު، ޝަނަން މަސައްކަތް ކުރީ މަލްޓި ލެވެލް މާކެޓިން ކުންފުންޏެއްގެ ރިޕްރެޒެންޓޭޓިވްއެއްގެ ގޮތުގައެވެ. ޝަނަންގެ ވަޒީފާ އޮންނަ ގޮތުން ބިޒްނަސް ޓްރިޕްތަކުގައި އޭނާ ވަރަށް ގިނައިން ބޭރަށް ދާންޖެހެއެވެ. އެކި ގައުމުތަކަށް ދަތުރުވެސް ކުރަން ޖެހެއެވެ.\nމިއަހަރުގެ އޯގަސްޓްމަހުގެ 13 ވަނަ ދުވަހުގެ ރޭ ޝަނަން އެފަދަ ބިޒްނަސް ޓްރިޕެއް ނިންމާލުމަށްފަހު، އެނބުރި ގެއަށް އައީ ދަންވަރު 1:40ގައެވެ. އެދުވަހު ހެނދުނު ކުއްލިއަކަށް ޝަނަންއާއި އޭނާގެ ދެކުދިން ގެއްލުނެވެ. ޝަނަން ހޯދަން އުޅެ އުޅެ ނުފެނިގެން އެކަން ޝަނަންގެ ފިރިމީހާ ކްރިސްއަށާއި، ކޮލޮރާޑޯގެ ފުލުހުންނަށް ރިޕޯޓް ކުރީ، އޭނާއާއި އެކީގައި މަސައްކަތް ކުރާ ނިކޯލް ކިޔާ އަންހެނެކެވެ. ނިކޯލް އަކީ ޝަނަންގެ ގާތް ރައްޓެއްސެއްވެސް މެއެވެ.\nޝަނަން ވަޓްސްގެ އާއިލާ.\nފުލުހުންނަށް ރިޕޯޓް ކުރުމުގެ ކުރިން، ނިކޯލް ވަނީ ޝަނަން ހޯދަން، އޭނާ އުޅޭ ގޭގެ ދޮރުގެ ބެލް އަޅާފައެވެ. އަދި ދޮރުގައި އެތައް ފަހަރަކު ޓަކި ޖަހާފައިވާނެ ކަމަށްވެސް އޭނާ ބުންޏެވެ. ޝަނަން ގެއްލުނުކަން ފުލުހުންނަށް ރިޕޯޓް ކުރުމާއެކު، ޝަނަންގެ ފިރިމީހާ، ކްރިސްގެ ހުއްދައާއިއެކުގައި ފުލުހުން އެމީހުން ދިރިއުޅޭ ގެ ބަލާ ފާސްކުރިއެވެ. އެގެއިން ޝަނަންގެ ފޯނާއި، އަތްދަބަސް، އަދި ތަޅުދަނޑިފަތި ފެނުނެވެ. އޭނާގެ ކާރުވެސް ގޯތިތެރޭގައި ޕާކް ކޮށްފައި އޮތެވެ. ކްރިސް ވަނީ އަނބިމީހާއާއި ދަރިން ވީތަން ނޭނގޭ ކަމަށް ބުނެފައެވެ. ލޯކަލް މީޑިއާތަކަށް އޭނާ އިންޓަރވިޔުވެސް ދިނެވެ.\n" އަހަރެން ހިތުގެ އަޑިން ޤަބޫލު ކުރަން އަހަރެންގެ އަންހެނުން(ދަރިންނާއިއެކު) ކޮންމެވެސް ތަނެއްގައިވާނެ ކަމަށް. އެމީހުން ތިބި ތަނެއްގަިއ ތިބީ ހެޔޮ ހާލުގައި ކަމަށް އުއްމީދު ކުރަން" ޓީވީއަށް ދިން އިންޓަރވިޔުއެއްގައި ކްރިސް ބުންޏެވެ.\nކްރިސް ބުނީ މަސައްކަތުގައި އުޅެނިކޮށް އޭނާ ގެއަށް އައީ، އޭނާގެ އަންހެނުންގެ އެއްވެސް ޚަބަރެއް ނުވާ ކަމަށް ނިކޯލް ގުޅާފައި ބުނުމުން ކަމަށެވެ. އަދި އޭނާ އެންމެ ފަހުން ގެއިން ނުކުތީ ފަތިހުގެ ވަގުތެއްގައި ކަމަށްވެސް ކްރިސް ބުންޏެވެ. ކްރިސްގެ ވާހަކަތައް ޝަނަން ގެއްލުނު މައްސަލަ ތަހުގީގު ކުރި ޓީމުން އެންމެ ފުރަތަމަ ގަބޫލު ކުރިއެވެ. އެހެންނަމަވެސް، އެމީހުންނަށް ކްރިސްގެ މައްޗަށް ޝައްކު ކުރެވެން ފެށީ އަންހެނަކު ގުޅާފައި ކްރިސްއާއި ގުޅޭގޮތުން ދެއްކި ވާހަކައަކުންނެވެ.\nކްރިސް އަދި ޝަނަން ވަޓްސް.\nނިކޯލް ކެސިންޖާ ކިޔާ އަންހެނަކު ފުލުހުންނަށް މައުލޫމާތު ދެމުން ބުނީ، އޭނާ ކްރިސްއާއި ލޯބީގެ ގޮތުން ގުޅިގެން އުޅޭ ކަމަށެވެ. އަދި އަންހެނުން ވަރި ކުރަން އުޅޭ ކަމަށް ކްރިސް އޭނާ ކައިރީގައި ބުނި ކަމަށްވެސް އެ އަންހެންމީހާ ބުންޏެވެ. ޝަނަންއާއި އޭނާގެ ދެކުދިން ގެއްލުނު މައްސަލައިގައި ކްރިސްއަށް ތުހުމަތު ކުރެވި، އޭނާއާއި ފުލުހުން ސުވާލު ކުރަން ފެށީ އެހިސާބުންނެވެ. ކްރިސް އެންމެ ފުރަތަމަ އެކަމަށް އިންކާރު ކުރިއެވެ.\nނިކޯލް ބުނީ ކްރިސް އޭނާއާއި ރައްޓެހިވެގެން އުޅުނީ އޮޅުވާލައިގެން ކަމަށެވެ. އެގޮތުން އަންހެނުންނާއި ވަކިވާން ދެމީހުން ވާހަކަ ދައްކައިގެން އެއްބަސްވުމަކަށް އާދެވިފައިވާ ކަމަށްވެސް ކްރިސް އޭނާގާތު ބުނި ކަމަށް ނިކޯލް ވަނީ ކިޔާދީފައެވެ.\nއެހެންނަމަވެސް އޭނާ ފަހުން ވަނީ އަންހެނުންގެ ކަރުގައި ހިފާފައި މަރާލާފައިވާ ކަމަށް އެއްބަސްވެފައެވެ. އަދި އެކަން ކުރީ ޝަނަން އެދެމީހުންގެ ދެކުދިންގެ ކަރުގައި ހިފައިގެން މަރާލަން އުޅުމުން އައި ރުޅީގައި ކަމަށްވެސް ކްރިސް ބުންޏެވެ.\nކްރިސް ލޯބީގެ ގޮތުން ގުޅިގެން އުޅުނު ނިކޯލް.\nއެހެންނަމަވެސް ފުލުހުން ކުރި ތަހުގީގަށް ފަހުން ހާމަވެފައިވާ ގޮތުން، ކްރިސް ވަނީ އޭނާގެ އަންހެނުންނާއި ދެކުދިންވެސް ކަރުގައި ހިފައި މަރާލާފައެވެ. އޭނާ އެކަން ކުރީ ލޯބިވެރިޔާ ނިކޯލްއާއި އެކީގައި މުޅިން އާ ހަޔާތެއް ފެށުމުގެ ގޮތުންނެވެ. ޝަނަން މަރުވިއިރު، އޭނާ އިނީ އެދެމީހުންގެ ތިންވަނަ ދަރިފުޅަށް ބަލިވެއެވެ.\nއެހެންނަމަވެސް، ކްރިސް އޭނާގެ އަންހެނުންނާއި ދެދަރިން މަރާލި ޚަބަރު ގިނަ ބަޔަކު އެހީ ހައިރާންކަމާއި އެކުގައެވެ. އެދެމީހުން އުޅެމުން އައީ އުފާވެރި ދިރިއުޅުމެއް ކަމަށް ގިނަ ބަޔަކަށް ހީކުރެވުނެވެ. އެއްވެސް މައްސަލައެއް ޖެހިގެން އުޅޭކަމުގެ ނިޝާނެއް ފެނިފައެއް ނުވެއެވެ.\nކްރިސްއާއި ޝަނަންއާއި ދެމެދު މައްސަލަ ޖެހިގެން އުޅޭކަން ބައެއް ރައްޓެހިން ކައިރީގައި ޝަނަން ވަނީ ބުނެފައެވެ. އެގޮތުން ކްރިސް އެހެން އަންހެނަކާއި ގުޅުން ބާއްވާ ކަމަށް ޝައްކު ކުރެވޭ ކަމަށް ޝަނަން ބުނި ކަމަށް އޭނާގެ ބައެއް ރައްޓެހިން ވަނީ ކިޔާދީފައެވެ.\nޝަނަން މަރުވިއިރު، އޭނާގެ ބަނޑަށް ތިންމަހެވެ. އަދި އޭނާއަށް ލިބެން އުޅެނީ ފިރިހެން ކުއްޖެއްކަންވެސް ވަނީ އެނގިފައެވެ. ކްރިސް އޭނާގެ އަންހެނުން މަރާލާފައިވަނީ ޑޮކްޓަރަށް ދައްކަން އެޕޮއިންޓްމެންޓްވެސް ހަމަޖައްސާފައި އޮތް ދުވަހެއްގައެވެ.\nޝަނަންގެ އާއިލާއިން ވަނީ ކްރިސް އަކީ އެއްވެސް ރަހުމެއް ނެތް ފުރޭތައެއް ފަދަ މީހެއްގެ ގޮތުގައި ސިފަކޮށްފައެވެ. އަނބިމީހާއާއި ދެކުދިން މަރާލިކަމުގެ ތުހުމަތުގައި ކްރިސްގެ މައްޗަށް ވަނީ އުމުރު ދުވަހުގެ ޖަލު ހުކުމެއް އިއްވާފައެވެ.


3 point ge lead akaa eku City in hama jehilaifi - vNews.mv\nސިޓީ އާއި ނިއުކާސަލް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nތިން ޕޮއިންޓުގެ ލީޑަކާއެކު ސިޓީން ހަމަޖެހިލައިފި\nއައްފާން މުހައްމަދު 09 May 2022, 11:30\nއިނގިރޭސި ޕްރިމިއަރ ލީގުގައި އާދިއްތަ ދުވަހުގެރޭ ނިއުކާސަލްގެ މައްޗަށް ހޯދި މޮޅާއެކު މެންޗަސްޓަރ ސިޓީން ދުވަސްތަކަކަށްފަހު ތިން ޕޮއިންޓުގެ ލީޑަކާއެކު ތާވަލުގެ އެއްވަނައިގައި ހަމަޖެހިލައިފިއެވެ.\nފާއިތުވީ ދެ މަހެއްހާ ދުވަހު މެންޗަސްޓަރ ސިޓީ އާއި ދެވަނައިގައި އޮތް ލިވަޕޫލް އާއި ދެމެދު އޮތީ އެއް ޕޮއިންޓުގެ ފަރަގެކެވެ. އެހެންކަމުން ލިވަޕޫލުން ސިޓީ އަށްވުރެ އިތުރަށް މެޗެއް ކުޅޭ ކޮންމެ ފަހަރަކު ލިވަޕޫލަށް ތާވަލުގައި ވަގުތީގޮތުން ކުރި ލިބެއެވެ. އެހެންނަމަވެސް މިކަމަށް ނިމުމެއް އައީ ލީގުގައި ހޮނިހިރު ދުވަހުގެރޭ ލިވަޕޫލާއި ޓޮޓެންހަމްގެ ކުރިމަތިލުން އެއްވަރުވެ، އާދިއްތަ ދުވަހުގެރޭ ސިޓީން ނިއުކާސަލްގެ މައްޗަށް ބޮޑު މޮޅެއް ހޯދުމާއެކުއެވެ.\nމިހާރު ލީގު ތާވަލުގެ އެއްވަނައިގައި ސިޓީ އޮތީ ކުޅުނު 35 މެޗުން 86 ޕޮއިންޓާއެކުއެވެ. ދެވަނައިގައި ލިވަޕޫލް އޮތީ ހަމަ މިއަދަދަށް މެޗު ކުޅެ 83 ޕޮއިންޓާއެކުއެވެ. ލީގުގައި މި ދެޓީމަށްވެސް ބާކީ އޮތީ އެންމެ ތިން މެޗެވެ. ފައިދާ ގޯލަށް ބަލާލާއިރުވެސް ލިވަޕޫލަށްވުރެ އިތުރަށް4ލަނޑު ސިޓީއަށް އެބައޮތެވެ.\nއާދިއްތަ ދުވަހުގެރޭ ސިޓީން އަމިއްލަ ދަނޑުގައި ކުޅެ ނިއުކާސަލް ބަލިކުރީ 0-5 ގެ ނަތީޖާއަކުންނެވެ. މިއީ ފާއިތުވީ ހަފްތާގެ ތެރޭގައި ސިހުން ގެނުވިގޮތަކަށް ރެއާލް މެޑްރިޑުން ސިޓީގެ މައްޗަށް ކުރިހޯދާ އެޓީމު ޗެމްޕިއަންސް ލީގުން ކަޓުވާލުމުން ލިބުނު ހިތާމައިން އަރައިގަންނަން ލިބުނު ބޮޑު އެހީއަކަށް ވާނެއެވެ.\nމިދިޔަ ސީޒަނުގެވެސް ޕްރިމިއަރ ލީގުގެ ޗެމްޕިއަންކަން ހޯދި ސިޓީން ނިއުކާސަލް އާއި ދެކޮޅަށް ތަފާތު މޮޅު ކުޅުމެއް ދެއްކިއިރު މިމެޗުގެ 19 ވަނަ މިނެޓުގައި ވަނީ ލަނޑެއް ޖަހާ ލީޑުނަގާފައެވެ. ޖޮއާއޮ ކެންސަލޯގެ އެސިސްޓަކުން މިލަނޑު ކާމިޔާބު ކޮށްދިނީ ރަހީމް ސްޓާލިންގ އެވެ. ފުރަތަމަ ހާފު ނިމުމުގެ ކުރިން ސިޓީން ވަނީ ދެވަނަ ލަނޑެއްޖަހާ ލީޑު ފުޅާކޮށްފައެވެ. މިއީ އައިމެރިކް ލަޕޯޓް ކާމިޔާބުކުރި ލަނޑެކެވެ.\nދެވަނަ ހާފު ފަށައިގެންވެސް ކުޅުން އިތުރަށް ވަރުގަދަކޮށް މޮޅަށް ކުޅުނީ ސިޓީގެ ކުޅުންތެރިންނެވެ. މިހާފު ފަށައިގެންވެސް 16 ވަނަ މިނެޓުގައި ސިޓީން ވަނީ އިތުރު ލަނޑެއް ޖަހާފައެވެ، ކެވިން ޑިބްރުއިނާ ތަނަވަސްކޮށްދިން ފުރުސަތަކުން މިލަނޑު ކާމިޔާބު ކޮށްދިނީ ރޮޑްރީއެވެ. އަދި ސިޓީގެ ހަތަރުވަނަ ލަނޑު މެޗުގެ ފުރިހަމަވަގުތުގެ އެންމެ ފަހު މިނެޓުގައި ޒިންޗެންކޯގެ އެހީތެރިކަމާއެކު ކާމިޔާބު ކޮށްދިނީ ފިލް ފޯޑެން އެވެ.\nމެޗުގައި ސިޓީން ޖެހި ފަސްވަނަ ލަނޑަކީ އެޓީމުގެ ފުރަތަމަ ލަނޑުވެސް ކާމިޔާބު ކޮށްދިން ސްޓާލިންގ ކާމިޔާބުކުރި ލަނޑެކެވެ. މިއީ ޖެކް ގްރީލިޝްގެ އެސިސްޓަކުން ސްޓާލިންގ ކާމިޔާބުކުރި ލަނޑެކެވެ.\nމެޗުން ހޯދި މޮޅާއެކު ސިޓީ އަށް ތާވަލުގެ އެއްވަނައިގައި ތިން ޕޮއިންޓުގެ ލީޑެއް ލިބުންއިރު މެޗުން ބަލިވި ނިއުކާސަލް އޮތީ ތާވަލުގެ 13 ވަނައިގައި ކުޅުނު 36 މެޗުން 43 ޕޮއިންޓު ހޯދައިގެންނެވެ.\nސިޓީން ލީގުގައި ދެން މެޗެއް ކުޅޭނީ މިމަހުގެ 12 ވަނަ ދުވަހުއެވެ. ރަށުން ބޭރުގައި މިމެޗުގައި ސިޓީ ނުކުންނާނީ ވުލްވްސް އާއި ދެކޮޅަށެވެ. ވުލްވްސް އިންވަނީ އެންމެފަހުން ލީގުގައި ކުޅުނު މެޗުގައި ވަރުގަދަ ޗެލްސީއާ 2-2 އިން އެއްވަރުކޮށްފައެވެ.\nއިނގިރޭސި ޕްރިމިއާ ލީގު މެންޗަސްޓަރ ސިޓީ ކުޅިވަރު


އަނބިމީހާ އުމުރުން ދޮށި ވުމަކީ މައްސަލައެއްތަ؟ | Jazeera\tއަނބިމީހާ އުމުރުން ދޮށި ވުމަކީ މައްސަލައެއްތަ؟ - Jazeera\nއަނބިމީހާ އުމުރުން ދޮށި ވުމަކީ މައްސަލައެއްތަ؟\nޢަލީ ޔާމީން June 18, 2019 87 views0\nދިވެހިންނަކީ ޒަމާނުއްސުރެއް ބޯދާ ޤަބޫލުކުރުންތައް ޤަބޫލުކުރާ ބައެކެވެ. އެގޮތުން ބައެއް ކަންކަމުގެ ހަޤީޤަތް ދުވާލުގެ އަލިކަން ފަދައިން ފެންނާން އޮތް ނަމަވެސް އެކަން ޤަބޫލު ކުރުމަށް ބައެއް ދިވެހިން ބޭނުމެއް ނުވެއެވެ. އަދި ކޫސަނި ނުވަތަ އެއްވެސް ތާކުންތާކުން ނުޖެހޭ ކަންކަމުގައި އަރާރުންވެ، ދެބަސްވުމަކީ ބައެއް ދިވެހިންގެ ކަށީގައި ހަރުލާފައިވާ ކަމެކެވެ. އެގޮތުން ކައިވެނިކޮށްގެން އުޅޭ ނުވަތަ ކައިވެނިކުރަން އުޅޭ އަންހެން މީހާގެ އުމުރު، ފިރިހެން މީހާއަށް ވުރެ ބޮޑުވުމަކީ ބައެއް ދިވެހިންނަށް މާ ކަމުދާ ކަމެއް ނޫނެވެ.\nގިނަ ދިވެހިންނަށް ޤަބޫލު ކުރެވިފައި އޮންނަނީ ފިރިމީހާ އަނބިމީހާއަށް ވުރެ އުމުރުން ބޮޑުވާން ޖެހޭނެ ކަމަށެވެ. ނަމަވެސް އެއީ އެކަމުގައި އެއްވެސް އަސާސެއް ނެތް ކަމެކެވެ. އެހެނީ މާތްވެގެންވާ އިސްލާމްދީނުގައިވެސް ކައިވެނިކުރާ އަންހެންމީހާ، ފިރިހެން މީހާއަށް ވުރެ ހަގުވާން ޖެހޭނެ ކަމަށް ބަޔާންކޮށްފައެއް ނުވެއެވެ. އަދި ރަސޫލާ صلى الله عليه وسلم ގެ ސުންނަތުންވެސް އެކަން އެގޮތައް ސާބިތުވެފައެއް ނުވެއެވެ.\nމާތްވެގެންވާ އިސްލާމްދީން ބާރު އަޅަނީ ޝަރުތު ހަމަވާ މީހުންގެ ތެރެއިން ތިމާ ހިތް އެދޭ ބަޔަކާއި ކައިވެނި ކުރުމަށެވެ. އަދި އެފަދައިން ކަންތައް ނުކޮށްފިނަމަ ބިމުގައި ފިތުނަ ފަސާދަ އުފެދޭނެ ކަމަށް ބަޔާންކުރައްވާފައިވެެއެވެ. ކައިވެނީގެ އެންމެ ބޮޑު ޒިންމާއެއް އުފުލަން ޖެހޭ އެއް ފަރާތަކީ ފިރިމީހާއެވެ. އަނބިމީހާގެ މައްޗަށް ބާރުފޯރުވޭ މީހެއްކަމުގައި ފިރިމީހާ ވަނީ މި ސަބަބަށްޓަކައެވެ. ފަހަރުގައި، ފިރިމީހާ އަންހެން މީހާއަށް ވުރެ އުމުރުން ބޮޑުވާން ޖެހެނީ މި ސަބަބާއި ހުރެ ކަމަށްވެސް ވެދާނެއެވެ.\nކައިވެނީގެ މަޝްއޫލިއްޔަތަކީ ދެމެފިރިންގެ މެދުގައި ބަހާލެވިގެން އުފުލަން ޖެހޭ މަޝްއޫލިއްޔަތުތަކެވެ. އަނބިމީހާ ފިރިމީހާއަށް އަދާކޮށްދޭން ޖެހޭ މަޝްއޫލިއްޔަތުތައް ވާ ބީދައިން ފިރިމީހާވެސް އަނބިމީހާއަށް އަދާކޮށްދޭން ޖެހޭ މަޝްއޫލިއްޔަތުތަކެއްވެއެވެ. ދުޅަހެޔޮ ކައިވެންޏަކަށް މުހިންމީ ކައިވެނީގެ ސަބަބުން ލާޒިމުވާ ކަންކަން އިހުމާލުވުމެއް ނެތި ދެމެފިރިން އެކަކު އަނެކަކަށް އަދާކޮށްދިނުމާއި މާތްވެގެންވާ އިސްލާމްދީނުގެ މަގުގައި ފައިތިލަ ސާބިތުކުރުމެވެ.\nދެމެފިރިންގެ ދެމެދުގައި އުމުރުގެ ފަރަޤު ހުށްޓެއް ކަމަކު އެ ދެމެފިރިންނަކީ މާތްވެގެންވާ އިސްލާމްދީނުގެ މަތީގައި ސާބިތުވެ ތިބި ދެމެފިރިން ކަމުގައިވާ ނަމަ އެ ދެމެފިރިންގެ ކައިވެނީގެ ގޮށް މޮހާލުމަކީ ނުވަތަ މޮހެވުމަކީ ވުމަށް ވުރެ ނުވުން ގާތްކަމެކެވެ. އެހެންކަމުން އަނބިމީހާ އުމުރުން ބޮޑުވުމުން އެކަމާއި ދެރަވެ، މާޔޫސް ނުވާށެވެ. ނުވަތަ ފިރިމީހާ ތިބާއަށް ވުރެ ހަނގުވުމުން އެކަމާއި ރުންކުރުވެ، އުންމީދު ކަނޑާނުލާށާށެވެ.


ބީބީސީ މެދުވެރިކޮށް ރާއްޖެ އިޝްތިހާރު ކުރަނީ\nބީބީސީ މެދުވެރިކޮށް ރާއްޖެ އިޝްތިހާރު ކުރަން އެމްއެމްޕީއާރުސީން އެއްބަސްވުމެއްގައި ސޮއި ކޮށްފިއެވެ.\nއެމްއެމްޕީއާރްސީ އާއި ބީބީސީ ގްލޯބަލް ނިއުސްއާ ދެމެދު ވެވުނު މި އެއްބަސްވުމުގައި އެ ކޯޕަރޭޝަނުގެ ފަރާތުން ސޮއިކުރެއްވީ ސީއީއޯ އަދި މެނޭޖިން ޑިރެކްޓަރު ތޮއްޔިބް މުހައްމަދެވެ. ބީބީސީ ގްލޯބަލް ނިއުސްގެ ފަރާތުން ސޮއިކުރެއްވީ ބީބީސީ ސްޓޫޑިއޯސްގެ ކޮމާޝަލް އޮޕަރޭޝަންސްގެ ސީނިއާ ވައިސް ޕްރެޒިޑެންޓް ނިކް ކާލްޓަންއެވެ.\nމިއީ އިނަލްއަގުވާމީ ފެންވަރުގައި ރާއްޖެ އިޝްތިހާރުކުރުމަށް ގެންގުޅޭ މާކެޓިން ސްޓްރެޓަޖީއާ ގުޅުވައިގެން އެމްއެމްޕީއާރުސީން ކުރިއަށްގެންދާ ކެމްޕެއިނެކެވެ. މި ކެމްޕެއިނަކީ އާ އާންމު ހާލަތުގައި ރާއްޖެއަކީ ފަތުރުވެރިން ބޭނުންވާ ރައްކާތެރިކަމާއި އެފަދަ ހާލަތާ ގުޅޭ އެކި ހިދުމަތްތައް ފޯރުކޮށްދޭ މަންޒިލެއްގެ ގޮތުގައި މާކެޓް ކުރުމުގެ ބޭނުމުގައި ހިންގާ ކެމްޕޭނެކެވެ.\nއެމްއެމްޕީއާރުސީން ބުނީ، ބީބީސީއާއެކު ސޮއިކުރި އެއްބަސްވުމުގެ ދަށުން މިއަހަރުގެ މާޗް މަހުގެ ނިޔަލަށް ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކާއި ތަންތަން އަދި ސަގާފަތް އެކި ބާވަތުގެ ކޮންޓެންޓް މެދުވެރިކޮށް ބީބީސީގެ ޑިޖިޓަލް އަދި ބްރޯޑްކާސްޓިން ޕްލެޓްފޯމްތަކުގައި ގެނެސްދޭނެ ކަމަށެވެ.


Kunfunithah privatize kohgen2billion rufiya sarukaarah hoadhanee | Mihaaru\nކުންފުނިތައް ޕްރައިވެޓައިޒް ކޮށްގެން ދެ ބިލިއަން ރުފިޔާ ސަރުކާރަށް ހޯދަނީ\nފިނޭންސް މިނިސްޓްރީން ބޭއްވި ޕްރެސް ކޮންފަރެންސް. ކުުންފުނިތައް ޕްރައިވަޓައިޒް ކުރުމުގެ މަސައްކަތް މިއަހަރު ފަށާނެ. އެގޮތުން ބައެއް ކުންފުނިތަކުގެ ހިއްސާ އަމިއްލަ ފަރާތްތަކަށް ވިއްކާލުމަށް ހަމަޖެހިފައިވޭ-\n06 ޖޫން 2021 - 18:34\nސަރުކާރު ހިއްސާވާ ކުންފުނިތައް ޕްރައިވެޓައިޒް ކޮށްގެން ކުރިއަށް އޮތް ތިން އަހަރު ދެ ބިލިއަން ރުފިޔާ އާމްދަނީގެ ގޮތުގައި ހޯދާނެ ކަމަށް ފިނޭންސް މިނިސްޓްރީން ބުނެފި އެވެ.\nއެ މިނިސްޓްރީން އާންމު ކޮށްފައިވާ "މޯލްޑިވްސް ފިސްކަލް ރިސްކް ސްޓޭޓްމެންޓް"ގައިވާ ގޮތުން ސަރުކާރު ހިއްސާވާ ކުންފުނިތައް ޕްރައިވަޓައިޒް ކޮށްގެން މާލީ މަންފާ ހޯދަން ވަނީ ނިންމައިފަ އެވެ. މި އަހަރުގެ މެދުތެރޭގައި ެ ޕްރޮގްރާމު ފަށާނެ އެވެ.\nފިނޭންސް މިނިސްޓްރީން ބުނިގޮތުގައި، ކުންފުނިތައް ޕްރައިވެޓައިޒް ކުރުމުން، އެ ތަންތަނުގެ ހިންގުން ރަނގަޅުކޮށް، ފައިދާ ބޮޑު ކުރެވޭނެ އެވެ. ޕްރައިވެޓައިޒް ކުރުމުން ބައެއް ކުންފުނިތަކުގެ ހިއްސާ އަމިއްލަ ފަރާތްތަކަށް ވިއްކައި، ކުންފުނިތައް ލިސްޓު ވެސް ކުރާނެ ކަމަށް ފިނޭންސް މިނިސްޓްރީން ބުނެ އެވެ.\nއެ މިނިސްޓްރީން 2021-2023 އަށް ހިންގާ ޕްރައިވެޓައިޒޭޝަން ޕްރޮގްރާމުގެ ދަށުން މި އަހަރު 460 މިލިއަން ރުފިޔާ ހޯދުމަށް ބަޖެޓުގައި ކަނޑައަޅާފައިވެ އެވެ.\nމިދިޔަ އަހަރު ރައްޔިތުންގެ މަޖިލީހުގެ ބަޖެޓު ކޮމިޓީގައި ފިނޭންސް މިނިސްޓަރު އިބްރާހިމް އަމީރު ވިދާޅުވެފައި ވަނީ ސަރުކާރު ހިއްސާވާ ކުންފުނިތަކުގެ ތެރެއިން އެންމެ ބޮޑު ފައިދާއެއް ލިބެނީ ޕްރައިވެޓް ސެކްޓަރުގެ ހިއްސާ އޮންނަ ކުންފުނިތަކާއި ލިސްޓެޑް ކުންފުނިތަކުން ކަމަށެވެ.\nޕްރައިވަޓައިޒޭޝަން ޕްރޮގްރާމު ކުރިއަށް ގެންދާނީ ދެފުށް ފެންނަ އުސޫލެއްގެ ތެރެއިން ކަމަށް ފިނޭންސް މިނިސްޓްރީން ބުނެފައިވެ އެވެ.\nފިނޭންސް މިނިސްޓްރީ ޕަބްލިކް ކުންފުނި ޕްރައިވެޓައިޒޭޝަން ރާއްޖޭގެ އިގްތިސާދު އިގްތިސާދު\n90 ކޮމެންޓް, 95 ރިއެކްޝަންސް\nކިތައް ކުންފުނި ތޯ އޮތީ ؟؟ ދަރަމުން ދަރަމުން ދަރަމުން ގޮސް އެންމެފަހުން ތިޔަވިއްކާލަނީ މުޅި ގައުމުގެ ވިޔަފާރިތައް ބޭރުމީހުނައް. ޢުރީދޫ 500 މިލިއަން ފައިދާ ނަގާފަ ނޫސް ތަކުގަ ޖަހާއިރު ދިވެހިންގެ 5% އެންމެ %5 ލަދި ކޮބާ !؟\nއަނެއްކާ ދައުލަތުގެ ހަރު މުދާ ނުއަގުގަ ވިއްކާލަނީ ދޯ. ދައުލަތު ގެ އެންމެ ކުންފުންޏެ ގެ އަގު ވެސް2ބިލި އަނެއް ވުރެ މަތި ވާނެ. ވީއިރު ހުރިހާ ކުންފުންޏެއް ނުއަގުގަ ވިއް ކާލުމުން ވާނެ ގެއްލުން ބަލާބަލަ. ކުރިން ވެސް ތިކަހަލަ އޮޅު ވާލުމަކުން ވިއްކާލި އެއާރ ޕޯޓަށް ލިބުނު ގެއްލުން އެނގުނުދޯ. ވީ ތަރައްގީ އެއް ނެތް . ލިބުނީ ފޫނުބެދޭ ވަރުގެ ގެެއްލޫން. އާމްދަނީ ހޯދަން ނޭންގޭ ބަޔަކު ވެރިކަމާ ހަވާލު ވީމާ. ވާނޭ ހަތަ ރެތި މި ފެން ނަނީ . އިސްތިއުފާ ދީފަ ފައިބާ\n99% މީހުން މިއޮތީ އެންގްރީ ޖަހާފާ. ބާކީ އިން %1 ވެސް މީނީ ހެވިފަ. އެހެންވީމާ މިގައުމުން މިކަމަށް ތާއީދުކުރަނީ ފިނޭންސް މިނިސްޓަރު އެކަނި ކަންނޭގެ. ދެން މިވަރުންވެސް އިސްތިއުފާއޭ މީހަކު ގޮވައިފިއްޔާ އެގޮވިމީހަކު ނުބައިވާނީ. މީ ރައްޔިތުންގެ ވިންދު އެނގޭ ސަރުކާރެކޯ. ލޮލް.\nރައިސް ޔާމިން ދެއްކި ވާހަކަތަ ތެދަކައް ވަނީ. ރައިސް ޔާމިންނަ ދެން ވޯޓް ދެވެންޏާ އަޅުގަނޑު ވޯޓް ދޭނަން އިންޝާﷲ\nޕްރައިވަޓައިޒް ކުރުމަކީ އަދި ބޭރު މީހުނައް ވިއްކުން ތަ؟ ލޯކަލް ކޮށް ވެސް ޕްރައިވަޓައިޒް ކުރެވޭނެ!\nމިކަމުގައި އަމީރުމެންގެ މައްސަލައެއްނެތް. 2008 ން 2012 ށް ރަނގަޅަށް ތަހުލީލުކުރެވި ފެއިލްވެފައިވާ ޕްރޮޓަކްޓެއް ރީބްރޭންޑޭކިޔައި އޮފް އަރުވައިގެން ނިކުތީމާ މާފަތިތަކާއެކުނަށާ ލަވަކިޔާފަގޮސް ވޯޓުދީހޮވި ރައްޔިތުން މިކަމުގެ ޒިންމާ ނަގަންޖެހޭނީ. ސަރުކާރު ކީއްކުރާނީ.. އެބަޔެއްގެ ހުރި ފެންވަރެއް ދެއްކޭނީ. މީހަކުބުނާހާ ވާހަކައެއް ގަބޫލްކުރާކަށްނުޖެހޭ. ލޯމަތިން ފެންނަ ކަންތައްތަކާއިމެދު ވިސްނާ ފިކުރުކުރުމަކީ ފަރުދީ ޒިންމާއެއް.\nހުރިހާއެއްޗެއް ހަބޭސް ސޭލަށް\nއެމްއޭސީއެލް އާ ފެން ކުންފުނި ޕްރައިވަޓައިޒު ކުރުމަށް ފެނޭ! ގިނަ ސެކިޔުރިޓީސް މާކެޓަށް ނެރުނީމަ ވާދަވެރިކަންވެސް އާލާ ވާނީ!\nމިވެރިންނަށް ފައިސާ ހޯދަން އެނގެނީ ޗާޕް ކޮއްގެންނާއި ހަރުމުދާ ވިއްކައިގެން. މިކަމުން އަހަރެމެން ފިލާވަޅު ލިބިގަންނަން ޖެހޭ..


ނިލަންދޫ އައުޓްޑޯރ ޖިމް، އިތުރަށް ތަރައްޤީ ކުރަންޖެހޭ – Nilandhe\nހުޅުމާލޭ އައުޓްޑޯރ ޖިމްގައި ބެހެއްޓިފައިހުރި އާލާތްތައް މެންބަރ ޚަލީލް ބައްލަވާލައްވަނީ\nރައްޔިތުންގެ ލާބައާއި މަންފާއަށްޓަކައި އަދި ދުޅަހެޔޮ ސިއްޙަތެއްގައި ހުރުމަށް ބޭނުންކުރެވިދާނެ ބައެއް އާލާތްތައް ހިމަނައިގެން ނިލަންދޫ ކައުންސިލާއި ފ.އަތޮޅު ހޮސްޕިޓަލާއި ގުޅިގެން އޭކޭ ފައުންޑޭޝަންގެ ފަރާތުން ނިލަންދޫގައި ދާދި ފަހުން ވަނީ އައުޓްޑޯރ ޖިމްއެއް ހުޅުވާފައެވެ. އަދި ގިނަ ރައްޔިތުންތަކެއް މި ޖިމްގެ ބޭނުން ހިފަމުންދާކަން ފާހަގަކުރެވެއެވެ. މިފަދަ ތަނެއް ވުޖޫދަށް ގެނެއުމާއިއެކު ދެން އޮންނާނީ އެތަނެއް މެއިންޓެއިން ކުރުމާއި އިތުރަށް ތަރައްޤީ ކުރުމެވެ. ހަމަ ޔަޤީނުންވެސް އިތުރު އާލާތްތަކާއިއެކު އެތަން އިތުރަށް ތަރައްޤީވެގެން ދިއުމަކީ ކޮންމެ ރައްޔިތަކުވެސް އެކަމަކަށް ނުހަނު ބޭނުންވާނެ ކަމެކެވެ. ޚާއްޞަގޮތެއްގައި މިފަދަ ތަނެއްގެ ބޭނުން ހިފާ ބަޔަކަށެވެ.\nކޮންމެއަކަސް ހުރިހާ އުމުރުފުރާއަކާއި ގުޅޭގޮތަށް ނިލަންދޫގައި ތަރައްޤީ ކުރެވުނު އައުޓްޑޯރ ޖިމް ހުޅުވިތާ އަދި މާގިނަ ދުވަހެއް ނުވެއެވެ. ނަމަވެސް މިއަދު މިވަނީ އެތަން އިތުރަށް ތަރައްޤީ ކުރުމުގެ ކުލަވަރު ފެންނަންފަށާފައެވެ. އެގޮތުން އެތަން ތަރައްޤީކުރި އޭކޭ ފައުންޑޭޝަންގެ މުއައްސިސް އަދި ދާއިރާގެ މެންބަރ ޑރ. ޢަބްދުﷲ ޚަލީލް މިދިޔަ ހޮނިހިރު ދުވަހުވަނީ ހުޅުމާލޭގައި ހުންނަ އައުޓްޑޯރ ޖިމްއަށް ޒިޔާރަތްކޮށް އެތަން ތަރައްޤީކުރެވިފައިވާ ގޮތާއި ބެހެއްޓިފައިވާ އާލާތްތައް އަމިއްލަފުޅަށް ބައްލަވާލައްވާފައެވެ. ވަކިން ޚާއްޞަކޮށް ރަށުގައި ތަރައްޤީ ކުރެވިފައިވާ އައުޓްޑޯރ ޖިމްގައި ބެހެއްޓިފައިނެތް ނަމަވެސް ހުޅުމާލޭ ޖިމްގައި ބެހެއްޓިފައިހުރި އާލާތްތައް ބައްލަވާލައްވައި އެ ތަކެތި އަމިއްލަފުޅަށްވެސް ވަނީ ތަޖުރިބާ ކުރައްވާފައެވެ. މިކަމަކީ ހަމަޔަޤީނުންވެސް ނިލަންދޫ އައުޓްޑޯރ ޖިމް އިތުރަށް ތަރައްޤީވެގެން ދިއުމަށް ލިބުނު ފެހި ސިގްނަލެކެވެ.\nނިލަންދެ.ކޮމްއިން އެދެނީ ނިލަންދޫ ދަރަބޫދޫ ހިމެނޭ ދާއިރާގެ ތަރައްޤީއަށް މެންބަރުގެ ހައިސިއްޔަތުންނާއި އަމިއްލަފުޅު ހައިސިއްޔަތުން ކުރައްވަމުންގެންދަވާ އިޚްލާޞްތެރި މަސައްކަތުގައި ކާމިޔާބު މިންވަރުކުރެއްވުމެވެ.


Mee Messi ge fahu World Cup ah vedhaane!\nމިއީ މެސީގެ ފަހު ވޯލްޑްކަޕަށް ވެދާނެ!\nއިތުރު ވޯލްޑްކަޕެއްގައި ކުޅޭނެތޯ ނިންމަން އެނގޭނީ މިފަހަރު ވޯލްޑްކަޕުގައި އާޖެންޓީނާ ދައްކާ ކުޅުމުގެ މައްޗަށް ބިނާކޮށް ކަމަށް އެ ޓީމުގެ ކެޕްޓަން ލިއޮނަލް މެސީ ބުނެފި އެވެ.\nމި ފަހަރުގެ ވޯލްޑްކަޕަކީ، ބާސެލޯނާގެ ކެޕްޓަންގެ ހަތަރު ވަނަ ވޯލްޑްކަޕެވެ. ގަތަރުގައި 2022 ގައި ބާއްވާ ވޯލްޑްކަޕަށް ދާއިރު މެސީއަށް 34 އަހަރު ވާނެ އެވެ.\nއާޖެންޓިނާގެ ފުޓްބޯޅަ ލެޖެންޑް ޑިއޭގޯ މެރަޑޯނާއާ އަޅާ ކިޔާއިރު މެސީ އަށް، އާޖެންޓީނާގައި އޮތް ޕްރެޝަރުވެސް ބޮޑެވެ. ގައުމީ ޓީމަށް ކާމިޔާބު ހޯދައިދިނުމުގައި މެސީއަށް ކުލަބުގައި ދައްކާ ޖާދޫ ނުދެއްކޭ ކަމަށް ބުނެ ކުރިމަތިވާ ފާޑުކިޔުންތައް ވަރަށް ބޮޑެވެ. އާޖެންޓީނާގެ ފުޓްބޯޅަ އެސޯސިއޭޝަންގެ ޕްރެޝަރު ތަކާ ހެދި 2016 ވަނަ އަހަރު ކޮޕާ އެމެރިކާ މުބާރާތަށް ފަހު އޭނާ ވަނީ ގައުމީ ޓީމަށް ކުޅުން ހުއްޓާލިކަން އިއުލާން ކޮށްފަ އެވެ. ފަހުން ނިންމުން އަނބުރާ ގެނައީ އެވެ.\n"އަހަރެން ކައިރި ވަރަށް ގިނަ ފާރާތްކުން އަހަމުން އެބަދޭ މިއީ އަހަރެންގެ އެންމެ ފަހު ވޯލްޑްކަޕު ހޭ، އަހަންނަކަށް އެކަމެއް ޔަގީނެއް ނޫން،" ދުނިޔޭގެ އެންމެ މޮޅު ކުޅުންތެރިޔާގެ އެވޯޑް ފަސް ފަހަރު ހޯދާފައިވާ މެސީ ބުންޏެވެ.\n"އަހަރެން އެކަމަކާ ނުވިސްނަން، އަހަރެން ހިޔާލަށް ގެންނަނީ އެކަމާ ބެހޭޣޮތުން ގޮތެއް ނިންމާނީ މި އެއް މަސް ދުވަސްތެރޭ ރަޝިއާގައި އަހަރެމެން ކުރާ މަސައްކަތުންނޭ."\nއެންމެ ފަހުން ބޭއްވި ވޯލްޑްކަޕުގެ ތައްޓާ ވަރަށް ކައިރިއަށް އަޖެންޓީނާ އަށް ދެވުނެވެ. ފައިނަލުގައި އެ ޓީމު ބަލިވީ ޖަރުމަން އަތުންނެވެ. މެސީ ބުނީ އެ މުބާރާތުގެ ތަޖުރިބާއިން އާޖެންޓީނާ އަށް ހިތްވަރު ހޯދޭނެ ކަމަށެވެ.\n"އެ މުބާރާތުން ވަރަށް ގިނަ ކަންކަން ދަސްވި، އަހަރެމެން ކުރިއަށް ދާން ޖެހޭނީ މެޗަކަށް ފަހު މެޗަކަށް ސަމާލުކަން ދެމުން، އަހަރެމެން ގެންގުޅެން ޖެހޭނީ އެ ވިސްނުން،" އޭނާ ބުންޏެވެ. "ޖަރުމަނާ ދެކޮޅަށް ކުޅުނު [ފައިނަލް] މެޗުގައި ތައްޓާ ވަރަށް ގާތަށް އަހަރެމެންނަށް ދެވުނު އަހަަންނަށް ހީވަނީ އެ މެޗުން މޮޅުވުން އަހަރެމެންނަށް ހައްގު ހެން، އެހާހިސާބަށް ގޮސް މޮޅު ނުވެވުމަކީ ވަރަށް އުނދަގޫ ކުރިމަތި ކަމެއް."\nމެސީ ވޯލްޑް ކަޕް 2018


MDP ge campaign ninman2raeesun Rasdhoo ah\nއެމްޑީޕީގެ ކެމްޕޭން ނިންމަން ދެ ރައީސުން ރަސްދޫއަށް\nކޮވިޑްގެ ކުރިން އެމްޑީޕީން ކުރިއަށް ގެންދިޔަ ކެމްޕޭން ހަރަކާތެއްގެ ތެރެއިން -- ފޮޓޯ: އަވަސް\nލޯކަލް ކައުންސިލް އިންތިހާބުގެ ކެމްޕޭން ނިންމާލުމަށް އެމްޑީޕީން ބާއްވާ ހާއްސަ ޖަލްސާ އއ. ރަސްދޫގައި ބޭއްވުމަށް ނިންމައިފި އެވެ.\nއެމްޑީޕީގެ އޮފިޝަލަކު އަވަސްއަށް މައުލޫމާތު ދެެއްވަމުން ވިދާޅުވީ މި ޖަލްސާގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ބައިވެރިވެވަޑައިގަތުމަށް ހަމަޖެހިފައިވާ ކަމަށެވެ.\nއެމްޑީޕީގެ ރަށްވެހި ފަތިސް ކެމްޕޭން ނިންމާލުމަށް "އާވިލުން ޖަލްސާ"ގެ ނަމުގައި ބާއްވާ މި ޖަލްސާގައި އެމްޑީޕީގެ ލީޑަޝިޕްގެ އިސް ބޭފުޅުންނާއި ބައެއް ކެންޑިޑޭޓުން ވެސް ބައިވެރިވުމަށް ވަނީ ހަމަޖެހިފަ އެވެ.\nއޮފިޝަލް ވިދާޅުވީ މިޖަލްސާ އަށް މާލެއިން ރަސްދޫ އަށް ވަޑައިގަންނަވާ ބޭފުޅުން އެ ރަށަށް ފައިބައިވަޑައިނުގަންނަވާނެ ކަމަށެވެ. އެކަމަކު ރަސްދޫއަށް ވަޑައިގަންނަވާ ބޭފުޅުން އެރަށުގެ ބަނދަރުގައި ބޯސާޖަހާފައިވާ ދޯނިތަކެއްގައި ތިއްބަވައިގެން ޖަލްސާގައި ބައިވެރިވެވަޑައިގަންނަވާނެ ކަމަށެވެ.\n"ޖަލްސާ ރޭވިފައިވާ ގޮތުން ރައީސް ސޯލިހާއި ރައީސް ނަޝީދު ވެސް މިޖަލްސާގައި ވާހަކަފުޅު ދައްކަވާނެ. އަޅުގަނޑުމެންގެ ކުރީގެ މިފަދަ ޖަލްސާތަކަށް ވުރެ މި ޖަލްސާ ހުރިހާ ގޮތަކުން ވެސް ތަފާތުވާނެ،" އޭނާ ވިދާޅުވި އެވެ.\nދައުލަތުގެ މީޑިއާ ޕީއެސްއެމް އާއި ރާއްޖެޓީވީން ލައިވްކުރުމަށް ހަމަޖެހިފައިވާ މިޖަލްސާ ފެށުމަށް ހަމަޖެހިފައިވަނީ މާދަމާ ރޭ 8:30 ގައެވެ.\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ އިންތިހާބުގެ ވޯޓުލުން ކުރިއަށް ދާނީ އަންނަ ހޮނިހިރު ދުވަހު އެވެ.\nއެމްޑީޕީ ރަސްދޫ ލޯކަލް ކައުންސިލްތަކުގެ އިންތިހާބު


Kurin rajjeyge haarijee siyaasth othee bainal aguvaamee maidhaan gai vikkalafa: Foreign Minister – Iru\nކުރިން ރާއްޖޭގެ ޚާރިޖީ ސިޔާސަތު އޮތީ ބައިނަލްއަގުވާމީ މައިދާނުގައި ވިއްކާލާފައި: ފޮރިން މިނިސްޓަރ\nކުރިން ރާއްޖޭގެ ޚާރިޖީ ސިޔާސަތު އޮތީ ބައިނަލްއަގުވާމީ މައިދާނުގައި ވިއްކާލާފައި ކަމަށް ފޮރިން މިނިސްޓަރ އަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރ ޝާހިދު މިހެން ވިދާޅުވީ، ހުކުރު ދުވަހުގެރޭ އޮތް އެމްޑީޕީގެ ޕްރީ ކޮންގްރެސްގައި ކުރިއަށް ގެންދިޔަ ޕެނަލް ޑިސްކަޝަންގައި ސުވާލަކަށް ޖަވާބުދެއްވަމުންނެވެ. މިނިސްޓަރާއި ކުރެވުނު ސުވާލަކީ، ރާއްޖޭގެ ޚާރިޖީ ސިޔާސަތަކީ ކޮބާތޯއެވެ؟\nމި ސުވާލަށް ޖަވާބުދެއްވަމުން މިނިސްޓަރ ވިދާޅުވީ، އެއީ ބޭރުގެ ފަރާތްތަކާއި މުއާމަލާތްކުރެވޭ ގޮތެއްގެ މައްޗަށް އެ ގައުމެއްގެ ސަލާމަތާއި ރައްކާތެރިކަން ބިނާވެގެންދާ ކަންތައްތައް ކަމަށެވެ.\nއެގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދިވެހި ރާއްޖޭގެ ރިޔާސާތާއި ހަވާލުވެވަޑައިގެން، ގައުމާ މުޚާތަބު ކުރައްވާ ދެއްކެވި ވާހަކަފުޅުގައި ރާއްޖޭގެ ޚާރިޖީ ސިޔާސަތު ބިނާވެގެންދާނެ ކަންތައްތަކުގެ މައްޗަށް އަލި އަޅުވާލެއްވިކަމަށް ވެސް ވިދާޅުވިއެވެ. އޭގެ ތެރޭގައި، ރާއްޖޭގެ ޚާރިޖީ ސިޔާސަތު ބިނާވެގެން ދާނީ ދިވެހި ދައުލަތުގެ އެންމެ މަތީ މަސްލަހަތުތައް ހިމާޔަތް ކުރުމުގެ މައްޗަށް ކަމަށް ރައީސް ވިދާޅުވި ކަމަށް ވެސް މިނިސްޓަރ ވިދާޅުވިއެވެ.\nއަދި ޚާރިޖީ ސިޔާސަތުގައި އެންމެ ބޮޑު އިސްކަމެއް ދީފައި އޮތީ، އިންސާނީ ހައްގުތައް ރައްކާތެރި ކުރުމަށް ކަމަށް ވެސް މިނިސްޓަރ ވިދާޅުވިއެވެ. އެގޮތުން 2008 ވަނަ އަހަރު އެމްޑީޕީއިން ރާއްޖޭގައި ވެރިކަމާއި ހަވާލުވެ، އދ. ގެ އިންސާނީ ހައްގުތަކާއި ބެހޭ ކޮމިޝަނުގެ މެމްބަރަކަށްވެ، ދުނިޔެއާއި ރާއްޖޭގައި ވެސް އިންސާނީ ހައްގުތައް ކުރިއަރުވަމުން ގެންދިޔަ އެއް ގައުމަށް ވެގެން ދިޔަ ކަމަށް ވިދާޅުވިއެވެ.\nނަމަވެސް އެއަށް ފަހު ދިވެހިރާއްޖެ، ބައިނަލްއަގުވާމީ ގޮތުންނާއި ދާޚިލީ ގޮތުން އިންސާނީ ހައްގުތައް ރައްކާތެރި ކުރުމާއި ކުރިއެރުވުމުގައި ދިވެހިރާއްޖެ ވަނީ ވަރަށް ބޮޑަށް ސޮއްސާލައިގެން ގޮސްފައިވާކަން ފާހަގަ ކުރެއްވިއެވެ. މިނިސްޓަރ ވިދާޅުވީ އޭރު ރާއްޖެ ވެގެން ދިޔައީ ޚާރިޖީ ސިޔާސަތު ދޮލަނގަކަށް ލައިގެން، ގަންނާނަންތޯ ކިޔަމުން ބައިނަލްއަގުވާމީ މައިދާނުގައި ވިއްކާފައިވާ ގައުމެއް ކަމަށެވެ. އަދި މިކަމުގެ ނަތީޖާއަކީ ރާއްޖެ އެކަހެރިވެ، ބިކަވެ، ބާކީ ވުން ކަމަށް ވެސް ވިދާޅުވިއެވެ.\nއެ ކަމަށް އަލި އަޅުވާލަމުން މިނިސްޓަރ ވިދާޅުވީ މިއަދުގެ ސަރުކާރުގެ ސިޔާސަތަކީ ރާއްޖެއަށް އޮތް ހައްގު އިޚްތިރާމް އަނބުރާ ހޯދުން ކަމަށެވެ. އެގޮތުން މިދިޔަ ދިހަ މަސް ދުވަހުގެ ތެރޭގައި ކުރެވުނު މަސައްކަތުގެ ނަތީޖާއެއްގެ ގޮތުން ދިވެހިރާއްޖެ ވަނީ ވަރަށް ބޮޑު ތަނުން ގެއްލުނު އިޚުތިރާމް އަނބުރާ ހޯދާފައި ކަމަށް ވެސް ވިދާޅުވިއެވެ.


SunOnline: Kotharu koshi jalsa huttuvan HDC in kamaa behey idhaara thakugai edhijje\nކޮތަރު ކޮށި ޖަލްސާ ހުއްޓުވަން އެޗްޑީސީން ކަމާބެހޭ އިދާރާތަކުގައި އެދިއްޖެ\nއައިޝަތު ނުޒުހާ 08 Dec 2021, 17:41\nއޮގަސްޓް 14، 2021: އެޗްޑީސީގެ ފަރާތުން ސުހައިލް ނޫސްވެރިންނަށް މައުލޫމާތު ދެއްވަނީ -- ސަން ފޮޓޯ/ ފަޔާޒު މޫސާ\n"ކޮތަރު ކޮށި" ނަމުގައި އިދިކޮޅުން އަންނަ ހުކުރު ދުވަހުގެ ރޭ ހުޅުމާލެ ދެވަނަ ފިޔަވަހީގައި ބޭއްވުމަށް ނިންމައިފައިވާ ޖަލްސާ ހުއްޓުވައިދިނުމަށް ކަމާ ބެހޭ އިދާރާތަކުގައި އެދިފައިވާނެ ކަމަށް ހައުސިން ޑިވޮލޮޕްމެންޓް ކޯޕަރޭޝަން (އެޗްޑީސީ) އިން ބުނެފިއެވެ.\nޕީޕީއެމް ޖަލްސާ ބޭއްވުމަށް ހަމަޖެހިފައިވަނީ ހުކުރު ދުވަހުގެ ރޭ 8:30ގައި ހުޅުމާލެ ދެވަނަ ފިޔަވަހީގައި ފްލެޓްތައް ހުންނަ ސަރަަހައްދުގައި އޮންނަ ހިޔާ ޕާކުގައެވެ.\nހުޅުމާލޭގެ އެއްވެސް ސަރަހައްދެއްގައި ހަރަކާތެއް ބޭއްވޭނީ އެ ކޯޕަރޭޝަނުން ލިޔުމުން ހުއްދަ ހޯދުމަށްފަހު ކަމަށާއި ޖަލްސާ ބޭއްވުމުގެ ހުއްދައަށް އިދިކޮޅުން އެދިފައި ނުވާކަމަށް އެޗްޑީސީން ވަނީ ބުނެފައެވެ.\nމިކަމާ ގުޅިގެން އެޗްޑީސީގެ މެނޭޖިން ޑިރެކްޓަރު ސުހެއިލް އަހުމަދު މިއަދު "ސަން"އަށް ވިދާޅުވީ ޖަލްސާ ބޭއްވުން ހުއްޓުވައިދިނުމަށް ކަމާ އިދާރާތަކުގައި މިހާރު އެދިފައިވާނެ ކަމަށެވެ.\n"ލޯ އެންފޯސްމެންޓް އިދާރާތަކުން އެކަން ބަލަހައްޓާނީ. އަޅުގަނޑުމެންގެ ހުއްދަ ނެތި، ކުރުން ހުއްދަ ކަމެއް ނޫން ކަން ސިޓީ ކައުންސިލަށް ވެސް އެނގޭނެ، އެކަމާ ގުޅޭ އެހެން މުވައްސަސާތަކަށް ވެސް އަންގައިފައި އޮންނާނީ ހުއްދަ ނެތި ބާއްވަން އުޅޭ ކަމެއް ކަމަށް،" ސުހެއިލް ވިދާޅުވިއެވެ.\nއެޗްޑީސީން މިކަން ހާމަކޮށްފައިވާއިރު، އިދިކޮޅުގެ މެޖޯރިޓީ އޮންނަ މާލޭ ސިޓީ ކައުންސިލުން ވަނީ އެޗްޑީސީއަށް ދީފައިވާ ހުޅުމާލޭ ފުރަތަމަ ފިޔަވައްސާ ދެވަނަ ފިޔަވަހި ރަޖިސްޓްރީ ބާތިލު ކޮށް މާލެ ސިޓީގެ ދަށަށް ގެންދިއުމަށް ފާސްކޮށްފައެވެ.\nސިޓީ ކައުންސިލުން މިގޮތަށް ފާސްކޮށްފައިވީނަމަވެސް އެކަމާ ގުޅޭ ގާނޫނީ ލަފާ މިހާރު ހޯދަމުން އަންނަ ކަމަށެވެ.\nއިދިކޮޅުގެ ޖަލްސާއާ ގުޅިގެން އިދިކޮޅު ޕްރޮގްރެސިވް ކޯލިޝަނުގެ ތަރުޖަމާނު ހީނާ ވަލީދު މިއަދު 'ސަން' އަށް ވިދާޅުވީ އެ ޖަލްސާ ބޭއްވުމަށް ނިންމާފައިވަނީ މާލޭ ސިޓީ ކައުންސިލުން ލިއުމުން ހުއްދަ ލިބުމުން ކަމަށެވެ.\n"ހުޅުމާލެއަކީ ގާނޫނުގައި އޮންނަ ގޮތުން މާލޭ ސިޓީ ކައުންސިލްގެ އިހްތިސާސްގައި ހިމެނޭ ތަނެއް," ހީނާ ވަލީދު ވިދާޅުވިއެވެ.\nސިޓީ ކައުންސިލުން ހުއްދަ ލިބުމުން, ޖަލްސާ ބޭއްވުމަށް އިތުރު ހުއްދައެއް ނަގަން ޖެހޭނެ ކަމަށް ގަބޫލުނުކުރައްވާކަން ހީނާ ފާހަގަކުރެއްވިއެވެ. އަދި ވިދާޅުވީ, ހަމަޖެހިފައިވާ ގޮތަށް ހުކުރު ދުވަހުގެ ރޭ އެ ސަރަހައްދުގައި ޖަލްސާ އޮންނާނެ ކަމަށެވެ.\nރައީސް ޔާމީންގެ މައްޗަށް އިއްވައިފައިވާ މަނީ ލޯންޑަރިންގެ ކުށުގެ ހުކުމް ސުޕްރީމް ކޯޓުން ބާތިލްކޮށް އެ މަނިކުފާނު މިނިވަންކުރުމާ އެކު އިދިކޮޅުގެ ސިޔާސީ ހަރަކާތްތައް ވަނީ ވަރުގަދަކޮށްފައެވެ.


Baaruge beynun kuree nukiyamantherivi gaidheen golhithakah vahdhan: Corrections | Mihaaru\nބާރުގެ ބޭނުންކުރީ ނުކިޔަމަންތެރިވި ގައިދީން ގޮޅިތަކަށް ވައްދަން: ކަރެކްޝަންސް\nމިދިޔަ ބުރާސްފަތި ދުވަހު ޖަލުގައި ހިނގި ހަމަނުޖެހުމަށްފަހު، ހޯމް މިނިސްޓަރު އިމްރާން (ވ) އަދި ކޮމިޝަނާ އޮފް ޕްރިޒަންސް މުނާޒް މާފުށީ ޖަލަށް ވަޑައިގަންނަވަނީ: . --ފޮޓޯ: ހޯމް މިނިސްޓްރީ\n25 ޖޫން 2019 - 13:17\nޖަލަށް ވަދެ ރޭ ބާރުގެ ބޭނުންކުރީ ނުކިޔަމަންތެރިވިި ހުރިހާ ގައިދީން ގޮޅިތަކަށް ވައްދަން ކަމަށް ކަރެކްޝަންސް ސާވިސް އިން މިއަދު ބުނެފި އެވެ.\nއެ އިދާރާއިން ނެރުނު ބަޔާނެއްގައި ބުނީ މިިދިޔަ ބުރާސްފަތި ދުވަހު ޖަލުގައި ހިނގި ހަމަނުޖެހުމަށް ފަހު ޖަލު އޮފިސަރުންނަށް ތަކުރާރުކޮށް ގޯނާކުރުމާއި އެ އޮފިސަރުންގެ އަމުރަށް ނުކިޔަމަންތެރިވުމާއި ޖަލުގެ ގަވާއިދުތަކަށް ބޯނުލަނބައި މުޅި ޖަލުގެ މަސްލަހަތު ގެއްލެމުންދާ ކަމަށެވެ. އެހެންވެ ގާނޫނީ އިމުގެ ތެރެއިން ބާރުގެ ބޭނުންކޮށް، ނުކިޔަމަންތެރިވި ހުރިހާ ގައިދީން ގޮޅިތަކަށް ވައްފާއިވާ ކަމަށް ބަޔާނުގައި ބުންޏެވެ.\n"އޮޕަރޭޝަން ހިންގަން ފެށުމުން ގިނަ ގައިދީން ވަނީ އަމުރަށް ކިޔަމަންތެރިވެ، ގޮޅިތަކަށް ވަދެފަ އެވެ،" ބަޔާނުގައިވެ އެވެ.\nކަރެކްޝަންސް އިން ބުނީ ގޮޅިތަކަށް ވަންނަން އިންކާރު ކުރި ގައިދީން ވެއްދުމަށްޓަކައި ޕެޕަ ސްޕްރޭ ބޭނުންކުރި ކަމަށެވެ. އަދި އެ އޮޕަރޭޝަން ހިނގަމުން ދިޔަ ގޮތް ފެށުނީއްސުރެ ނިމެންދެން ވީޑިއޯ ކޮށްފައި ކަމަށް ވެސް ބުންޏެވެ.\nޖަލުގެ ހަމަނުޖެހުންތަކާ ގުޅިގެން ފުލުހުންގެ ބެކަޕް ޓީމެއް މާފުށީ ޖަލުގައި ތައްޔާރީ ހާލަތުގައި ވަނީ ބައިތިއްބައިފަ އެވެ. އަދި ރަށުތެރެ ބެލެހެއްޓުން ވެސް ވަރުގަދަކޮށްފައިވާ ކަމަށް ކަރެކްޝަންސް އިން ބުނެ އެވެ.\nމާފުށީ ޖަލުގެ ހާލަތު މިދިޔަ ބުރާސްފަތިދުވަހުގެ ރެއިން ފެށިގެން ވަނީ ގޯސްވެފަ އެވެ. މައްސަލަ ދިމާވީ ޖަލަށް ވެއްދުން މަނާ އެއްޗެއް ގެނެސްދޭން އޮފިސަރަކު ދެކޮޅު ހެދުމުން ނުރައްކާތެރި ގައިދީއަކު ދަގަނޑުބުރިއަކުން އޭނާއަށް ހަމަލާދިން ހިސާބުންނެވެ. އޭގެ ބަދަލު ހިފުމެއްގެ ގޮތުން އީއެސްޖީގެ އޮފިސަރުން ގޮޅިތަކަށް ވަދެ ބައެއް ގައިދީންގެ ގައިގައި ތަޅައި އަނިޔާކުރި އެވެ.\nއެ ހާދިސާގައި ހަ ގައިދީއަކަށް އެކިވަރުގެ އަނިޔާވި އެވެ. އަދި ބައެއް ގައިދީންގެ ބޯ ގަދަކަމުން ތުނިކޮށް ކޮށާ ވެސް ލި އެވެ.\nއެ މައްސަލައާ ގުޅިގެން، އީއެސްޖީގެ ކޮމާންޑަރު ވަނީ ސަސްޕެންޑްކޮށްފަ އެވެ.\nފުލުހުން ގައިދީން ހޯމް މިނިސްޓްރީ މާފުށީ ޖަލު ކަރެކްޝަނަލް ސާވިސް\n12 ކޮމެންޓް, 20 ރިއެކްޝަންސް\nތީ ތުއްތުކުދިން ތަކެއް މެޓާދީގެން ބަސްއަހާނެކަމަށް ބެލުން...\nއާ ރަނގަޅު! ކޮން ޑްރާމާއެއް ކުޅޭކަށް..ކަމެއް އޮތިއްޔާ އެކަމަކަށް މަސައްކަތްކުރާނީ ރީތިކޮށް ބަނޑަތިބެ ތަންބަލަން ތިބި މީހުންނަށް އާޓު ދައްކާނެ ކަމެއް ނެތް...އޮފިސަރުން ހިއްވަރު ކޮށްލާފަ މަސައްކަތްކުރޭ..ގާނޫނީ އިމުގެ ތެރެއިން ލިބިފަ އޮތް ބާރުގެ ބޭނުންކޮށްގެން ތަން ކޮންޓްރޯލް ކުރޭ! ހަމަ ސާބަސް ތި ގޮލައިންނަށް! ތެންކިއު ފޯ ދަ ވެލިއުބަލް ސަރވިސް!\nރާއްޖޭގައި ހައި ސެކިއުރިޓީ ޖަލެއް ހަދަންވީ. މީހުން ދިރިއުޅޭރަށަކާއި ވަރަށް ކާރީގައި.\nޢެއްވެސް އިންސާޏުން އަނިޔާ ނުކޮށް ލޯބިން ނަސީހަ ދީގެން ތިކަންކުރަންވާނީ\nބާރެއްނެތި ކުށްވެރިންގެ ގޮތުގައި ތިބެންޖެހޭބަޔަކު، ނުކިޔަމަންތެރިވެގެން ގަދަކަމުން ތިބެންޖެހޭތަނަށް ވައްދާއިރު، އަނިޔާވެސްވާނެ. ފުލުހުން ޤާނޫނު ތަންފީޛު ކުރައްވާނެ. ކުރައްވަން ޖެހިވަޑައިގަންނަވާނެ. އެއީ އިންސާނީ ކަރާމާތަށް އިޙުތިރާމްނުކޮށް، ގެއްލުން ދިނީކީނޫން. އެއީ އެއްމެބޮޑު، ޑިމޮކްރަސީއޭ، ހިއުމަން ރައިޓްސް އޭ، ކިޔާތަންތަނުގައިވެސް އެކަން އޮތްގޮތް. އަމުރަށް ކިޔަމަންވާނަމަ، އެއްވެސް އަނިޔާއެއް، ނުލިބޭނެ.\nކޮމިޓީތައް ކިތަންމެ ގިނައިން ހެދިޔަސް ފީލްޑްގަ މަސައްކަތް ނުކުރާ މީހަކަށް ވާނުވާއެއް ނޭނގޭނެ.\nކޮމިޓީއަށް ނުލައިގެން ޖޭވީ ދޯ؟ ފީލްޑްގަ ނިދާފަ އޮތަސް ތަޖުރިބާވެރިއަކަށް ވެވޭތަ؟\nކުއްވެރިން ތިބެންޖެހޭނީ އެމީހުންގެ ސައިޒްގަ\nއާނ! އަދި ބޯކޮށާގެން މި ބޮޑާ ހާކަނީ މާރުކޭޓު ހޮޓަލުގަ ވަރަށް ގައްޑާވެފަ ގޮސް މީހަކު މަރާލި ގޮލާ!\nމުޅި ގައުމު މިވޭތުވެދިޔަ5އަހަރު އޮތީ ދައުލަތުގެ މައްޗަށް ވެރިވެގަނެ. ބޮޑެތި ކުއްވެރީންގެ ބަހަށް ސަރުކާރުގެ ސިޔާސަތުތަށް އެނބުރުނު. ކޯޓުތަކަށް ފަނޑިޔާރުން އައްޔަންކުރުމުގައި މާލޭގެ ގޭންގްތަކުން ފަނޑިޔާރުކަމަށް ގެންނަން ބޭނުންވާ މީހުންގެ ނަން ހުށަހެޅުމުގެ ފުރުސަތު ދެވުނު. ބޮޑެތި ކުއްވެރީން ކުށުގެ ވެށިން ހައްޔަރުވިނަމަވެސް ސިޔާސީ މީހުންނާއި ކޯޓުތަށް މެދުވެރިކޮށް ދޫވެގެންދިޔަ. ދައުލަތުގެ ބާރެއްނެތް. ސައުތުއެމެރިކާ ސްޓައިލަށް ދައުލަތް އޮތީ5އަހަރު\nމި ވީޑިއޯ ބަލާލވިދާނެ ތަ.. ފޮރ އެޑިއުަކޭޝަން ޕަރޕަސް އޮންލީ. :)\nއިމުރާނޫ އަޅާލާނެ ކަމެއްނެތް. ހިބަރުގަނޑު ގޮތް ހުސްވެގެން ތެޅެނީ ބިޒްނަސް ދައްވާތީ. އަދި ހަމަ ބެސްޓު އިމްރާން


މޮޅަކާއެކު މަޑުއްވަރީ ދޮންކަމަނަ ޓީމު މުބާރާތް ނިންމާލައިފި – Ungoofaaru\nބަނޑޭރިގަނޑު/ޚަބަރު/މޮޅަކާއެކު މަޑުއްވަރީ ދޮންކަމަނަ ޓީމު މުބާރާތް ނިންމާލައިފި\nމޮޅަކާއެކު މަޑުއްވަރީ ދޮންކަމަނަ ޓީމު މުބާރާތް ނިންމާލައިފި\nއިބްރާހީމް ޒަޔާން 24 އޯގަސްޓް 2019\n0 335 1 މިނެޓުން ކިޔާލެވޭ\nއުނގޫފާރު ކޮމިއުނިޓީ ސެންޓަރުގައި މިހާރު ކުރިއަށްދާ ބީއެމްއެލް ރ އަތޮޅު ބަށިލީގުގައި ކުޅުނު ފަހުމެޗުން މޮޅުވެ މޮޅަކާއެކު މަޑުއްވަރީ ދޮންކަމަނަ ޓީމުން މުބާރާތް ނިންމާލައިފިއެވެ.\nބަށިބޯޅަ ފައުންޑޭޝަނާއި އުނގޫފާރު އިޖުތިމާއި މަރުކަޒު އަދި އުފާ ގުޅިގެން ކުރިއަށް ގެންދާ މިމުބާރާތުގެ ގުރޫޕް ސްޓޭޖުގެ ފަހުމެޗަށް ފައިނު މުޑާލި އަދި މަޑުއްވަރި ދޮންކަމަނަ ނިކުތް އިރުވެސް މިދެޓީމު އޮތީ ފައިނަލްގެ ފުރުސަތު ގެއްލިފައެވެ. އެއީ ދެޓީމުވެސް މުބާރާތުގައި ކުޅެންޖެހޭ3މެޗުގެ ތެރެއިން ފުރަތަމަ ދެމެޗް ނާކާމިޔާބު ވުމުންނެވެ. މިދެޓީމު އިއްޔެ ހަވީރު ކުޅުނީ މިދެޓީމު ވެސް މުބާރާތުގައި ކުޅެންޖެހޭ ފަހުމެޗެވެ.\nމަޑުއްވަރީގެ ފުރަތަމެޗުގައި އަލިފުށީ ރަނި މޮޅުވީ 11 ލަނޑު 8 ފޯލީގެ ތަފާތުންނެވެ. ފުރަތަމަ އިނިންގްސް ނިމުނު އިރު ރަނި ޖަހާފައިވަނީ 11 ލަނޑު3ފޯއްޔެވެ. ދޮންކަމަނަ ޖަހާފައިވަނީ7ލަނޑު0ފޯއްޔެވެ. ދެވަނަ އިނިންގްސް ނިމުނު އިރު ރަނިން ޖަހާފައިވަނީ 23 ލަނޑު3ފޯއްޔެވެ. ދޮންކަމަނަ ޖަހާފައިވަނީ 14 ލަނޑު 11 ފޯއްޔެވެ.\nމަޑުއްވަރީގެ ދެވަނަ މެޗުގައި ބައްދަލުކުރީ އުނގޫފާރު ފަތްމިނި ޓީމާއެވެ. މިމެޗު ފަތްމިނި ކާމިޔާބުކުރީ4ލަނޑު5ފޯލީގެ ތަފާތުންނެވެ. ފުރަތަމަ އިނިންގްސް ނިމުނު އިރު ފަތްމިނި ޖަހާފައިވަނީ 11 ލަނޑު 11 ފޯއްޔެވެ. ދޮންކަމަނަ ޖަހާފައިވަނީ9ލަނޑު5ފޯއްޔެވެ. ދެވަނަ އިނިންގްސް ނިމުނު އިރު ފަތްމިނިން ޖަހާފައިވަނީ 22 ލަނޑު6ފޯއްޔެވެ. ދޮންކަމަނަ ޖަހާފައިވަނީ 17 ލަނޑު0ފޯއްޔެވެ.\nމުޑާލި ފުރަތަމަ މެޗުގައި ބައްދަލުކުރީ އުނގޫފާރު ފަތްމިނި ޓީމާއެވެ. ފައިނު މުޑާލި އަތުން އުނގޫފާރު ފަތްމިނި މޮޅުވީ 12 ލަނޑު 8 ފޯލީގެ ތަފާތުންނެވެ. ފުރަތަމަ އިނިންގްސް ނިމުނު އިރު ފަތްމިނި ޖަހާފައިވަނީ 13 ލަނޑެވެ. މުޑާލި ޖަހާފައިވަނީ6ލަނޑު 12 ފޯއްޔެވެ. ދެވަނަ އިނިންގްސް ނިމުނު އިރު ފަތްމިނިން ޖަހާފައިވަނީ 25 ލަނޑެވެ. މުޑާލި ޖަހާފައިވަނީ 12 ލަނޑު4ފޯއްޔެވެ.\nމުޑާލި ޓީމުގެ ދެވަނަ މެޗުގައި ބައްދަލުކުރީ އަލިފުށީ ރަނި ޓީމާއެވެ. މިމެޗު ރަނި ކާމިޔާބުކުރީ 11 ލަނޑު6ފޯލީގެ ތަފާތުންނެވެ. ފުރަތަމަ އިނިންގްސް ނިމުނު އިރު ރަނިން ޖަހާފައިވަނީ 11 ލަނޑު 11 ފޯއްޔެވެ. މުޑާލި ޖަހާފައިވަނީ6ލަނޑު9ފޯއްޔެވެ. ދެވަނަ އިނިންގްސް ނިމުނު އިރު ރަނިން ޖަހާފައިވަނީ 24 ލަނޑު0ފޯއްޔެވެ. މުޑާލި ޖަހާފައިވަނީ 12 ލަނޑު5ފޯއްޔެވެ.\nމުބާރާތުގެ ގުރޫޕް ސްޓޭޖުގެ ފަހިުމެޗުގައި މުޑާލި އަދި ދޮންކަމަނަ ބައްދަލުކުރި މެޗުގެ ދެ އިނިންގްސްގެ ކުޅުން ނިމުމު އިރު 19 ލަނޑުން އެއްވަރުވެ ދޮންކަމަނަ ކުރި ހޯދީ ފޯލީގެ ތަފާތުންނެވެ.\nBML R.Atoll Bashi League – Alifushi vs Ungoofaaru\nPosted by Ungoofaaru.com on Friday, 23 August 2019\nމުބާރާތުގައި މިއަދު ހަވީރު ކުޅޭނީ ފައިނަލްމެޗެވެ. މިމެޗުވެސް އުނގޫފާރު ޑޮޓްކޮމްގެ ފޭސްބުކް ޕޭޖުން ލައިވް ކުރާނެއެވެ.\nރ. އުނގޫފާރު ރ.އަތޮޅު ބަށި ލީގް ރ.މަޑުއްވަރި ރ.ފައިނު ބަށި ބޯޅަ\nއުނގޫފާރުގެ ފަތްމިނިތަކާ އެކު އެންމެން އެކުގައި އެއް ވާނެއްގައި


Anhenunnah haqqu minvaru nulibigen ulhenee keevve? - vNews.mv\nއަންހެނުންނަށް ހައްގުމިންވަރު ނުލިބިގެން އުޅެނީ ކީއްވެ؟\nސައިފް އަޒްހަރު 08 March 2019, 02:55\nޖީންސީ ތަފާތުކުރުންތައް ކުޑަކޮށް އަންހެނުންނާއި ފިރިހެނުންނަށް ހުރިހާ މައިދާނެއްގައިވެސް ހަމަހަމަ ފުރުސަތު ދިނުމުގެ އަޑުތަކަކީ މުޅި ދުނިޔޭގައި ވަރަށް ބާރަށް އިވޭ އަޑުތަކެވެ. އެ އަޑުތައް އިވޭތާ އެތައް އަހަރެއްވެސް ވެއްޖެއެވެ. އެ ހަމަހަމަކަން ދިނުމާ ގުޅޭ ގާނޫނުތަކާއި ގަވައިދުތައްވެސް ދުނިޔޭގައި ހެދިފައިވެއެވެ. އަދި އެފަދަ ސިޔާސަތުތައް ސަރުކާރުތަކުން އެކަށައަޅައި އެއަށް އަމަލުކުރަމުންވެސް ގެންދެއެވެ.\nދުނިޔޭގައި އެންމެ އަޑުގަދަކޮށް ވާހަކަ ދެކެވެނީ ފިރިހެނުންނެކޭ އެއްވަރަށް އަންހެނުންނަށް ފުރުސަތު ނޯންނަ ވާހަކައެވެ. ވަޒީފާގެ މައިދާނުން ފެށިގެން، ސިޔާސީ އެކިއެކި ކަންކަމުގައިވެސް އަންހެނުން ބައިވެރިކުރުން ނުވަތަ ބައިވެރިވުން ކުޑަ ވާހަކައެވެ. ފުރުސަތު ނޯންނާ ވާހަކައެވެ.\nއަންހެނުންނަކީ ފިރިހެނުންކޭ އެއްވަރަށް ޖިސްމާނީގޮތުން ވަރުގަދަ ބަޔަކަށް ނުވިނަމަވެސް ފިރިހެނުންނެކޭ އެއްވަރަށް އަންހެނުންނަށްވެސް ހުރިހާ މައިދާނަކުން ފުރުސަތުތައް ހޯދައިދިނުމަށާއި، އަންހެނުންގެ ހައްގުތައް ހޯދުމަށާއި، އަންހެނުން ބާރުވެރި ކުރުވުމަށް ގައުމީ އަދި ބައިނަލްއަގްވާމީ އަންހެނުންގެ ޖަމާއަތްތަކާއި، އެތައް ޖަމިއްޔާތައް އުފެދިފައިވެއެވެ.\nބައިނަލްއަގްވާމީ ގޮތުން މިކަމަށް ޚާއްސަ ދުވަހެއް ކަނޑައެޅިފައިވާއިރު އެ ދުވަހަކީ ކޮންމެ އަހަރެއްގެވެސް މާޗްމަހުގެ 8 ވަނަ ދުވަހެވެ. އެގޮތުން މިއަހަރުގެ ބައިނަލްއަގްވާމީ އަންހެނުންގެ ދުވަހަށް އދއިން ކަނޑައަޅާފައިވާ ތީމަކީ "#ބެލަންސްފޮރބެޓަރ" އެވެ. މަފްހޫމަކީ ދެޖިންސަށް ހަމަހަމަ ފުރުސަތު ހޯދައިދިނުމެވެ.\nމިފަދަ ދުވަހެއް ފާހަގަ ކުރެވެނީ، މިންތީގެ ހަމަހަމަ ކަމަށް ގޮވާލުމާއި، މުޖުތަމައުގައި އަންހެނުންގެ ދައުރު ފުޅާކޮށް ހަމަހަމަ ފުރުސަތު ކަށަވަރު ކޮށްދިނުމަށް ގޮވާލުމަށެވެ. ހަމަހަމަ ހައްގުތަކާއި ފުރުސަތުތައް ހޯދައިދިނުމަށް މުޖުތަމައުތައް ހޭލުންތެރިކުރުމާއި، އެކަމަށް ބާރުއެޅުމާއި، އިޖުތިމާއީ، އިގްތިސާދީ، ޘަގާފީ އަދި ސިޔާސީ ދާއިރާއިން އަންހެނުން ހޯދާފައިވާ ކާމިޔާބީތައް ފާހަގަކޮށް އަންހެނުންނަށް އެމީހުންނަށް ހައްގުމިންވަރު ދިނުމަށް ގޮވާލުމަށެވެ. ހައްގު ގަދަރުދިނުމަށް ގޮވާލުމެވެ. ވަޒީފާގެ މައިދާނުގައި އަންހެނުންނާއި ފިރިހެނުންނާ ދެމެދު އޮންނަ މުސާރައިގެ ފަރަގުކުޑަކުރުމަށް އަޑުއުފުލުމާއި، އެކަމުގައިވެސް ހަމަހަމަކަން ގާއިމްކުރުމަށް ގޮވާލުމެވެ.


Maafaru airport ge mashvaraa thakah Minister Aisha UAE ah | Mihaaru\nޓްރާންސްޕޯޓް މިނިސްޓަރު އައިޝަތު ނަހުލާ. --- ފޮޓޯ: ނިޝާން އަލީ/ މިހާރު\nމާފަރު އެއާޕޯޓުގެ މަޝްވަރާތަކަށް މިނިސްޓަރު އައިޝާ އަބޫދާބީ އަށް\n25 ޑިސެމްބަރ 2018 - 23:03 20 comments\nމިއީ، މިނިސްޓަރުކަމާ އައިޝާ ހަވާލުވެވަޑައިގެންނެވި ފަހުން ރާއްޖޭން ބޭރަށް ކުރައްވާ ފުރަތަމަ ދަތުރެވެ.\nއައިޝާ "މިހާރު" އަށް މިރޭ ވިދާޅުވީ އަބޫދާބީ އަށް ކުރައްވާ ދަތުރަކީ މާފަރު އެއާޕޯޓު އެޅުމަށް އެހީވާ އަބޫދާބީ ފަންޑު ފޯ ޑިވެލޮޕްމަންޓް (އޭޑީއެފްޑީ) ގެ އިސްވެރިންގެ ދައުވަތަކަށް ކުރައްވާ ދަތުރެއް ކަމަށެވެ. މާފަރު އެއާޕޯޓު މަޝްރޫއުގެ ހުރިހާ ހަރަދެއް ކުރަނީ އޭޑީއެފްޑީގެ ހިލޭ އެހީގެ ދަށުންނެވެ.\n"އޭޑީއެފްޑީގެ އިސް ބޭފުޅުން ވާހަކަ ދައްކަން ބޭނުންވާތީ، އެބޭފުޅުންގެ ދައުވަތަކަށް އަބޫދާބީ އަށް ދިއުމަށް ހަމަޖެހިފައި ވަނީ. މި ދަތުރުގައި ޓްރާންސްޕޯޓް މިނިސްޓްރީގައި ހުރި އެކި ކަންކަމާ ބެހޭ ގޮތުން ވެސް މަޝްވަރާތަކެއް ކުރުމަށް ވަނީ ހަމަޖެހިފައި،" މިނިސްޓަރު އައިޝާ ވިދާޅުވި އެވެ.\nއައިޝާ ވިދާޅުވީ މިނިސްޓަރުކަމާ ހަވާލުވެވަޑައިގެންނެވި ފަހުން، މާފަރުގައި އަޅަމުން އަންނަ އެއާޕޯޓާ ގުޅޭ ކަންކަން ވަރަށް ގާތުން ބެއްލެވި ކަމަށެވެ. މީގެ ކުރިން، އެއާޕޯޓުގެ މަސައްކަތް ކުރިއަށް ދިއުމުގައި ލަސްތަކެއް އައި ނަމަވެސް، މިހާރު އެ މަސައްކަތް ކުރިއަށްދާ ކަމަށް އޭނާ ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ނ. މާފަރުގައި އިންޓަނޭޝަނަލް އެއާޕޯޓެއް އެޅުމަށް ހަވާލުކުރީ ސިންގަޕޫރުގެ ޓަފް ކުންފުންޏާ އެވެ. ނަމަވެސް، ބިޑް ކާމިޔާބު ކުރުމުގައި އޮޅުވާލުމާއި ސަބް ކޮންޓްރެކްޓަރުން ލައްވައި މަސައްކަތް ކުރުވާފައި، އެމީހުންނަށް ދޭން ޖެހޭ އެތައް ފައިސާއެއް ނުދީ އޮތުމާއި އޮޅުވާލައިގެން އެތައް މިލިއަން ޑޮލަރުގެ ފައިދާއެއް ނެގި ކަން ވަނީ ފަޅާއަރައިފަ އެވެ.\nއައިޝާ ވިދާޅުވީ މާފަރު އެއާޕޯޓުގެ މަޝްރޫއު ކުރިއަށްދާ ގޮތް އޮޅުންފިލުވުމުގެ ގޮތުން ޓަފް ކުންފުނީގެ އިސް ބޭފުޅުންނާ ބައްދަލުކުރެއްވި ކަމަށެވެ. އެކަމަކު، އެ ބައްދަލުވުމުގެ ތަފްސީލެއް އޭނާ ނުދެއްވަ އެވެ. އައިޝާ ވިދާޅުވީ އަބޫދާބީ އަށް ކުރައްވާ ދަތުރަށްފަހު، އެކަމާ ގުޅޭ މައުލޫމާތުތައް ހިއްސާކުރައްވާނެ ކަމަށެވެ.\nމާފަރުގައި އިންޓަނޭޝަނަލް އެއާޕޯޓެއް އެޅުމަށް ބޭނުންވާ ހުރިހާ ހަރަދެއް އޭޑީއެފްޑީން ކުރާއިރު، އެނގިފައިވާ ގޮތުގައި، މާފަރުގައި އެއާޕޯޓު އެޅުމަށް ޓަފް ކުންފުނިން ވަނީ މިހާތަނަށް 40 މިލިއަނަށްވުރެ ގިނަ ޑޮލަރު (616 މިލިއަން ރުފިޔާ) ނަގައިފަ އެވެ. އެކަމަކު، މާފަރުގައި 2.2 ކިލޯމީޓަރުގެ ދިގު ރަންވޭ އެއް އެޅުން ފިޔަވައި، އިތުރު އެއްވެސް މަސައްކަތެއް މިހާތަނަށް އައިއިރު، ނުނިމެ އެވެ.\nކޮންޓްރެކްޓުގައިވާ ގޮތުން މާފަރު އެއާޕޯޓުގެ މަސައްކަތް ނިންމަން ޖެހޭނީ މި އަހަރުގެ އޮގަސްޓް މަހުގެ ނިޔަލަށެވެ. އެކަމަކު، އެ މަސައްކަތް އެ މުއްދަތުގައި ޓަފް ކުންފުންޏަށް ނުނިންމުމުގެ ސަބަބުން ކުރީގެ ސަރުކާރުން ވަނީ އަންނަ ފެބްރުއަރީ މަހުގެ ނިޔަލަށް މަސައްކަތް ނިންމަން މުއްދަތެއް ދީފަ އެވެ.\nމާފަރުގައި ސަރުކާރުން އެންމެ ފުރަތަމަ ނިންމާފައި އޮތީ، ސިޓީ ހޮޓަލަކާއި ވީއައިޕީ ޓާމިނަލަކާ އެކު އިންޓަނޭޝަނަލް އެއާޕޯޓެއް އެޅުމަށެވެ. ޓަފްއާ މަޝްރޫއު ހަވާލު ކުރި ފަހުން، އިތުރަށް 18 މިލިއަން ޑޮލަރު (277 މިލިއަން ރުފިޔާ) ދިނުމަށް އޭޑީއެފްޑީގައި ޓަފުން އެދުމުން، އެ އަދަދު ދޭން އޭޑީއެފްޑީން ދެކޮޅު ހެދި އެވެ. އެއާއެކު، މަޝްރޫއުން ސިޓީ ހޮޓަލާއި ވީއައިޕީ ޓާމިނަލް އުނިކުރަން އޭޑީއެފްޑީން އެންގުމާ ގުޅިގެން، މާފަރުގައި އެ ދެ މަޝްރޫއު އެއްވެސް ގޮތަކަށް ކުރިއަކަށް ނުދެ އެވެ.\nއެއާޕޯޓުގެ ރަންވޭ ހަދަމުން އަންނަ ސަބް ކޮންޓްރެކްޓަރު ޖީކޭޑީ އަށް ޓަފް ކުންފުނިން ދޭން ޖެހޭ ފައިސާތަކެއް ނުދީގެން އެ މައްސަލަ މިހާރު ވަނީ ސިވިލް ކޯޓަށް ހުށަހަޅައިފަ އެވެ. އަދި ޖީކޭޑީގެ ތަކެއްޗަށް ގެއްލުން ދިން މައްސަލައަކާއި މަޝްރޫއުގެ އެހެން ސަބް ކޮންޓްރެކްޓަރު، މާރިސް ކުންފުނީގެ ގުދަނުގައި ހުރި މުދާތަކެއް ޓަފް ކުންފުނިން ގެންދިޔަ ކަމަށް ބުނެ، އެ މައްސަލަ ވަނީ ފުލުހުންނަށް ހުށަހަޅައިފަ އެވެ.\nއެއާޕޯޓާ ގުޅޭ ކޮރަޕްޝަން މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން ދަނީ ބަލަމުންނެވެ.\nއިތުރު ލިޔުންތައް ތަރައްގީގެ މަޝްރޫއުތައް ނ. އަތޮޅު ނ. މާފަރު މާފަރު އިންޓަނޭޝަނަލް އެއާޕޯޓް އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


Resort muvazzafun nunimey shakuvaa gai!\nރިސޯޓެއްގައި މުވައްޒަފުން މުޒާހަރާ ކުރަނީ: ރިސޯޓު މުވައްޒަފުންގެ ޝަކުވާއަށް ނިމުމެއް ނެތް\nރާއްޖޭގެ ޓޫރިޒަމަށް އަންނަ އަހަރު ބައި ގަރުނު ފުރޭނެ އެވެ. އަންނަ އަހަރު ދިވެހި ޓޫރިޒަމް ރަންޔޫބިލް ފާހަގަ ކުރާއިރު މިހާރު މިއީ ދުނިޔޭގެ ވަރުގަދަ ބްރޭންޑް އެކެވެ. އެކަމަކު މި ބްރޭންޑާއެކު އެކީގައި މި ސިނާއަތުގެ ފުރަގަހުން ފެންނާނެ ހުރިހާ "ހަޑިމަންޒަރު" ތަކެއް ވެސް ފެނެ އެވެ. ދުނިޔެއަށް ރާއްޖެއަކީ ސުވަރުގެ ކަމުގައި ފެނުނަސް މި ފެނުމާ އެއްވަރަށް މި ސިނާއަތުގައި މަސައްކަތް ކުރާ މީހުންގެ ޝަކުވާތަކާއި ކެކުޅުމުގެ އަޑު ވެސް އިވެއެވެ. ހާއްސަކޮށް ކޮވިޑް-19 އިގެ ޕެންޑެމިކް ލައްވާލައި ޓޫރިޒަމް ދަށްވެގެން ދިއުމާއެކު ރިސޯޓު މުވައްޒަފުންނަށް ލިބެމުން ދިޔަ ގެއްލުން ވަނީ އެތައް ގުނައެއް އިތުރު ވެފަ އެވެ.\nއެ މީހުން މިއަދު ވެސް ތިބެން ޖެހިފައި ވަނީ ދިގު ދެމިގެންވާ ދާއިމީ ޝަކުވާއެއްގަ އެވެ. ކޮންމެ ދުވަހަކު އެތަށް ފަހަރަކު ޝަކުވާގެ ވާހަކަ ޓޫރިޒަމް މިނިސްޓަރާއި ސަރުކާރުވެ ވުޒާރާ ތަކަށް "ޓެގް" ކޮށްލަ ކޮށްލަ ތިބެނީ އެވެ. އެ ޓޫރިޒަމް މުވައްޒަފުންގެ މައްސަލަތައް ހައްލު ނުވަނީ ކީއް ވެގެން ހެއްޔެވެ؟ މި ޝަކުވާތައް މަދުވާތަން ފެނޭ ހެއްޔެވެ؟\n"އާ ވެރިކަމެއް އައިއިރު އުންމީދު ކުރިން ރަނގަޅުވާނެ ކަމަށް. އެކަމަކު އާ ޒައާމަތުން ވެސް ރިސޯޓު މުވައްޒަފުންގެ މައްސަލަތައް ހައްލު ކުރަން އުޅޭ ތަނެއް ނުފެނޭ. އަހަރެމެންގެ ހައްގުތައް ހޯދައިދޭން މަސައްކަތެއް ނުކުރޭ،" ރ. އަތޮޅުގައި ހިންގާ ރިސޯޓެއްގެ ރޫމް އެޓެންޑެންޓެއްގެ ވަޒީފާގައި އުޅޭ ޒުވާނަކު ނަން ނުޖެހުމަށް އެދި ބުންޏެވެ- އޭނާގެ ބިރަކީ ނަން ހާމަ ކޮށްފިނަމަ ވަޒީފާ ގެއްލުމެވެ.\nރާއްޖޭގައި ޓޫރިޒަމް މުވައްޒަފުންގެ ރަސްމީ ދަފުތަރެއް ނެތެވެ. ދުނިޔޭގެ ބޮޑެތި އިންޑަސްޓްރީތަކުގައި އޮންނަ ފަދަ ސްކީމްތަކާއި ބެނިފިޓް ލިބޭނެ ގޮތް ތަކެއް ރާއްޖެއަކު ނެތެވެ. މި ދާއިރާގައި 40 އަހަރު އުޅެފައި ކެނޑޭ މީހަކާ މިއަަދު ރިސޯޓަށް ގޮސް މާދަމާ ވަޒީފާ އިން ވަކިވާ މީހަކާ އޮތް ތަފާތަކީ ކޮބައި ހެއްޔެވެ؟ ޓޫރިޒަމަށް ބައި ގަރުނު ފުރޭއިރު މިފަދަ ސްކީމްތައް ނެތީ ކީއް ވެގެން ހެއްޔެވެ؟\nމިހާތަނަށް މި ދާއިރާގައި ކޮށްފައިވާ ދިރާސާތަކުގެ ތަފާސް ހިސާބުތައް ދައްކާ ގޮތުގައި 45،000 މީހުން މި ސިނާއަތުގައި މަސައްކަތް ކުރާއިރު، ސިނާއަތުގައި ތިބި ދިވެހިންގެ އަދަދަކީ 20،000 އެވެ. މި އަދަދު މިހާރު ބޮޑުތަނުން ބަދަލުވެފައިވާނެ ކަމަށް ފެނެ އެވެ. ނަމަވެސް ސަރުކާރަށް ފެންނަނީ މިވަގުތަށް މުވައްޒަފުން މުހިންމު ނޫން ކަމެވެ. އެ މީހުންގެ މުހިންމުކަން ފެންނަން ފަށާނީ ކޮންމެ ފަސް އަހަރެއްގެ ހިމަކޮޅުގަ އެވެ. އިންތިހާބު ބޯމަތިވުމުންނެވެ.\nވެރިކަމަށް އަންނަ ހިފާ ވަގުތު ރިސޯޓު މުވައްޒަފުން މުހިންމުވާ ސަބަބަކީ އެ އާބާދީގެ ވޯޓު ކޮންމެ ގޮތެއް ހަދައިގެން ވެސް ކޮންޓްރޯލް ކުރަން ބޭނުންވާތީ އެވެ. އެހެންވެ ވެރިކަމަށް އަންނަން ބޭނުންވާ ވަގުތު ތަފާތު ވައުދުތައް ޓާގެޓް ކުރަނީ ޒުވާން އެ އާބާދީ އަށެވެ.\nރައީސް އަބްދުﷲ ޔާމީންގެ ވެރިކަމުގައި ރިސޯޓު މުވައްޒަފުންނަށް ރިސޯޓް ހިއްސާ ދޭން ވައުދެއްވި އެވެ. އަދި މިވެރިކަމުގައި މިނިމަން ވޭޖް އާއި "ނައިޓަށް ދިއުން" ފަދަ ކަންކަން ކޮށްދޭނެ ކަކަށް ބުނެ ޓޫރިޒަމް މުވައްޒަފުން "ޅޮސް އުނދޯއްޔަށް" އެރުވި އެވެ. އެކަމަކު ވީކަމެއް ނެތެވެ. މިހާތަނަށް އައިއިރު އެންމެ ކުޑަމިމިނުން ކޮވިޑް-19 އާ ގުޅިގެން އިގްތިސޯދު ހީނަރުވުމުން ވަޒީފާ ގެއްލުނީ ކިތަށް ރިސޯޓު މުވައްޒަފުން ކަމެއް ވެސް ސަރުކާރަށް ނޭނގޭ ކަމަށްނުވެ އެވެ.\nކޮވިޑުގެ އެންމެ ނުރައްކާތެރި ހާލަތުގައި މަގަތުސަފުގައި ސިއްހީ ދާއިރާއެކޭ އެއްގޮތަށް އިކޮނޮމީ ހިފެހެއްޓީ މި ސިނާއަތުގެ ރޫމްބޯއީންނާއި ވޭޓަރުން ފަދަ ވަޒީފާތަކުގައި ތިބި ޒުވާނުންނެވެ. މި ވަރަށް މަސައްކަތް ކުރިޔަސް މި ހާލާ ގުޅިގެން ވަޒީފާއަށް އަސަރުކުރީ ކިތައް މުވައްޒަފުން ކަމެއް ސަރުކާރަކަށް އަދި އެނގުނުހެނެއް ހިއެއް ނުވެ އެވެ. ސަރުކާރުން ތައާރަފު ކުރި އިންކަމް ސްޕޯޓް އެލަވަންސަށް މީގެ ތެރެއިން ބަޔަކު ކުރިމަތިލި ނަމަވެސް މި އެލަވަންސް ދިނުމުގައި ހުރި އިޖުރާތުތައް ފުރިހަމަ ކުރަން ދަތިވެގެން އެލަވަންސް ނުލިބި ތިބީ ކިތަށް މީހުން ހެއްޔެވެ؟\nކޮވިޑާ ގުޅިގެން ވަޒީފާ ގެއްލި އަދި ވަޒީފާ އަށް އަސަރުކުރި މީހުންގެ ގޮތުގައި ކިރިޔާ ވެސް އެނގޭ ނަމްބަރަކީ ޓޫރިޒަމް އެމްލްޕޯއީމަންޓް އެސޯސިއޭޝަން އޮފް މޯލްޑިވްސް (ޓީމް) އިން އާއްމު ކުރި ނަމްބަރެކެވެ. އެ ޖަމިއްޔާ އިން މިދިޔަ އަހަރު ބުނެފައިވާ ގޮތުގައި 11،000 މުވައްޒަފުން "ނޯޕޭ" ގައި ގެއަށް ފޮނުވާލި އެވެ.\nރިސޯޓު މުވައްޒަފުންގެ ތެރެއިން މިހާލަތުގައި ވަޒީފާއަށް އަސަރު ކުރީ ކިތައް މީހުންނަށް ހެއްޔެވެ؟ އެ މީހުންގެ މިހާރުގެ ހާލަކީ ކޮބައި ހެއްޔެވެ؟ އަލުން ރިސޯޓުތައް އޮޕަރޭޝަނަށް އައިރު މިހާރު ތިބީ ކިތަށް ދިވެހިން ހެއްޔެވެ؟ ޓޫރިޒަމް ދާއިރާގައި މިހާރު ދިވެހިންގެ ރޭޝިއޯއަކީ ކޮބައި ހެއްޔެވެ؟ މުވައްޒަފުންގެ ޝަކުވާ އަށް ޓޫރިޒަމް މިނިސްޓްރީން އަޅާލާ ހެއްޔެވެ؟ އަލުން އޮޕަރޭޝަނަށް ގެނައި ރިސޯޓުތަކުގައި ރިސޯޓު މުވައްޒަފުންގެ މުސާރަ ރުޖޫއަ ކޮށްފި ހެއްޔެވެ؟ މިހުރީ ހައްތާ ވެސް މިހާތަނަށް ޖަވާބު ނޭނގޭ ސުވާލުތަކެކެވެ.\nރިސޯޓު މުވައްޒަފުންގެ މޫނުމަތީގެ ގޮތުގައި ސޯޝަލް މީޑިއާއަށް މިހާރު ފެންނަނީ ރިސޯޓު ވޯކާސް ކިޔާ ފޭސްބުކް ޕޭޖެކެވެ. ކުރިން ރިސޯޓު މުވައްޒަފުންގެ ހައްގުގައި "ހަޅޭލެވި" ބައެއް އެކްޓިވިސްޓުނަށް ޓޫރިޒަމް މިނިސްޓްރީން ވަޒީފާ ދިން ހިސާބުން އެ މީހުން ތިބީ އަނގަމަތީ އަތް އަޅައިގެންނެވެ. މި ޕޭޖަށް ބަލާއިރު އަބަދުގެ ޝަކުވާއަކީ ދިވެހިންނާއި ބިދޭސީން ތަފާތު ކުރުމެވެ. މިވެނި ރިސޯޓެއްގެ މިވެނި ބިދޭސީ މީހަކު ދިވެހިންނަށް މިވެނިހެން ހަދައިފި އެވެ. މިފަދަ ޝަކުވާ ތަކަށް ޓޫރިޒަމް މިނިސްޓްރީން ކިހާ އެކްޓިވްކޮށް އެޓެންޑު ކުރޭ ހެއްޔެވެ؟\nޓޫރިޒަމް މިނިސްޓަރު ޑރ. އަބްދުﷲ މައުސޫމް -- ފޮޓޯ: ރައީސް އޮފީސް\nޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވި ގޮތުގައި ސަރުކާރުން ބޭނުން ވަނީ މުވައްޒަފުންނަށް ޓޫރިޒަމުން އުފާވެރިކަން ހޯދައިދޭށެވެ.\n"މިކަމަށް މައިގަނޑު ގޮތެއްގައި މި ބަލަނީ ދިވެހިން ކުރާ ހިތްވާ ބޮޑެތި މުސާރަ ލިބޭ ވަޒީފާތަނަށް ދިވެހިން ގެންދިއުމަށް. އެ މަސައްކަތް އެބަ ކުރަން،" މައުސޫމް ވިދާޅުވި އެވެ.\nއޭނާ ވިދާޅުވި ގޮތުގައި މުވައްޒަފުންގެ ޝަކުވާތައް ހޯދައި އެކަން ހައްލު ކުރަން ވެސް މިނިސްޓްރީން މަސައްކަތް ކުރެ އެވެ.\n"މުވައްޒަފުންގެ މައްސަލަ ބަލަން ޑެޑިކޭޓެޑް އީ-މެއިލް އެއް ގާއިމް ކޮށްފައި ވާނެ. ދޭތެރެއަކުން ލިބޭ މައްސަލަތައް އެ މުވައްޒަފުންނާއި އިންޑަސްޓްރީ ޕާޓްނަރުންނާ ގުޅިގެން ހައްލު ކުރަމުން މި ގެންދަނީ. އެންމެ ބޮޑު ކަމަކީ ނައިޓަށް ގެއަށް ދިއުމުގެ މައްސަލަ ހައްލު ކުރުމުގައި މިހާރު އެންކަރޭޖް ކުރަމުން މި ގެންދަނީ ކުރިން ރިސޯޓުގައި ގާއިމް ކުރާ ރިސޯޓު އެކޮމޮޑޭޝަން ރިސޯޓުގައި ގާއިމް ކުރާކަށް ނުޖެހޭނެ. އެ ބޭފުޅުންނަށް ކައިރި ރަށުގައި އެކަންތައް ގާއިމް ކުރެވޭނެ،" މައުސޫމް ވިދާޅުވި އެވެ.\nމުވައްޒަފުންގެ މައްސަލަ ބަލަން ޑެޑިކޭޓެޑް އީ-މެއިލް އެއް ގާއިމްކޮށްފައިވާނެ. ދޭތެރެއަކުން ލިބޭ މައްސަލަތައް އެ މުވައްޒަފުންނާއި އިންޑަސްޓްރީ ޕާޓްނަރުންނާ ގުޅިގެން ހައްލު ކުރަމުން މި ގެންދަނީ\nޑރ. އަބްދުﷲ މައުސޫމް | ޓޫރިޒަމް މިނިސްޓަރު\nއަންނަ އަހަރު ޓޫރިޒަމަށް ބައި ގަރުނު ފުރޭއިރު މުވައްޒަފުންގެ ޝަކުވާތައް ހައްލު ކުރަން ފިޔަވަޅު އަޅަން ޖެހެ އެވެ. ޓޫރިޒަމް ރަންޔޫބީލް އެންމެ ފުރިހަމަ ގޮތުގައި ފާހަގަ ކުރެވޭނީ އޭރުންނެވެ. އެ މުވައްޒަފުންގެ މެދުގައި މިހާރު ހުރި ނުތަނަވަސްކަން ނައްތާލަން މިހާރު މަސައްކަތް ނުކޮށްފިނަމަ ޓޫރިޒަމަށް ގަރުނެއްވިއަސް މި މައްސަލަތައް ހުންނާނީ މިގޮތުގަ އެވެ. ޝަކުވާތައް އޮންނާނީ ދާއިމީ ކަމެއްގެ ގޮތުގަ އެވެ.\nޓޫރިސްޓް އެރައިވަލް މިނިސްޓްރީ އޮފް ޓޫރިޒަމް އިގްތިސޯދު + ޑރ. އަބްދުﷲ މައުސޫމް ރިސޯޓް ކޮވިޑް-19


ކޮންސަލްޓަންޓް އިން ރޭޑިއޮލޮޖީ\nމަޤާމް :ކޮންސަލްޓަންޓް އިން ރޭޑިއޮލޮޖީ\nމި ހޮސްޕިޓަލުގެ، ތިރީގައިމިވާ މަޤާމަށް މީހަކު ބޭނުންވެއްޖެއެވެ. މިމަގާމަށް ބޭނުންވަނީ، މަސައްކަތަށް ޝައުޤުވެރިކަންހުރި، ގާބިލް ފަރާތެކެވެ.\nރިހިބިލިޓޭޝަން އެންޑް ޑައިގްނޯސްޓިކް ޑިޕާޓްމަންޓް، ރޭޑިއޮލޮޖީ ސެކްޝަން / އިންދިރާ ގާނދީ މެމޯރިއަލް ހޮސްޕިޓަލް / މާލެ\nމެޑިކަލް އޮފިސަރގެ ޝަރުތު ހަމަވުމާއެކު މޯލްޑިވްސް މެޑިކަލް އެންޑް ޑެންޓަލް ކައުސިލް ގަބޫލްކުރާ3އަހަރު ދުވަހަށްވުރެ ކުރުނޫން އެމް.ޑީ/ އެމް.އެސް ނުވަތަ އެމް.އެސް އާއި އެއްފެންވަރުގެ ޑިގްރީއެއް މެޑިކަލް ސްޕެޝަލްޓީއަކުން ނުވަތަ ސަބް-ސްޕެޝަލިޓީއަކުން ހާސިލްކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލްގައި ރަޖިސްޓްރީކޮށް ސްޕެޝަލިސްޓެއްގެ ގޮތުގައި ޕްރެކްޓިސް ކުރުމުގެ ހުއްދަ ލިބިފައިވުން.\n-/10200 ރުފިޔާ (މަހަކު)\nއަލްޓްރާ ސައުންޑްސް ސްކޭން، ސިޓީ ސްކޭން އަދި މެމޮގްރަފީ ހެދުމާއި ރިޕޯޓްތައް ތައްޔާރުކުރުން.\nގާނޫނީ ގޮތުން އުފެދިފައިވާ ކައުންސިލްތަކާއި ބޯޑުތަކުގައި އަދި ސިއްހީޚިދުމަތްތަކުގައި ހިމެނޭ ފަންނީ ކޮމިޓީތަކާއި ހަރަކާތްތަކުގައި މެޑިކަލް ޕްރޮފެޝަނަލްއެއްގެ ހައިސިއްޔަތުން ބައިވެރިވެ ލަފާދިނުން.\nއިންސާނުންނަށް ކުރިމަތިވާ ޚާއްސަ ސިއްހީ ހާލަތްތަކާއި ބަލިތަކުގެ އަސްލު ދެނެގަތުމާއިބެހޭ ދިރާސާތައްކޮށް އެބަލިތަކުގެ ފަރުވާއާއި ރައްކާތެރިވުމާއިބެހޭ ދިރާސާތައްކޮށް ސައިންޓިފިކް ރިޕޯޓްތަކުގައި ޝާއިއުކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 8 އޮކްޓޯބަރ 2019 ވާ އަންގާރަ ދުވަހުގެ 13:30 ގެ ކުރިން، މި ހޮސްޕިޓަލުގެ 11 ވަނަ ފަންގިފިލާގެ ހިއުމަން ރިސޯސަސް ޑިޕާޓްމަންޓް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލްކުރައްވާނަމަ ކުރައްވާނީ [email protected] އަދި ފެކްސް ނަންބަރީ 3316640އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 13 އޮކްޓޯބަރ 2019 އާއި 30 އޮކްޓޯބަރ 2019 އާ ދެމެދު، މި ހޮސްޕިޓަލުގެ 11 ވަނަ ފަންގިފިލާގެ ހިއުމަން ރިސޯސަސް ޑިޕާޓްމަންޓުގައެވެ.\nމި ވަޒީފާއަށް އެދި ހުށަހަޅާ ޝަރުތު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.\n30 މުހައްރަމް 1441\nސުންގަޑި: 08 އޮކްޓޫބަރު 2019 1330


British Airways ge mathindhaaboateh 10 aharah fahu Pakistan ah - vNews.mv\nބްރިޓިޝް އެއާވޭޒްގެ މަތިންދާބޯޓެއް 10 އަހަރަށްފަހު ޕާކިސްތާނަށް\nމުޙައްމަދު އަފްރާޙް 03 June 2019, 16:42\n10 އަހަރުގެ ދިގު މެދުކެނޑުމަކަށްފަހު، އިނގިރޭސިވިލާތަށް ނިސްބަތްވާ ބްރިޓިޝް އެއާވޭޒްއިން ފުރަތަމަ ފަހަރަށް ޕާކިސްތާނަށް ދަތުރުތައް ފަށައިފިއެވެ.\nބްރިޓިޝް އެއާވޭޒްއިން ޕާކިސްތާނަށް ކުރަމުންދިޔަ ދަތުރުތައް މެދުކަނޑާލާފައިވަނީ 2008 ވަނަ އަހަރު ހިންގި ބޮން ގޮއްވުމުގެ ހާދިސާއަކާއި ގުޅިގެންނެވެ. ވެރިރަށް އިސްލާމްއާބާދުގައި ދިން މިހަމަލާގައި 54 މީހަކު މަރުވިއެވެ.\nނަމަވެސް، ބްރިޓިޝް އެއާވޭޒްއިން މިވަނީ ޕާކިސްތާނުގެ ވެރިރަށް އިސްލާމްއާބާދާއި، އިނގިރޭސިވިލާތުގެ ހީތްރޯއާއި ދެމެދު ދަތުރުތައް ފަށާފައެވެ.\nމި އެއާލައިންގެ ދަތުރުތައް ފެށުމާއިއެކު، ބްރިޓިޝް އެއާވޭޒް ވެގެން ގޮސްފައި މިވަނީ، ޕާކިސްތާނަށް ދަތުުރުކުރާ ހުޅަނގުގެ ޤައުމެއްގެ ހަމައެކަނި އެއާލައިނަށެވެ. 2008 ވަނަ އަހަރުގެ ސެޕްޓެމްބަރުމަހު އިސްލާމްއާބާދުގެ މެރިއަޓް ހޮޓަލުގެ ބޭރުގައި ގޮމެއް ގޮއްވާލައިގެން ދިން ހަމަލާގައި މަރުވި މީހުންގެ އަދަދު 54 އަށް އަރާއިރު، އެހަމަލާގައި އިތުރު 250 މީހަކު ޒަޚަމްވިއެވެ.\nއެ ހާދިސާއަށްފަހު، ބްރިޓިޝް އެއާވޭޒްއިން ވަނީ، އެ އެއާލައިންގެ އެއްވެސް މުވައްޒަފެއް އަދި ކަސްޓަމަރެއްގެ ސަލާމަތާއި ރައްކާތެރިކަމަށް ހުރަސްއެޅޭ ފަދަ އެއްވެސް މަސައްކަތެއް ނުކުރާނެ ކަމަށް ބުނެ، އިސްލާމްއާބާދަށް ކުރަމުންދިޔަ ދަތުރުތައް ހުއްޓާލާފައެވެ.\nއެ އެއާލައިނުން ޕާކިސްތާނަށް އަލުން ދަތުރުތައް ފަށާފައި މިވަނީ، އިސްލާމްއާބާދުގައި އައު އެއާޕޯޓެއް އަޅައި، ސަލާމަތީ ފިޔަވަޅުތައް ވަރުގަދަ ކުރުމަށް ފަހުއެވެ. ބްރިޓިޝް އެއާވޭޒްއިން ކޮންމެ ހަފްތާއަކު3ފަހަރު، އިސްލާމްއާބާދަށް ދަތުރުތައް ބާވާނެއެވެ.


Photo nagan haahsa Huawei ge phone Ooredoo in baazaarah nerefi\nފޮޓޯނަގަން ހާއްސަ ހުއާވޭގެ ފޯނު އުރީދޫން ބާޒާރަށް ނެރެފި\nފޯނު އުފެއްދުމަށް މަޝްހޫރު "ހުވާއޭ" ކުންފުނިން އުފެއްދި ފޮޓޯގްރަފީއަށް ހާއްސަ ފޯނު އުރީދޫން ރޭ ބާޒާރަށް ނެރެފި އެވެ.\nއުރީދޫން ވަނީ މި ފޯނު ބާޒާރަށް ނެރުމާ ދިމާކޮށް ހާއްސަ އަގުތަކެއް ހަމަޖައްސާފަ އެވެ. މިގޮތުން އެ ކުންފުނީގެ މޮބައިލް ނެޓްވޯކުގެ ހިދުމަތައް އަލަށް ގުޅޭ ފަރާތްތަކަށް ހާއްސަ ޕޯސްޓްޕެއިޑް އަގުތަކެއް ވަނީ ކަނޑައަޅާފަ އެވެ. މިގޮތުން މަހު ފީގެ ގޮތުގައި 495ރ. ދައްކާލައިގެން މި ފޯނު ލިބޭނެ އެވެ. މީގެ އިތުރުން މި ޕެކޭޖުގައި ހިލޭ ކޯލާއި ހިލޭ އެސްއެމްއެސް އަދި ޑޭޓާ ވެސް ހިމެނެ އެވެ.\nއުރީދޫ ފިހާރާގައި ބޭއްވި ރަސްމިއްޔާތުގައި ރާއްޖޭގެ ބާޒާރަށް ނެރެފައިވާ ހުއާވޭގެ "ޕީ9" އާއި "ޕީ9 ލައިޓް" އެވެ. މީގެ ތެރޭގައި ހިމެނޭ ހުވާއޭ ޕީ9 އަކީ ފޮޓޯނެގުމަށް ހާއްސަކޮށްގެން ހާއްސަ ސިފަތައް އެކުލެވޭ ފޯނެކެވެ. މި ފޯނުގައި ފައްކާކޮށްފައިވާ ފޮޓޯގްރަފީގެ ކަންކަމަށް ފަންނީ އެހީތެރިކަން ދީފައިވަނީ ކެމެރާ އުފެއްދުމަށް ދުނިޔޭގައި އެންމެ މަޝްހޫރު ލިސާ ކުންފުނިންނެވެ. މީގެ އިތުރުން މި ފޯނުގައި ހިމެނޭ ހާއްސަ ސިފަތަކުގެ ތެރޭގައި އެހެން ފޯނުތަކާ ހިލާފަށް މި ފޯނުގައި ދެ ކެމެރާއެއް ހުރެ އެވެ. ފޯނުގައި ހިމެނޭ "މައިކްރޯކްރޯމް"ގެ ސަބަބުން ފޯނުން ނަގާ ފޮޓޯތަކުގެ ކުލަތަކާއި ފޮޓޯގެ ފެންވަރު އާދަޔާ ހިލާފަށް މޮޅުކޮށްދެ އެވެ. އަދި މިއީ އާއްމުކޮށް ބާޒާރުގައި ލިބެން ހުރި "މަޝްހޫރު ފޯނު" ތަކާ ހިލާފަށް ތުނި ފޯނެކެވެ. ފޯނުގައި ހުންނަނީ 6.9 މިލިމީޓަރެވެ.\nހުވާއޭގެ ދެ ފޯނަށް އުރީދޫންދޭ އިނާޔަތްތައް.--\nއުރީދޫން ވަނީ މި ފޯނު ބާޒާރަށް ނެރުމާ ދިމާކޮށް ހާއްސަ އަގުތަކެއް ހަމަޖައްސާފަ އެވެ. މިގޮތުން އެ ކުންފުނީގެ މޮބައިލް ނެޓްވޯކުގެ ހިދުމަތައް އަލަށް ގުޅޭ ފަރާތްތަކަށް ހާއްސަ ޕޯސްޓްޕެއިޑް އަގުތަކެއް ވަނީ ކަނޑައަޅާފަ އެވެ. މިގޮތުން މަހުފީގެ ގޮތުގައި 495ރ. ދައްކާލައިގެން މި ފޯނު ލިބޭނެ އެވެ. މީގެ އިތުރުން މި ޕެކޭޖުގައި ހިލޭ ކޯލާއި ހިލޭ އެސްއެމްއެސް އަދި ޑޭޓާ ވެސް ހިމެނެ އެވެ.\nހުވާއޭ އިން ދެން ބާޒާރަށް ނެރެފައިވާ "ޕީ9ލައިޓް" ފޯނަށް ހާއްސަ ޕްލޭންގެ ދަށުން ހަ މަސް ދުވަހުން ފައިސާ ދައްކާ ގޮތަށް 1،499ރ. ގެ ޑައުންޓް ޕޭމަންޓެއް ދައްކާލައިގެން ފޯނު ލިބެ އެވެ. މީގެ އިތުރުން ހުވާއޭ ޕީ 9ގެ ފޯނެއް އަހަރު ދުވަހުން ފައިސާ ދައްކާ ހަލާސްކުރާ ގޮތަށް 2،499ރ. ގެ ޑައުން ޕޭމަންޓެއް ދެއްކުމުން ލިބެ އެވެ. މީގެ އިތުރުން ހިލޭ ކޯލްވެސް ޕެކޭޖުތަކުގައި ހިމެނެ އެވެ.\nއުރީދޫން "ހުވާއޭ9ޕީ ލައިޓް" ފޯނު އެއް ފަހަރާ ފައިސާ ދައްކާ ގޮތަށް ވިއްކަނީ 3،799ރ. އަށެވެ. އަދި "ހުވާއޭ ޕީ9" ގެ ފޯނެއް ވިއްކަނީ 7،599ރ. އަށެވެ.


Beyonce aai Jay-Z mi aharu ekugai tour ah nukkunnany | Mihaaru\nބިޔޯންސޭ އާއި ޖޭ-ޒީ: "އޮން ދަ ރަން 2" އަންނަނީ ތައްޔާރުވަމުން ކަމަށް ރިޕޯޓްތައް ބުނޭ.\nބިޔޯންސޭ އާއި ޖޭ-ޒީ އެކުގައި މި އަހަރު ޓުއާ އަށް ނުކުންނަނީ\n07 މާޗް 2018 - 06:40\nމިއުޒިކް އިންޑަސްޓްރީގައި އެންމެ ނަން ހިންގާ ދެ ފަންނާނުންގެ ތެރޭގައި ހިމެނޭ ބިޔޯންސޭ އާއި އޭނާގެ ފިރިމީހާ ޖޭ-ޒީ އެކުގައި މި އަހަރު ޓުއާއަކަށް ނުކުންނާނެ ކަމަށް ރިޕޯޓްތައް ބުނެފި އެވެ.\n"އޮން ދަ ރަން" ގެ ނަމުގައި ފެށި ޓުއާގެ ދެވަނަ ލެގް މި އަހަރުގެ ތެރޭގައި ފަށާނެ ކަމަށް ބުނެ ސޯޝަލް މީޑިއާގައި ބިޔޯންސޭ އިއުލާން ކުރިތާ ކުޑަ އިރުކޮޅެއްގެ ތެރޭގައި އެ ޕޯސްޓް ޑިލީޓްކޮށްލި ނަމަވެސް، ބިޔޯންސޭ އާއި ޖޭ-ޒީގެ ވާހަކަތައް ގެނެސްދޭ ސޯޝަލް މީޑިއާ ހޭންޑްލްތަކުން ވަނީ ޓުއާ މި އަހަރު ބާއްވާނެކަން ޔަގީންކޮށްފަ އެވެ. އަދި ޖުލައިގައި ފަށާ ޓުއާގެ ޓިކެޓްގެ ޕްރި ސޭލިން އަށް ވެސް ވަރަށް އަވަހަށް ހުޅުވައިލާނެ ކަމަށް ބުންޏެވެ.\n"އޮން ދަ ރަން" ޓުއާއަކީ ޖޭ-ޒީ އާއި ބިޔޯންސޭ އެކުގައި ޕަމޯމް ކުރަން 2014 ގައި ލޯންޗް ކުރި ޓުއާއެކެވެ.\nބިޔޯންސޭ އާއި ޖޭ-ޒީގެ ޓުއާއާ ބެހޭ ޓްވީޓެއް.\nއެގޮތުން ދެމަފިރިން އެކުގައި ނުކުންނަ "އޮން ދަ ރަން 2" ޓުއާ ފަށާނީ ޖުލައި މަހުގެ ތެރޭގައި ކަމަށާއި އެކަމުގެ އެންމެ ފަހިގެ ތައްޔާރީވަމުން އަންނަ ކަމަށް ވެސް ބުނެފައިވެ އެވެ. އަދި އެ ދެ މީހުންނާ ގާތް ބައެއް މީހުންނާ ހަވާލާދީ ބައެއް ނޫސްތަކުގައި ބުނެފައި ވަނީ ޓުއާ އަށް ތައްޔާރުވަމުން އަންނާތީ ބިޔޯންސޭ އާއި ޖޭ-ޒީ އާ ލަވަތަކެއްގެ މަސައްކަތް ވެސް މިހާރު ކުރަމުން އަންނަ ކަމަށެވެ.\nޖޭ-ޒީ އެންމެ ފަހުން ނެރުނު އަލްބަމަކީ މިދިޔަ އަހަރު ނެރުނު 4:44 އެވެ. އަދި ބިޔޯންސޭގެ އެންމެ ފަހުގެ އަލްބަމަކީ 2016 ގައި ނެރުނު "ލެމަނޭޑް" އެވެ. ޓުއާއަކަށް ދެ މީހުން އަލުން އެކުގައި ނުކުންނަ އިރު، ބިޔޯންސޭ އާއި ޖޭ-ޒީ އަށް ވަނީ މިދިޔަ އަހަރު އެއްމާނޑު ދެ ކުދިން ވެސް ލިބިފަ އެވެ. އެ ދެ މީހުންގެ ތިން ކުދިން އެބަ ތިއްބެވެ.